
Miărturisitorii: Vasile Posteucă 


„Vasile I. Posteucă. Născut în 10 Septembrie 
1912, în comuna Stăneştii de Jos, judeţul Rădăuţi. A 
făcut liceul la Siret. Actualmente studiază literele la 
Universitatea din Cernăuţi. A colaborat la revistele 
„Moldova literară“ şi „Răboj“ şi la ziarul „Glasul 
Bucovinei“. Are în manuscris un ciclu de „Cântece de 
drum şi popas.“ (Junimea literară, nr. 1-6/1932, p. 238). 


Vasile Posteucă n-a mai avut vreme, în „veac de 
noapte şi tăcere“, să-şi publice cărțile în ţară, o ţară pe 
care a iubit-o până la vinovăţie/nevinovăţie, până la 
„plânge fagu-n rădăcină“. 


„Înger blând”, dar care a uitat să se-nchine, 
devenind „poetul tragic al Bucovinei“ (loan D. Popescu), 
Vasile Posteucă a trăit mistic realitatea, plecând „pe căi 
necunoscute spre lumile noi”, dar fără să poată „dezlega 
enigma sfinxului din cale”. Credea în datoria unei 
generaţii care să nu-şi irosească energiile tinereţii („am 
simţit grijile cum mă prind şi mă leagă-n / mrejele lor şi 
mă duc ca pe-un rob, / gândul pierzării mă apasă ca un 
drob / uriaş, desfăcut dintr-o stâncă — / merg şi n-am 
ajuns încă, / drumul întors l-am pierdut”) şi, pentru că 
avea un crez într-o lume pustiită de sine, care agoniza 


violent pe câmpurile însângerate ale veacului („şi-am 
cerşit pace — sărac la uşa bogatului — / şi n-am putut 
vedea nici zestrea rămasă”). Misticismul exagerat l-a 
împins spre mişcarea de dreapta, o mişcare care nu va fi 
judecată niciodată cu obiectivitate, fie şi pentru faptul că 
ne lipsesc şi memoria, şi disperarea de a ne apăra 
moştenirile (curaj n-am avut niciodată şi numai 
disperările noastre au mai clătinat, arar, istoria). Un 
bucovinean, loan D. Popescu, pentru o scurtă perioadă 
şeful închisorii „Malmaison“, în care fuseseră încarceraţi 
legionarii, după rebeliunea din 21 ianuarie 1941, 
povesteşte, în „Dosarele suferinţei“ (pp. 100-102), cum |- 
a căutat „Vasile Posteucă, tragicul poet bucovinean“, pe 
care îl cunoştea din vremurile uceniciei comune la 
„Arboroasa“, pentru a-i cere să-l pună „în libertate pe 
generalul Petrovicescu... Nu ţi-l cerem pe Creţeanu, 
ambasadorul de la Berlin, nu ţi-l cerem pe baronul von 
Randa. ȚI-l cerem pe general, şi ştii de ce? Bandiţii au 
pus la cale asasinarea lui“. Ofiţerul a refuzat („Şcoala 
militară şi banditul de Antonescu au făcut din voi, sub 
masca disciplinei, nişte unelte oarbe!“, avea să-l mustre 
poetul), şi-atunci autorul „Cântecelor de ţară“, care aveau 
să vadă lumina tiparului în exil a dat o probă de 
„lconarism“ autentic: „M-am lămurit. Mitul lui 
Antonescu ţi-a întunecat minţile. Dacă era altul în locul 
tău, găseam noi mijloace de a-l convinge, dar faţă de tine 
mă leagă amintiri din trecut. Amintirile nu mă lasă să-ţi 
fac rău. Dar, odată şi odată, o să-ţi reamintesc de această 
seară“. 


O întreagă superbă morală clocoteşte în propoziţia 
asta scurtă: „Amintirile nu mă lasă să-ţi fac rău“. Morala 


unui om cu memorie vie, memoria unui idealist, într-o 
lume din ce în ce mai puţin populată cu astfel de oameni, 
atinşi de dumnezeire. Nu iau în discuţie idealul, ci 
hăruirea care l-a copleşit cu nefericire („Pribeag de- 
atunci am rămas / şi scriu cu tălpile-n lut / un cântec de 
drum şi popas”). 


Vasile Posteucă a apucat calea pribegiei încă din 
1944. În 1962, şi-a luat doctoratul în filosofie la 
Universitatea din Toronto (Canada), angajându-se, apoi, 
suplinitor al catedrei de filologie romano-germanică a 
Universităţii din Mankato (Minnesota, SUA), oraş în care 
a şi murit, în 6 decembrie 1972. 


Departe de ţară, poetul baladisto-psalmic Vasile 
Posteucă a publicat o „Carte de cântece româneşti“ 
(Madrid, 1953), „Poeme fără ţară“ (Madrid, 1954), 
„Cântece din fluier“ (Clevleand, 1960), „Catapeteazmă 
bucovineană“ (Mehico, 1963), celelalte cărți urmând să 
apară, odată şi odată, dacă există şi un destin al cărților, 
aşa cum susţinea Mircea Streinul. Îi suntem datori cu o 
întoarcere acasă („Drumul pe care-am plecat m-a-ntors 
înapoi — / şi plânsul m-a târât ca un torent în vale”) 
pentru a-i asculta sufletul clocotind de bucovinism: „Am 
adus în noapte căinţa fiului risipitor / şi n-am vrut vițel 
înjunghiat şi masă bogată; / mă mulțumea un loc umil în 
casa noastr-uitată — / dar m-am întors din nou în noapte 
călător”. 


Cântec de drum şi popas 


Eu port în suflet mirosul reavăn 

de brazdă neagră, de fân cosit. 

La drum m-am pornit tânăr şi zdravăn 
şi merg de mult, dar n-am sosit. 


De-atâta drum visul îmi pare de iască 

şi câteodată plâng ca un copil de leagăn, 
durerea mi-a frânt sufletul ca miezul de pască, 
am simţit grijile cum mă prind şi mă leagă-n 
mrejele lor şi mă duc ca pe-un rob, 

gândul pierzării mă apasă ca un drob 

uriaş, desfăcut dintr-o stâncă — 

merg şi n-am ajuns încă, 

drumul întors l-am pierdut. 


Pribeag de-atunci am rămas 
şi scriu cu tălpile-n lut 
un cântec de drum şi popas... 


(Junimea literară, nr. 1-6/1932, p. 238) 


Străin 


Pe căi necunoscute spre lumile noi, 

n-am putut dezlega enigma sfinxului din cale. 
Drumul pe care-am plecat m-a-ntors înapoi — 
şi plânsul m-a târât ca un torent în vale. 


Când m-am întors cu gându-n nopţi târzii acasă, 
erau zăvorâte porțile satului 

şi-am cerşit pace — sărac la uşa bogatului — 

şi n-am putut vedea nici zestrea rămasă. 


Am adus în noapte căinţa fiului risipitor 

şi n-am vrut vițel înjunghiat şi masă bogată; 

mă mulțumea un loc umil în casa noastr'uitată — 
dar m-am întors din nou în noapte călător. 


(Junimea literară, nr. 1-6/1932, p. 239) 


Baladă 


Eu cânt pe înserate o baladă 

Din geam şi lumea râde-n stradă, 
O ştii şi tu, iubito, cum e 

Şi-o ştie azi atâta lume. 


Un cântec molcom ca din harpă, 

Un cântec vechi şi monoton 

Cum plânge disperat un tren de marfă 
În noapte lângă un canton. 


Te caută printre trecători 
Privirile-mi pribege 

Şi trec atâţia trecători 

Şi nimeni nu-nţelege 


Balada ce-o repet mereu 
— O floare moartă-ntr-o livadă — 
Aş vrea să n-o-nţeleg nici eu!... 


Şi cânt în noapte o baladă. 


(Junimea literară, nr. 1-3/1933, p. 29) 


Gând de răzbunare 


Plânge toamna pe câmp în pănuşă 

Şi vântul îmi cântă ultimul cântec la geam... 
Duşmani, mi-aţi furat norocul. Sunt criminal. 
Din sângele vostru aş bea ca la hram. 

E ora răzbunării. Târziu. Numai braţ şi pumnal. 
Cine m-a oprit la uşă? 


Înger blând! Unde s-a scurs atâta venin? 
Doamne! lartă-mă! Am uitat să mă-nchin... 


(Junimea literară, nr. 1-3/1933, p. 29) 


Strigăt 


Bucovină, ţară blajină, 

Cosmin cu mănăstiri de lumină, 
Cine sub seri ţi-se-nchină. 

Sub blestemata lege străină, 
Comoara mea, Bucovină? 


Aud cum te pasc deznădejdile, stol, 
Cum croncăne corbii, amar rotocol, 
Şi-ţi cântă doar crivățul rece-n ocol, 
Peste ogoarele scrum şi pârjol... 

Şi-aş vrea Bucovină, nebun, să mă scol, 


S-adun toată ţara grămadă, 

Să-i duc pe cei vinovaţi să te vadă, 
Cum te-au zvârlit ca pe-o pradă, 
În groapă, la câini, să te roadă... 
Tu, geană de rai şi baladă!... 


(Convorbiri Literare, Anul LXXIV, 
Nr. 1, lanuarie 1941, p. 8) 


Bucovină 


Presimt că ţi-i foame şi frig 
Şi-ncerc să mă-nalţ şi să strig 
Cu flăcări călăii să-ţi frig, 

Să cadă-al hotarelor dig, 
Colhozul e numai hopsig!... 


Ştiu bine că plângi în năframă 
Surghiunul departe de mamă, 
Ți-i groază, ţi-i foame, ţi-i teamă, 
Dar dincolo de zarea-n maramă, 
Mereu sângele nostru te cheamă ! 


(Convorbiri Literare, Anul LXXIV, 
Nr. 1, lanuarie 1941, p. 8) 

Ascultă 


Stai, trecătorule, şi-ascultă: 

Îţi plânge-o soră-n altă ţară 

Sub bici de blestem şi ocară, 
Că-a fost din trupul ţării smultă. 


Ascultă crâncena-i plânsoare, 
Cu glasul prăbuşit sub cnut. 
Azi dorul ei după trecut 

Sub gratii creşte-n închisoare. 


N-auzi cum zornăie cătuşe 

În lungi prohoduri spre Siberii? 
Cum plâng cosminele durerii 
Sub cerul putred, de cenuşă? 


Stai, trecătorule, o clipă, 
Şi-auzi cum cad catapetesme; 
Nici florile nu ard miresme 
Sub neagra Asiei aripă. 


De pe colinele rotate 

S-aude-n geamătul de vânt 

Ca din adâncuri de mormânt 
Cum plânge-o soră sau un frate! 


Vezi crucea răsturnată-n glod 


ISI 


De iatagane zdruncinată? 
Sub ea a străjuit odată 
Mormântul unui Voievod! 


Sub streşină, cântând litanii 
De-a lungul nopţilor de iarnă, 
Urâtul ţipă ca o goarnă; 

Nu cântă nimeni „nani”, „nani”. 


Hai, trecător grăbit prin vreme, 
Să scoatem sora din robie, 

Să nu mai blesteme-n vecie 

Că ea din vina noastră geme! 


(Convorbiri Literare, Anul LXXIV, 
Nr. 1, lanuarie 1941, pp. 8,9) 

Motiv 


Pe sub cearcăn plâns de lună 
Trece doru-nspre Cosmin, 
Cu bărdace mari de chin 
Adunate din cordună... 


Trec, în zbor de aripi frânte, 
Îngeri vămuiţi de vis, 

Cerul drag li s-a închis, 

Să nu-l vadă, să nu-l cânte. 


Acolo-n zarea cenuşie 

Nici un semn la marea poartă: 
Deznădejdile doar poartă 
Steag cernit de pribegie... 


Cu altarul de lumină, 
Îngropat lângă Cosmin, 

Cât vei plânge-n veac străin, 
Bucovină, Bucovină? 


(Convorbiri Literare, Anul LXXIV, 
Nr. 1, Ianuarie 1941, pp. 9, 10) 

Scrisoare mamei mele 


Ca mâine se-mplineşte anul 

De când nu ţi-am mai scris un rând, 
De când te port, drumeţ, în gând, 
Crescându-ţi zbuciumat aleanul... 


Un an şi-mi pare-un veac de vreme., 
Şi amintirile se şterg! 

Degeaba-n urmă mai alerg 

La graniţele cu blesteme. 


Prin noaptea ce musteşte-n mine 
Te strig, măicuţă, năucit. 

Dar din tăcerile de schit 

Nici strigătul nu mai revine. 


Mă roade veşnic o-ntrebare 
Nădejdea junghiind-o-n zbor: 
S-o fi mutat de-atâta dor 

Sub brazii de pe dealul mare? 


Pe unde-i mâna ceia mică, 
Cu steme mari la-ncheieturi? 
În florile de pe răsuri, 

În creanga verde de aglică? 


Şi zâmbetul de sub broboadă? 
Şi el, căzut în asfinţit? 

Ce ştimă rea ne-a răvăşit 
Tot brebenocul din livadă? 


Vor fi uscat, lângă portiţă, 
Tufanii nalţi de trandafiri, 
În zvon pierdut de pribegiri, 
Nuntirea ta de mioriţă... 


Măicuţă, cugetul mă-nşeală 
Ori glasul tău îl mai aud, 
Prin toamnele cu cer zălud, 


Purtându-mă, spre târg, la şcoală... 


Îmi spui că slova-i o comoară. 
Să-ţi dau şi-acuma crezământ? 
Hei, slova-i piatra de mormânt 
Pentru copiii fără ţară ! 


Şi-am dezlegat minuni la şcoală... 


Am răsvedit adânc în pagini! 
Şi chiar de-am pluguit paragini, 


Am pus, din gândul meu, beteală... 


Şi ştiu, acum, m-ar ştire lutul! 
De-acolo port povara grea: 
Am tălmăcit, sub vrej de stea, 
Dreptatea voastră şi trecutul! 


A fost ! Pe cine să-nspăimânte, 
Răzvrătul zăvorit în noi? 
Destin de câne, cer cu ploi, 

Şi crucea strâmbă la răspânte!... 

Ni-i trupul rană lângă rană, 
De-atâta zbatere-n veleat. 

În beznele ce ne-au furat 
Doar ţara ne-a rămas icoană! 


Mă strigă-n urmă viaţa-ntreagă, 
Pescar pâraielor de plâns, 

Cu suferinţele ce-am strâns, 

Cu anii râncezi în desagă... 


Dar calea nu se vrea întoarsă, 
Chemarea-i fără de răspuns. 
Rea, presimţirea mi-a străpuns 
Şi cântecul şi geana arsă... 


De când ne-ngroapă depărtarea, 
Măicuţă, se-mplineşte-un an... 
Şi creşte noaptea uragan, 

De veci întunecându-mi zarea! 


(Convorbiri Literare, Anul LXXIV, 
Nr. 7, lulie 1941, pp. 753-755) 

Cântec de domniţă 


Domniţă din trecut veleat medieval 
Singură-n castel de basm uitată, 
Mâinile cu plânset de caval 

Ard bujori pe fruntea lung îngândurată. 


Creşte primăvara-n chiot pe ogoare 
Şi la porţi rugina, deasă, pe zăvoare. 
Numai genele trudite de-aşteptare 
Se tot zbat să fugă-n lumea mare... 


Vin cosiţele, prin somn să ţi-le-ogoaie 
Îngerii chemaţi de mâini prin vis. 

La castelul pururea închis 

Nu mai vin oştenii din războaie... 


De sub vadul primăverilor se zbate 
Lance de oştean fără stăpân, 

Ca s-adurme mers nepământean, prin fân, 
Lângă zvon de alăute-nlăcrimate. 


Ci sub seară de-aşteptări, târzie, 
Poposi un prinţ din ţări necunoscute... 
Şi-l aştepţi de-atunci mereu să vie 

Că s-a ridicat în şea să te sărute. 


A izbit, prin vis, un pumn în porți 


Şi sub zori s-au prăpădit în noapte 
Şi se roagă, şi s-alintă-n şoapte 
Pentru tinereţe, pentru vis şi morți. 


Rătăcit sub cer de primăvară 

Se mai plimbă-n noapte prinţul tinerel 
Şi-n logodnă fără de inel, 

Umbre trec, în taină, pe sub seară... 


Un oştean din ţări necunoscute 

Creşte iar, în vis, castelul de cristal... 
O domnită din trecut veleat medieval 
Se apleacă noaptea-n visuri să-l sărute. 


(conar, Anul III, Nr. 
2 Octombrie 1937, p. 2) 

Dedicaţie 


Pe-alei de amintire dorm castanii 
În ploaia lunii amăgind un vis: 
Plimbările foşnite cu litanii 

Ce-n nopţile uitării te-au închis. 


Cad lacrimi mari ca vişinele coapte 
Din crinul numelui sonor al tău, 
Şi-ncet s-adună noapte peste noapte 
Să-ngroape multele păreri de rău... 


Sărutul înflorit pe mâna mică 

Ne-a pus blestem între chemări şi dor. 
Ca nişte steaguri crunte se ridică 
De-atunci privirile amânduror, 


Şi-adulmecă minune albă-n zare 

Care-ar mai vrea să ne-ntâlnească-n drum, 
Dar toate-n pragul vremii trecătoare 

Se pierd, în vânt, ca o perdea de fum. 


Şi-acum se zbate-o lacrimă sub geană 
Cătând, mereu, cărări, spre-un veşnic „ieri”, 
Pe unde-am plâns povestea năzdrăvană 
Şi-am îngropat atâtea primăveri. 


(Convorbiri Literare, Anul LXXV, 
Nr. 5-6, mai-iunie 1942, pp. 312, 313) 

Zădărnicie 


În ochii mari, spre vis de primăveri descinşi, 
Citesc poveşti înmormântate-n amintiri. 
Buchete mari de dor aprins şi trandafiri 
Şi-nlăcrimată scuturare de caişi. 


Ca un plânsei de viori scăldate-n stele 
Pe crinii tari ai sânilor, spre dimineaţă, 
Mângâie ochii crizanteme de tristeți, 
Şiraguri nestemate de mărgele. 


Sub fulguirea anilor spre veşnicii 

Stai mereu însingurată şi sprinţară 

Ca demult, când ne-a cântat o primăvară 
Drăgostirea blondelor copilării. 


Mă mai duce-un gând spre toamnele din zare 
Să te-aştept pe drum de crânguri în neştire, 
Sub alcov de vinovată întâlnire, 

Să mă cerţi şi să-mbuni c-o sărutare. 


Înger alb de vis ce n-o să mai revie 
Pentru veşnicie fără împăcare, 

Cum aş vrea să uit suprema ta chemare 
Răvăşită-n noapte de zădărnicie. 


(Antologie rădăuțeană, 
Cernăuţi 1943, pp. 67, 68) 

Cântec de leagăn 


Fulgi chitaţi de păpădie 
Şi cais 

Ning în zvon de liturghie 
Şi-ţi presoară pe obraz 
Flori albastre de topaz 

Şi de vis... 


Cântec nou de primăvară 
Şi de dor 

Cântă îngeri din vioară, 
Cu arcuş de nestemată, 
Plânge-o stea îndepărtată, 
Puişor... 


Gândul mamii-şi stă de pază, 
Colt de rai; 

Să te joci c-un crin de rază, 
Pe covoare de petale, 

În concerte de ţimbale 

Şi de nai... 


Ca şi soarele de vară 
Luminos, 
La colnic să ieşi spre seară, 

Să zici doine din tulnic. 
Să creşti mare şi voinic, 
Făt-Frumos! 


(Antologie rădăuțeană, 
Cernăuţi 1943, pp. 69, 70) 


Poeme fără ţară: Icoane de dor 

Prefaţă 


Acesta-i scrisul meu pe zarea vieţii: 
Un joc al clipei sfinte şi-al scânteii, 
Icoana scoasă-n pragul dimineţii 
Să-i rumenească soarele cerceii... 


Din cer a nins pe mintea mea beteală 
Şi, flămânzită iară, ca să-l vadă, 
Pădurea inimii mi se răscoală 
Precum un muget aprig da cireadă. 


Dă-mi Doamne, dreptul să-Ți, vorbesc odată 
Cum îţi vorbeam când nu Te-am fost vândut, 
Când nu Te aplecaseşi pe lopată, 
Când totul era-n mine ne-nceput. 


Acolo unde revărsat în fire 

Erai lumină, cântec şi risipă, 

Când toată vremea se-mplinea-n iubire 
Şi veşnicia încăpea-ntr-o clipă. 


Împodobind tăceri necunoscute 
Le-am pus culoare şi le-am dat tăiş 
Şi le-am udat cu lacrimi din lăute 
Ca nişte iezi să zburde-n luminiş... 

Drag cititor din zodia ce vine, 

Tu ară-mi toată inima cruciş, 

C-am plâns şi pentru ceasul tău pieziş 
Cu chinuri şi cu-nvolburări haine... 


Alengon, 14 septembrie 1949 


(Posteucă, Vasile, Poeme fără ţară, 
Madrid 1954, p.7) 

Cântec de ţară 


Tu, Țară, dragoste din urmă 

Şi bucuria inimii dintâi, 

Simt moartea ca o fiară cum m-adurmă 
Să-mi pună nefiinţei căpătâi. 
Primeşte-mă-n eterna ta lumină 
Şi-nalță-mă prin vreme ca pe-un steag... 
Suflarea mea din urmă ţi se-nchină 

Şi-ţi îngenunche umilită-n prag. 

Când eu de mult voi fi un pumn de tină 
Tu-mi vei rămâne visul cel mai drag... 


Te-am cunoscut din leagănul cu „nan'”, 
Din plânsul mamii-n nopţile târzii: 
Şi-atunci mă prigoneau prin somn duşmanii 
Şi-un crivăţ mă bătea cu vijelii, 

Creşteam pe culmi de jertfă si de lupte, 

În suflet numai rană lângă rană; 

Vedeam cum zboară corbii să se-nfrupte 
Din trupul tău, din sfânta ta icoană. 


Apoi m-am aburcat din creastă-n creastă, 
Fecior voinic, cu chiot pân” la cer, 

Dar veneticii mi-au jurat năpastă 

Şi gleznele mi le-au turnat în fier. 
De-atuncea neamul lăcrimat ne-adastă 
Şi alţi călăi l-au aruncat pe rug; 

lisusul cel de veci străpuns în coastă 
L-au pus cu vitele să tragă-n plug... 


Cu steagul rupt de gloanţe şi prigoane 
Umblăm prin veacul nemilos pribegi. 
Doar pentru Tine mai suntem întregi, 
Tu, Ţară de Bucegi şi Bărăgane... 
Am vrea ca să ne frângă iar pe roată, 
Să se-mplinească, falnic, veacul tău, 
Că prea ni-i inima de gropi săpată 

Şi prea ne curg plânsorile pârău... 


Tu, Patrie cu frunte de Ceahlău, 
Icoana mea de-a pururi adorată, 
Aruncă-ţi lanţul de pe mâni odată 
Şi, fulgerând pe marele călău, 
Izbeşte-l crud cu trupurile noastre 
Pân” toată zarea se va face sânge... 
Dezlănţuie-ţi mânia, nu mai plânge, 
Că vine-un ceas înfricoşat al tău 

În care noi, jertfiţii, fără glas 

Ți-om înălța spre cer iconostas... 


(Posteucă, Vasile, Poeme fără ţară, 
Madrid 1954, p. 8) 

Pribeag 


Mă duce drumul dintr-o ţară-n alta 
Cu traista tristeților, pribeag, 
Tăindu-mi versu-n inimă cu dalta. 
Aşa se stinge tot ce mi-a fost drag... 


Când gându-mi plânge, cerul mă alină 
Şi uit mereu cărarea îndărăt. 

Îmi cresc noroc din lacrimi şi din tină 
Şi-mi beau singurătatea şi mă-mbăt. 


Mă duce drumul dorului, mă duce... 
Dar în curând mă voi opri de mas 
La Hanul care trece pe sub Cruce 
Şi urcă-n ultimul iconostas. 


(Posteucă, Vasile, Poeme fără ţară, 
Madrid 1954, p. 9) 

Departe 


Când ieşi pe vechile alei spre seară, 
Sub vraja lunii care blând se ţese 
Te-nconjură din vremi de-odinioară 
Prinţese zvelte, tinere contese... 


Din pragul câtor veacuri înspre tine 
Se-ntind atunci covoare de lumină? 
Pe care-ngenunchind diamantine 
Stăpânele castelului se-nchină? 


Ele-ţi aduc cununa lor de dalii 

Şi te gătesc frumos ca pe-o mireasă. 
Chiar luna admirându-se-n vitralii 
În faţa ta se leagănă sfioasă. 


Şi-n ceasul plin de pace şi mistere 
Bătrânul parc se schimbă-n catedrală. 
Din mândre săli, din umbra de unghere, 


Un neam întreg de prinți din somn se scoală. 


Se dau în lături porți, s-aud trompete, 
S-adună iar poporul şi oştenii, 
Desfac butoaie, şapte ţări să-mbete... 
Iar cei săraci se-mping la milostenii. 

În mijloc, tu, în mândră sărbătoare, 
Poporul şi-a găsit din nou stăpâna. 
Înfioraţi de cântec şi splendoare 
Bătrânii arbori îţi sărută mâna... 


Dar dintr-odată visul se destramă, 
Un vânt cosiţa blondă şi-o-nfioară. 
Ceva pe drumuri înapoi te cheamă 
Şi-ncepi a plânge că ţi-i dor de ţară... 


Alegon, 6 septembrie 1949 


(Posteucă, Vasile, Poeme fără fară, 
Madrid 1954, p. 10) 

Moţească 


Voi n-aveţi tihnă, biete mâini, 
De ani munciţi şi săptămâni, 
Pentru-o leţcaie, la stăpâni. 


V-am sângerat, aţi tras în ham, 
Şi eu numai pe voi vă am, 


V-a frânt cormanul de la plug 
Şi-aduceţi altora belşug... 


Când alte mâini găsesc comori, 
Voi doar sudalme şi sudori. 


Lucraţi amar, trudiţi de sârg 
Pentru străinii de la târg... 


Acum căzurăţi pe genunchi 
Uscate ramuri lângă trunchi... 


Curând veţi odihni de veci 
Tăcute, palide şi reci... 


Morman de negre bătături, 
V-aşteaptă-acasă şapte guri... 

Voi, mâini murdare de tizic, 
Eu, fără voi, nu-nsemn nimic. 


(Posteucă, Vasile, Poeme fără ţară, 
Madrid 1954, p. 11) 

Testament 


Pământ străbun din răsărit de soare, 
Belşug de grâne, cântec şi azururi, 

Trăirea noastră-n lume-i trecătoare, 
Ci numai tu vei dăinui de-a pururi... 


De-o fi să nu ne-ntoarcem niciodată, 
Tu să-i aduni pe cei ce vor rămâne 

Şi să-ă îndemni spre zilele de mâine, 
Să creadă, să râvnească, să se bată... 


Un neam pe lume-atâta luminează 
Şi-atâta stăpâneşte cu dreptate 
Cât poate prinde-n sabia vitează 
Şi până unde dragostea-i străbate. 


Atunci când şi-or tăia sub zări hotare 
Să tencuiască pietrele cu sânge, 
Cetățile măririi viitoare 

Să nu le poată nimenea înfrânge. 


Să treci din neam în neam acest cuvânt, 
Din casă-n casă şi din nume-n nume, 

Că noi pe tine te-am iubit pân” la mormânt 
Şi alta n-am avut mai scump pe lume... 


Buchenwald, 1944. 


(Posteucă, Vasile, Poeme fără ţară, 
Madrid 1954, p. 12) 

Mioriţa 


Spre muntele ciung 
Berbecii se-mpung. 
Mioarele plâng 

Că-i drumul prea lung 
Spre muntele ciung... 


Pe creastă, pe plai. 
Cresc jărăgai, 
Bulige şi scai, 
Nu-i urmă de pai 
Pe creastă, pe plai. 


Departe, la stână, 
Cu zodia-n mână, 
Stă moartea-ntr-o rână 
Pe vedre stăpână, 
Departe, la stână. 


Prin vatră, prin strungă, 
Strigoi se alungă, 

Pe cercuri, pe dungă, 
Prin porţi să străpungă, 
La vatră, la strungă. 


A fost într-o seară 
De vifor amară... 
A plâns o fecioară 

Prin iadul de-afară. 
Demult, într-o seară. 


A plâns şi-a strigat 
Din hău de veleat 
Cu glas tremurat 
Un nume ciudat 

A plâns şi-a strigat. 


Pe-aproape, colea, 
Căzuse o stea 

Şi-a moarte spunea 
Şi-a cumpănă grea, 
Pe-aproape, colea... 


(Posteucă, Vasile, Poeme fără ţară, 
Madrid 1954, p. 13) 

Descântec 


Păzeşte bordeiul, 
Luceafăr cât meiul, 
Necazul, norocul 
Se scriu cu ghiocul. 


Pădurea bătrână 
E-naltă de-o mână 
Şi are cărare 

Din zare în zare. 


Dar totu-i departe, 
Departe de ceaţă, 
Departe de moarte 


Intr-o dimineaţă. 
Şi te cuminecă, 
Sfântă Duminecă. 


(Posteucă, Vasile, Poeme fără ţară, 


Madrid 1954, p. 14) 

Bucovina 


Bucovină, Bucovină, 

Plai de basme şi de stele, 
Te-a scris dorul cu lumină 
Pe cerul inimii mele... 


Cu penel de vis subțire 
Creşti în patru zări grădină, 
Prag sfințit de mănăstire, 
Bucovină, Bucovină... 


Mă adun în amintire 

Şi te-aud plângând străină 
Până-n stepele sibire, 
Bucovină, Bucovină... 


Buga de la Putna sună 
De străbate tot norodul, 
Geme-n cripta lui străbună 


Domnul Ştefan, Voievodul... 


De când ruşii te prădară 
N-avem soare, nici odihnă, 
Fără tine n-avem ţară, 
Bucovină, Bucovină... 

Când întindem hora mare 
Să le fie de pomină 
Din hotare în hotare, 


Bucovină, Bucovină? 
(Posteucă, Vasile, Poeme fără fară, 
Madrid 1954, p. 15) 

Descântec II 


Porumbiţă de zăpadă, 
Lasă-mi gândul să te vadă 
Ca-ntr-o geană de baladă 
Unde te-ai pierdut nălucă, 
Porumbiţă, dor de ducă? 


Cine te-a pândit sub stele, 
Vis crescut cu albăstrele, 
Crud hangerul să şi-l spele 
Cu nădejdea ta-n plăsele? 


Suflet ca o zdreanţă moale, 
În ce bezne te prăvale 
Glezna-n lanţuri şi ocale, 
Gura-n chingă şi zăbale? 


Inelar al mânii stângi, 

Te vei mai opri să plângi, 
Trupul sfârtecat în răngi, 
Ochii putrezi şi nătângi? 


Porumbiţă cu minuni, 

Când te-ntorci să ne cununi, 
Cântecul să mi-l aduni 
Lângă moarte şi goruni, 

În lumea cu frați mai buni? 

Că umblă prin veac nebuni... 
Numai ochiul se usucă, 
Izmă râncedă de nucă, 
Lacrimă cu dor de ducă. 


Du-ne-n verdea ta baladă, 
Porumbiţă de zăpadă. 


(Posteucă, Vasile, Poeme fără ţară, 


Madrid 1954, p. 16) 

Joc 


Două stele logostele 

Ochii mamei în inele 

Râd din cer printre zăbrele... 
Unde-i tata? Nu-i... ŞI-i jele... 


Ştie Maica Precista 
Inima şi-o boală grea... 


Dumnezeu le vede toate. 

O minune, numai una: 

Ia-l şi adă-l pe-nserate. 

N-am tătic să-mi prindă luna... 
Azi şi ieri singurătate... 


(Posteucă, Vasile, Poeme fără ţară, 
Madrid 1954, p. 17) 

Satule... 


Satule, cosmin de dor, 
Țară a poveştilor, 

Plâns sub geana stelelor, 
Pe decindea anilor, 
Cine-ţi fură soarele, 
Cine-ţi bea izvoarele? 
Cine-ţi cară din ogor 
Tot sângele holdelor, 
Satule, cosmin de dor? 


Satule cu cerul clar 

Ca o boltă de altar, 

Fără veac, fără hotar, 

Tu strângi lumea tot mai rar 
Lângă toaca de stejar, 
Să-ngenunche-n iconar 
Lângă îngeri cu stihar, 
Satule, destin amar... 


Satule, albastră 1e, 
Aşternută-n veşnicie, 

Drum Lui Dumnezeu să vie, 
Să-ţi mai ia din sărăcie, 

Ţi-a rămas vrerea pustie, 
Geamătul, zădărnicie. 
Nu-i dreptate să te-nvie 
De tub crâncena urgie 

ŞI lisus e-n pribegie 

Şi n-aude şi nu ştie, 
Satule, albastră 1e! 


(Posteucă, Vasile, Poeme fără ţară, 
Madrid 1954, p. 18) 

Psalm 


Cântă-n Țara mea străbună 
Codrii vechi din corn de lună. 
Cerul, murmur de izvoare, 
Pascu-l turme de mioare. 


Şi pe drumul alb deschis 

Stelele coboară-n vis... 

Dorm pomete creangă-n creangă, 
Gândul s-a făcut talangă... 
Totu-i pace, cântec lin... 
Doamne, sunt aci... Amin. 


(Posteucă, Vasile, Poeme fără fară, 
Madrid 1954, p. 19) 

Lui lon Pillat 


Te recitesc şi dau de versul 
În care ciuta-nvaţă mersul, 
Şi-n legănarea ei sprinţară 

Adulmecă a primăvară... 


Cuvântul ţi-i măreț ca verbul 
Prin care lung mugeşte cerbul 
Cu mii de sori şi stele-n coarne. 
Aud într-însul mii de goarne... 


Şi de-l şoptesc, o auroră 
Trosneşte nalt din orice oră, 
Şi-mi face mâinile feştile 
Scrumite-n cele şapte zile. 


Frământ amarnic aluatul 

Să fac şi ziua şi veleatul 

Şi-n noapte străluceşte domul; 
La început fusese omul... 


Cu tine dau de înţelesul 
Drumeţului venit din şesul 
Damascului cu altă faţă, 

Sunt noul mers spre dimineaţă. 

Îngenunchiat urcându-mi drumul 
Ce-l scrie flacăra şi fumul, 

Voi regăsi cândva versantul 

Din care tu iubeai neantul. 


Citesc şi-n inimă-mi rămâne 
Mireasma câmpului cu grâne 
Şi dorul doinelor din plai, 

Şi ştiu acum: tu te ştia... 


Paris, 10 februarie 1950 


(Posteucă, Vasile, Poeme fără ţară, 
Madrid 1954, p. 20) 

Satul meu 


Acesta-i centrul lumii: satul meu, 
La marginea lui Taica Dumnezeu. 
De-aicea-ncep cosminele şi plaiul 
În care mai demult fusese raiul... 


Aici am stat cioban şi-am plâns cu naiul. 


E-n fund de codri satul meu, departe, 
Şi nu-l batjocoreşte nici o carte... 
Când mânios trimite cerul vânt, 
S-ascunde-ntre văioage la pământ... 
EI nu cunoaşte lumea cea de-apoi: 
Cei morţi petrecu-şi viaţa printre noi, 
Şi-n zilele cu cer de sărbătoare 

Le duc cei vii la ţintirim mâncare, 
Ca să le treacă dorul de-arătură 

Le dau peste morminte băutură. 


În satul meu stau stelele pe loc, 

E fără calendar şi ipisoc... 

Doar soarele domnind peste furtună 

Îi risipeşte-n câmpuri şi-i adună, 

Căci ziua trag amarnic în răsteu, 

Iar seara stau la sfat cu Dumnezeu 

Şi se-nţeleg tăcând la un pahar 

Că-d doar vecini, cu casa-ntr-un hotar. 

Îşi duce omul traiu-n satul meu 
Frumos ca jocul plin de curcubeu, 
uşor precum e zborul de libarcă 

Se duce totul ca să se reîntoarcă... 
Din mâinile celor pierduţi în fum 
Fântâni şi vechi troițe ies la drum 
Şi stau plecate precum cel ce cere 
Un strop de apă, pâine, mângâiere, 


Dar cel mai mare-n sat e viitorul, 
În el ne creşte fără umbră dorul 

Şi toţi acei ce-aşteaptă ca să vină 
Se cumpenesc în noi ca o lumină 
Din care toată fapta prinde cheag, 
EI ni-i avutul nostru cel mai drag... 


De-aceea-i tare mândru satul meu, 
La marginea lui Taica Dumnezeu... 


(Posteucă, Vasile, Poeme fără fară, 
Madrid 1954, p. 21) 

Toamna 


Cad frunzele sfioase, şuşotind. 
Rochiţe de copii, decolorate... 

Vin de departe, dintr-un vechi colind, 
Să intre-n somnul iernii, suferind. 
Azi inima lor verde nu mai bate... 


Obrazul li-i spălat şi imprecis 

De parcă s-ar întoarce dintr-un vis, 
Cu zâmbet roşu, galben, violet. 

Tot parcu-i mort şi nu-i nici un poet 
Să plângă-aşa cu frunzele, încet... 


Cad zările cu frunzele-n alei 
Şi-aleargă palide spre nicăieri. 

În zborul lor, un stol de porumbei 
Aburcă toate frunzele cu ei 

Spre cerul unei mistice-nvieri. 


Mi-i inima un tremur al luminii, 
Rămas sub cerul întomnat, afară... 
Cu frunzele ce se gătesc să moară, 
Mireasma nouă-n freamătul grădinii 
Să se trezească iar la primăvară... 


(Posteucă, Vasile, Poeme fără ţară, 
Madrid 1954, p. 22) 

Poveste de leagăn 


Să vezi, puiule, Baba Hârca 
Ținea-ntr-o colivie năpârca 

Şi când intra cineva-n împărăția ei, 
La bordei, 

Baba, care n-avea cotei, 

Da drumul năpârcii să muşte... 

Şi iarba-ncepea să se uşte 

Şi se făcea numai jărăgai şi sfăroagă 
Împărăţia întreagă. 

Şi vai de cel ce bătea şi intra: 

I se usca inima... 


Şi iată că-ntr-o zi Făt-frumos de-a călare 
Bate şi el la bordei. 

Hârca avea şerpi la urechi drept cercei 
Şi ochii ca nişte boabe de mei 

Jefuiţi de lumină. 


Făt-frumosul se-nchină: 
Nu-ţi fie teamă, babă, 

Om bun şi de treabă. 

Şi-i ridică cu paloşul geana: 
Băbuţo, o caut pe Ileana... 


Şi râde în sinea ei Baba Hârca: 

Ce praznic o să aibă năpârca... 

Dar Făt-frumos 

A scos fluierul lui de os 

Şi-a cântat, şi-a cântat, şi-a cântat... 

Bordeiul s-a prefăcut în palat 
Şi baba a plâns şi-a uitat 
Că are năpârca-n cămară. 


Şi s-a făcut dimineaţă şi seară 

Şi cine ştie câte veacuri or fi trecut, 

Că totul s-a prefăcut... 

A crescut iarba şi-au înflorit grădini 

Cu miresme de trandafiri şi de crini 

Şi s-a întins un drum ca un lăicer 

De la bordeiul Babei până la cer 

Şi bordeiul s-a făcut de cleştar şi de mărgărint. 
Năpârca s-a schimbat în brățări de argint 
Şi are de-atunci baba în colivie 

Bănet să cumpere o-mpărăţie... 


Hei, puiul mamei, pe plaiurile acestea 

Au trecut toţi acei cu povestea 

Şi toţi au găsit ospăț şi gazdă de mas. 

Baba s-a făcut frumoasă ca un iconostas 

Şi-au trecut de-atunci veacuri şi războaie cu 
arme... 

Dorule, mai asculţi? Doru doarme... 

Şi de-atunci Baba coase batiste şi covoare 

Şi le-agaţă pe zare, 

şi testemele pentru stele, în cer. 

Iar şerpii de la urechi s-au făcut giuvaier... 


Şi baba se roagă şi se cuminecă 
ŞI toţi îi spun Sfânta Duminecă. 


(Posteucă, Vasile, Poeme fără ţară, 
Madrid 1954, pp. 23, 24) 

Zodier 


A mai trecut o vară, măi gorun, 


Un an mai mult de lacrimi şi surghiun. 


Te-apleci în vânturi aspre şi suspini. 
Ne prinde-o nouă toamnă prin străini. 


Incet iţi curge sângele-n noroi. 
Ne-om mai întoarce oare înapoi? 


Ce-mi spui fără nădejde şi-mi araţi? 
Trăieşti şi tu ca noi din nedreptăţi? 


Ți-i numai aur frunza şi cercei. 
Aud într-însa parcă glasul ei... 


Apleacă-ţi fruntea rece lângă-a mea. 
Eu numai am în ceruri nici o stea. 


Cărarea mi se pierde în pământ. 
Azi sunt şi mâine poate nu mai sunt. 


Mă duc în altă lume peregrin. 
De-acolo nu se ştie de-o să vin... 

Mă doare, măi gorune, că te las 
In lumea asta singur, de pripas. 


Dar cine ştie? Poate ne-ntâlnim: 
Eu pumn de lut, tu cruce-n ţintirim... 


Buchenwald, 1943 


(Posteucă, Vasile, Poeme fără fară, 
Madrid 1954, p. 25) 

În ţara mea 


În tara mea, în ţara primăverii, 

E traiul plâns şi visul mătrăgună. 
Scrâşnesc sub zări Golgotele durerii 
Şi-n suflete se-ncrâncenă furtună. 


În tara mea stau gloatele flămânde, 
Încătuşate sub călcâi de zbiri, 

Şi li se sfarmă inimile blânde 

Pe crucea unei negre răstigniri. 


În ţara mea, când soarele răsare, 
Se-nchină norii ca să-i dea bineţe, 
Şi peste ziduri negre de-nchisoare 
Se-nalţă cântec sfânt de tinereţe. 


În ţara mea, când înserarea plânge 
Pe şes ca o năframă-ndoliată, 
Răsar pe cer luceferii de sânge 

Ai crăişorilor ucişi pe roată. 


(Posteucă, Vasile, Poeme fără ţară, 
Madrid 1954, p. 26) 

Plânge ţara 


Măiastră pasăre cu cioc de fier, 

Tu vis al sfintei noastre libertăţi, 
Uscaţi ni-s ochii, descifrând pe cer 
O zi când vei voi să ni te-arăţi... 


De ce nu treci să vezi, măcar din zbor, 
Cum sângerăm şi-ngenunchem în jug, 
Feciorii toţi în lanţuri cum ne mor 
Striviţi de cnuturi şi de vicleşug? 


S-asculţi pământul ţării-n lung şi-n lat, 
Soţiile şi mamele cum plâng, 
Cum vântu-i numai geamăt şi oftat, 


De plânge-n hohote şi frunza-n crâng... 


Cu deznădejde te-aşteptăm gemând 
Cu inima deschisă-n pieptul gol, 

Un neam întreg, bătut, hulit, flămând, 
Numai blesteme-n suflet şi pârjol... 


Să vii ca semn al vremilor de-apoi 
Şi să le spui celor ce te-au trimis 

Că pacea ce-o-ncheiară pentru noi 
Mai rău ca ciuma neagră ne-a ucis... 


Că le-o trimitem toată îndărăt 

Şi că-i rugăm să vină cu război, 
Chiar dacă-n focul marelui răzvrăt 
Ne vor ucide mai întâi pe noi... 


Că de-or căta mereu numai câştig 
Lăsându-ne sub cnut să ne sfârşim, 
De-atâta jale prin surghiun şi frig 
Ni s-o preface ţara-n ţintirim... 


Şi-n ora-nfricoşatului judeţ 

Când hidra va călca şi peste ei, 

Le va fi plânsul marfă fără preţ 

Şi-n ştreang, vor 1spăşi ca cei mişei... 


Măiastră pasăre cu cioc de fier, 
Te aşteptăm cu sete zi de zi. 

Din sângele martirilor ce pier 

Să creştem viaţa celor ce-or veni... 


(Posteucă, Vasile, Poeme fără ţară, 
Madrid 1954, p. 27) 

Trufie 


Dărâm în calea mea universul 
Şi-ncep toate de la-ncepult... 
Fiarele-n pădure-şi pierd mersul, 
Plin de spaime s-apropie Belzebut... 


Toate vietăţile se-nfioară 

În truda mea de sălbatec pălmaş. 
Cu sângele pot scrie o ţară, 

Ci clipa zidesc un oraş... 


De la Paris până-n Marte 

E doar o zvârlitură de băț. 

Toate le-am însemnat într-o carte 
Să aibă lumea învăţ... 


Sunt cel dintâi om şi mi-i foame 

De ceasul meu omenesc. 

M-au uitat, ca sânii bunei lor mame, 
Copiii cu anii când cresc... 


Fac secoli, armate şi noi galaxii, 
Şi liniştile dintre planete, 

Nici tu, iubito, de mult nu mai ştii 
Vremea răvaşelor cu ştafete. 


La urmă vreau să-l fac şi pe Dumnezeu 
Ca fă fie totul rotund. 

Dar toată truda şi zbuciumul meu 
Se-neacă-ntr-un hău fără fund... 


(Posteucă, Vasile, Poeme fără ţară, 
Madrid 1954, p. 28) 

Profetul 


Împărăţia Ta, se vede, nu-i de-aicea 
Pe unde gându-şi zbârnâie elicea 
Şi omu-şi poartă grijile mărunte. 
Tu vii de sus, de dincolo de munte... 


Mai porţi şi astăzi colb de zări pe mână 
Adus pentru mulţimea nestăpână. 
Arhangheli îţi mai stăruie-n aripă, 

Dar lumea oarbă te-a zidit în clipă. 


De-aceea când porneşti pe verticale 
Ei îşi încruntă sufletele goale 

Şi-ar vrea să scrie anul pe hotar. 
Nu au în inimă itinerar... 


Când foamea lutul nărăvit li-l roade, 
Te-ademenesc cu vrăji de prin balade, 
Dar ciuda-n sânge li se-nvârte daltă 
Că prea miroşi a lumea ceealaltă. 


Prea sună a meteahnă şi a toană 

A guverna din temniţi şi prigoană. 
Aceste minţi nu te pricep, uituce, 
Cum birui tu prin moarte şi pe cruce. 

Ei te visează la Ierusalim. 

E veşnicie numai cât trăim 

Şi de li-i sta în cale şi-n pofidă, 
Ei te vor vinde şi-or să te ucidă. 


Mă uit în ochi la dânşii cum te-ascultă 
Şi văd pădurea răzvrătită, smultă, 

A sfintelor lor visuri ce le pier. 

Nu le mai spune basme despre cer. 


În cugetarea lor de pulbere şi iască 
Ei vor să-nvingă şi să-mpărăţească. 
Domnia Ta nu le-a adus plocon 

La nimeni, nici mărire şi nici tron... 


De-aceea vremea neagră care se deschide 
Le face cina numai sânge-n blide. 

Tu dă-le inima imaş, s-o pască 

Prin veacuri să Te cânte şi să crească. 


Eu Te-nţeleg şi te privesc cu groază, 
Te-ai risipit în mine ca o rază, 

Eu Ți-am spălat piciorul pe degeaba 
Să pot muri cu tine ca Baraba... 


Te văd o clipă şi recad în noapte, 

În mii de bube negre şi răscoapte. 
Ajuns în ceruri să mă chemi ne nume, 
Căci lumen ceea-i tot aici în lume... 


Altarele mulţimii fără vetre 

Tu să le pui pe umerii lui Petre 
Şi cheia zăvorăşte-i-o-n cuvânt, 
Cu Tine umblă cerul pe pământ... 


(Posteucă, Vasile, Poeme fără ţară, 
Madrid 1954, pp. 29, 30) 

Ceas 


Cum bate vântul sub pătrar de lună 
Cu dulci miresme spuse de viori, 

În jurul nostru umbrele s-adună 

Şi pomii-şi pleacă fruntea gânditori... 


Cuvintele culese din tăcere 

Se gudură şi-n suflete-şi dau ghes, 
De parc-ar tremura o adiere 

A țărmului de unde am purces. 


Tu-nu spui smerită veşnica-ntrebare 


Şi-aştepţi înlăcrimată un răspuns, 
Dar cugetul ar vrea să se măsoare 


Cu Cel ce ştie taina şi n-o spune, 
Ce-n inimă cu sulița străpuns, 
Zâmbeşte dragoste şi rugăciune... 


6 septembrie 1949 


(Posteucă, Vasile, Poeme fără ţară, 
Madrid 1954, p. 34) 

Interior 


Ascultă-ţi inima, că dânsa spune 
Adesea cea mai plină rugăciune 
Şi vede departe şi ştie 

Dincolo de moarte şi veşnicie... 


Opreşte ceasornicul şi-nchide-te-n tine 
Unde nici prietenul nici gândul nu vine; 
Deschide-te-n zare şi fă-te rotund 

Şi lasă-te-n apele clare, la fund... 


De-acolo-n ţiuitul prelung al tăcerii 
Pornesc căile toate ale învierii, 

Şi toate se-ntorc înapoi 

Unde Dumnezeu e cu noi... 


Ascultă-ţi inima ceasuri de-a valma. 
Uită de trebi, iartă sudalma. 
Gândului care intră să iasă 
Retează-i: nu sunt acasă! 

Pune-ţi drugi pe la uşi şi zăvoare, 
Că-nvie numai acela ce moare. 
Cine nu plânge şi nu se pierde 

Nu dă-n poiana ceasului verde... 


Ascultă... N-aştepta steaguri, nici îngeri. 


Biruinţele vin din înfrângeri. 
Uneori te vei întoarce făcut mototol, 

Dezamăgit, plin de sânge şi gol. 

Vei nimeri poate pe unde-au vrut vracii 

Să-şi ridice mărirea cu dracii; 

Întreabă smerit de sfântul potir 

Şi bea mireasma din el cu delir... 

Întoarce-ţi ochiul trezit ca să şadă 

În inimă ca o navă-ntr-o radă 

Şi lasă-l lămurit ca să prindă 

Toată lumea-n oglindă... 

Urechea întoarce-o şi-ascultă 

Lumea mereu mai puţină, veşnicia mai multă. 
Şi-ntr-o zi vei cunoaşte tot cosmosul pe de rost 
Şi vei da de urmele cuiva care-a fost 

Rămase sfioase, aburind pe nisip... 

Cineva... Chipul tău... Fără chip... 


Cirip, pasăre mică, cirip!... 
Paris, august 1949 


(Posteucă, Vasile, Poeme fără fară, 
Madrid 1954, p. 32) 

Interior II 


În genunchi, din trupuri costelive, 
Stinşi cu anii-n mistice ardori, 
Sfinţii singuratici sub ogive 
Rsipesc o mie de culori: 

— Preamărire Maicii Milostive... 


Stau smerit în liniştea suavă 

Şi gândesc la blândul Nazaret. 
Drumul lui de sânge şi de slavă, 
Ce-l scrisese trudnicul profet, 
Uite-l cum se suie ca o navă 
Din vâltoarea vremilor încet... 


Uite-l pe Hristos!... Cântând la proră, 
Cu pescarii-n jurul lui sobor. 
Fruntea-i aurită de-auroră 

Ca un pisc se-nalță-n viitor. 

Simt că timpul a fugit din oră, 

Că de-acuma nu mai pot să mor... 


Trece el prin inima deschisă 

Şi în urmă grânele dau spic. 

Toată lumea-i nouă şi nescrisă, 

EI clădeşte totul din nimic. 

— Ia-mă, Doamne,-n Tine ca-ntr-o plisă, 
Lasă-mă să cad, să mă ridic... 

Văd de-a lungul lumii cum desferici 
Neamurile toate din blestem, 

Codri de noroade şi de clerici 

Te zidesc din piatră şi Te tem. 

Tot pământul şi-a zidit biserici 

Din splendoarea ta, lerusalem... 


Fă să ardă, Doamne, tot pământul! 
Voi, Arhangheli, trâmbiţaţi mereu... 
Stelele, pădurile şi vântul 

Să se roage toate-n gândul meu. 
Să-mi prefac condeiul şi cuvântul 
În urcuş de foc spre Dumnezeu... 


Nu te duce... Mă trezesc spre seară 
Rob singurătăților, sărac... 
Să te sap din rugăciuni, comoară, 


Să te strig din vorbele ce tac, 


Aruncat din inimă afară 
Ca leprosul te cerşesc prin veac. 


Alengon, 28 septembrie 1949 


(Posteucă, Vasile, Poeme fără ţară, 
Madrid 1954, p. 35) 

Iconar 


Cuvintele ne-nsoţesc pelerini 
Plimbându-ne pe ţărmuri stelare. 
Mersul lor parc boare peste grădini 
Dintr-o depărtare-n altă depărtare. 


De ce m-ai scos să colind Europa? 

În satul fără calendar din Cismin 

Tot ce mi-a spus Domnul Gheorghe şi Popa 
Îmi pare copilăreşte străin. 

Cu veacuri înainte, ţin minte, 

Veneam cu Tine din ţarnă. 

Tu păşeai în faţa cotiugii cuminte, 

De-a lungul lanurilor de secară coarnă, 

Cu auru-nserării pe veştminte... 


În urma Ta veneam smerit şi eu. 

Mergeam ca doi frăţini ce n-au ce-şi spune, 
Ni se-ntâlnea doar mâna pe răsteu. 

Aşa trăiam din neam în neam, mereu. 

Nu se-ntâmpla-ntre noi nici o minune. 


Dar astăzi fratele-ntru viaţă, omul 

Şi-a zălogit tot sufletu-n maşină, 

A născocit radarul şi-a sfărmat atomul, 
Lumina-nsângerată din lumină. 


66 


Incepe din icoană să se uşte pomul... 


Nici eu nu sunt sărac, nici 'Tu zaraf, 
Dar umblu înlăuntru numai zdreanţă, 
Când umbrele ni se-ntâlnesc în praf 
E aurul cu foamea-ntr-o balanţă. 


Hei, unde-i astăzi cerul din icoane 
Şi pulberea de aur greu din poală? 
Numai vântul mai slujeşte canoane 
În biserica inimii goală... 


(Posteucă, Vasile, Poeme fără ţară, 
Madrid 1954, p. 36) 


67 


Franţa 


Te depărtezi de mine când te cuget 
Şi-mi laşi un gol în fiece cuvânt, 
Gândirea mi-i ca o cireadă-n muget, 
Iar inima mi-i pulbere şi vânt, 

Aşa mă vede steaua de când sunt... 


Nicicând nu te-ai oprit sp-ţi faci popasul 
În dimineaţa rugăciunii mele 

De unde zarea-mi răcoreşte ceasul 

În tremur albăstrui de testemele. 
Troiţele mi s-au uscat tustrele... 


Îmi place să mă plimb printre morminte 
În ţintirimul vechi şi mohorât 

AL inimii care-şi aduce-aminte 

De vieţi din urmă şi de alte ginte 

Cu lutul greu pe suflet şi urăt... 


Te strig cu geamăt crâncen pân” la cer, 
Dar din tăceri Tu nu-mi trimiţi răspuns; 
Şi-aş vrea să-ndur bătăi de temnicer, 
Cu fierul roş în piept să fiu străpuns 

Şi sfârtecat pe roțile de fier... 


Voi fi-ngrozit amarnic într-o zi 
Când voi vedea că singur zac în beci, 

Că Tu nici după moarte nu vei fi 
Şi că scripturile-s cuvinte seci... 


De-acuma, Doamne, poţi să nici nu treci, 
Că m-oi întinde-n mine şi-o1 trăi... 


Paris, | august 1949 


(Posteucă, Vasile, Poeme fără ţară, 
Madrid 1954, p. 37) 


69 


Claviaturi 


Şuviţa asta de vânt 

Vine de tare departe, 

De dincolo de stele şi moarte. 
Din alt pământ... 


Mi-aduce miresme suave 

Din vieţi petrecute demult. 

Aud parcă orgi când ascult, 
Amintiri şi străvechi recviemuri, 
Chiote şi deznădejdi de epave... 
O vremuri, o vremuri... 


Şuviţa asta de vânt, 

Furând parfumul din straturi, 
Vine din câte veleaturi 

Să danseze, să spuie 
Despre-o lume ce nu e, 

La mine-n cuvânt?... 


Poate grădina de flori 

I-i dor s-o mai vadă. 
Cobori şi urci în baladă? 
Ce se întâmplă când mori? 


De unde, spre unde şi când? 
Ce vrea să spună vântul trecând? 

Coboară, luceafăr, în grabă 
Pe mintea mea plânsă şi slabă. 


Adu-mi măcar tu o dovadă 
Că-ncepe noaptea să cadă... 


Paris, lulie 1949, 
Jardin des Plantes. 


(Posteucă, Vasile, Poeme fără ţară, 
Madrid 1954, p. 38) 

Mă duc 


Mi-am bătut viaţa, păcătos, la papuc: 

Am băut-o cu mireasma coapselor goale. 
Dar azi un alt cer peste-al meu se prăvale, 
Simt că mă duc... 


Trupul tovarăş de friguri şi joc 

A rămas ca un vas fără toarte. 

Dincolo de moarte, vrea să mă poarte 
Inima ca-ntr-o mare de foc... 

Dar mai am aci vreri, rădăcini; 

Ştiu că voi reveni în curând. 

Plânge cineva-n mine-nsetat şi flămând 
Cu-nsângerate, pe frunte, lumini 

Sub o coroană de spini... 


Acuma văd că tot ce-i al meu 

Se iscă din lucruri, din vieţile toate. 
În inimă, toată omenirea se zbate 
Şi cercul într-un imens eleşteu, 

Mi se lărgeşte mereu... 


Amintirile, ca-n sertare păstrate, 

Îmi spun de alte planete şi stele, 

De cetăţi în care-am pândit la crenele, 
De ţări şi de veacuri uitate 

Şi parcă aş trece prin toate... 

Şi cu cât pătrund mai adânc 

Dincolo de ţărmul deschis, 

Ştiu că mă-ntorc undeva ca-ntr-un vis 
Cu spada iluziilor la oblânc. 


Şi mă doare-un cuţit până-n os, 
N-am ştiut că şi-n vis am fost eu, 

Că Dumnezeu mă întoarce mereu, 
Până ce nu l-oi face frumos 

Cu răstignire şi cu Domnul Hristos... 


Paris, august 1949 


(Posteucă, Vasile, Poeme fără ţară, 
Madrid 1954, p. 39) 

Nenoroc 


Te-aud cum te zbaţi şi mă chemi, 
Cum plângi şi rogi şi blestemi 
Prin nopțile triste şi lungi, 
Şi-alergi şi nu mai ajungi... 


Cu mâinile-ntinse spre zări 
Deodată te-opreşti şi asculţi, 
De parcă-ai surprinde chemări 
Prin anii sălbateci şi mulți. 


Apoi îngenunchi şi te-nchini 
Ducând peste cer şi veleat 

O neagră cunună de spini, 
Un vis cu luceferi uitat. 


M-aplec peste ani şi te-aud 
E parcă strigătul meu, 

Sub scrâşnet de lacăte crud 
Mereu mai departe, mereu... 


(Posteucă, Vasile, Poeme fără ţară, 
Madrid 1954, p. 40) 

Motiv 


Plânge plop cu frunza rară 
Peste viaţa mea pierdută 
Geamăt stins de alăută 
Peste vreri de-odinioară. 


Nu-i făclie să-mi aprindă 
Drumul spre copilării, 
Troici de dor şi veşnicii 
Spre legendă şi colindă. 


Toate s-au culcat sub vreme 
Sub frunzar de toamnă ud. 

Nu vreau crengi cu mugur crud 
Cântecul să mi-l mai cheme. 


Şi prin noaptea ce m-apasă — 
— 'Țipăt lung de cucuvea — 
Moare cea din urmă stea. 
Trece vremea şi mă lasă. 


Totu-i piatră şi povară, 
Gând şi vis neîmplinit. 
Peste linişte de schit 
Plânge plop cu frunza rară. 


(Posteucă, Vasile, Poeme fără ţară, 
Madrid 1954, p. 41) 

Sculptură 
Lui Nicu Mălinaş. 


Din miezul vieţii putrezite, arta 

Îşi prinde colţul vajnic în pământ 
Şi-aruncă cu răzvrăţ în lături poarta 
Ce ne-nchisese-n carne şi-n cuvânt. 


Greu descifrând cu mâinile nimicul 
În ceasul când ne dăltuim contur, 
Scrisoarea inimii refuză plicul, 
Urcându-se în neantul de azur. 


Iar Dumnezeul mâinilor trudite 
În suflet creşte nefiinţei chip: 

EI, mlaştina visării care-nghite 
Un pui căzut din cuibu-i pe nisip. 


Aşa artistul stând pe marea moartă 
A zilei dinainte de-nceput — 

Scrumit de doruri, între om şi artă, 
Creează cosmosul, din nou, din lut... 


(Posteucă, Vasile, Poeme fără ţară, 
Madrid 1954, p. 42) 

Creion 


Dumnezeu mă ceartă când îmi spune 
Adâncimea nopţii de cărbune. 
Dorul, de se-ntâmplă să mă-mbete, 
Mă schiţează negru pe perete. 


Când mă strâng în inimă şopârlă, 
Vin lumini tăcerea să mi-o zvârlă 
În cuvinte goale ce mă duc 

Vânt prin întunericul năuc... 


Sunt ceva? Sau scormonesc tăcerea 
Ce-şi aşteaptă-n mine învierea? 
Dau să ies din mine şi să strig... 
Steaua nopţii tremură de frig... 


(Posteucă, Vasile, Poeme fără ţară, 
Madrid 1954, p. 43) 


77 


Adânc 


Te sperie cuvântul lume? 

Sunt mii de lumi şi milioane. 

În infinitul plin de toane, 

Tu eşti doar umbra unei glume... 


Voi scrie-n inimă odată 
Din cerul mestecat cu lut 
O lume iară de-nceput... 
O, mintea mea necugetată! 


În spaţiul căilor lactee 
Le-oi face toate fără timp — 
Iubirea fără de femeie 

Şi fericirea fără ghimp... 


Tot jocu-n negrele abisuri 
Va fi covorul de mătasă 

Pe care l-am întins în visuri, 
Să-l adunăm treziţi acasă. 


Un cânt al liniştei eterne 

Va fi şi dorul inimii. 

Nici gândul nu-l vom auzi 

Pe drumuri albe cum s-aşterne... 


Cuvintele vor arde stele 
Pe cerul tău singurătate: 


Că numai inima ta bate 
În inima tăcerii mele... 


(Posteucă, Vasile, Poeme fără ţară, 
Madrid 1954, p. 44) 

Monolog 


Stea, cum te-am văzut pe vremuri 
Drept în inimă, aproape, 
Peste-ntinderi mari de ape 

Şi pe noaptea mea cum tremur... 


Te-ai pierdut apoi în ceaţă 
Şi te-am regăsit în carte. 
Era-n tine dor de moarte 
Şi urcuş spre-o nouă viaţă. 


Stai şi tu sub cnutul legii: 
Creşti şi luminezi, cobori... 
Drumul tău dictat de sori 
Îl bat viermii şi-l bat regii... 


Neagra ta singurătate 

Mintea m-a trimis s-o mântui, 
Sus, pe unde numai vântu-i 
Gândul liniştii-mpăcate. 


Azi, când ţi se stinse raza, 
Numai în neant mai dăinui, 
Veghei mele să-i destăinui 
Miezul nopţii şi amiaza... 


Plecu-mi inima scrumită 

Şi m-afund în amintire, 
Stea-ntre fire şi nefire 
Şi de veci însingurită... 


Din risipă când m-adună 

Trece timpul şi nu trece. 

Golul stând să mă înece 

Parc-ar vrea ceva să-mi spună... 


(Posteucă, Vasile, Poeme fără ţară, 
Madrid 1954, p. 45) 

Cuţitul 


L-a bătut un meşter în plăsele, 
Pe mânerul lamei mânioase 
Cremenea ce scapără cu stele 
Şi sfieli de fată, mlădioase... 


Tolănit cum stă între creioane, 
Străluceşte albu-i pe custură 
Parcă-ar creşte-n vuiet de bulboane 
Crâncenarea unui val de ură. 


Uneori un gând de bunătate 

Îi străbate fierul cu fiori... 
Cântă-n el, atunci, îndepărtate 
Fluiere vrăjite şi viori... 


Şi-o poveste unică se-nstrună: 
Doi feciori se duc a dor cântând... 
Cornul lunii peste codri sună... 
Unul nu s-a mai întors nicicând. 


Doar cuțitul viu, la cingătoare, 
Se visează descântat în mâini, 
Sânge să mai beie şi răcoare 
Din oblâncul tânăr, din plămâni. 

Pe custura-n sânge botezată, 
Spovedanii vin din alte vieţi, 
Oglindind în apa lor o fată 

Şi feciori ce-o-mprejmuie semeţi... 


Zâmbet vechi în liniştea depună, 
Obosit cuțitul doarme dus. 
Guşter suplu care bea lumină 
Care încă n-a gătit de spus... 


Seara cum s-aşterne peste toate 
Cugetu-i în care anii mor 

Ştie despre crime-ndepărtate 
Cel pândesc la drum în viitor... 


(Posteucă, Vasile, Poeme fără ţară, 
Madrid 1954, p. 46) 

Ora 


Amarnica singurătate: 

Cântarea stelelor stângace 
Mă-mpresură, de-o vreme-ncoace 
Şi-ades când steaua-n depărtare 


Suflarea-n raza ei mi-o ţine, 

Un dor de pământesc mă doare, 
Scrumindu-mă-ntre rău şi bine... 

Şi parcă ştiu: pierzându-mi gândul 
Fiinţa mi-i un cer deschis 
Mă luminez cu dorul bându-l 
Dintr-un poem ce nu l-am scris. 


Cu liniştile tale-n spic 
Străbat vecii nenumărate, 

Şi vântul tău de foc mă bate, 
Şi mă scrumesc şi mă ridic... 
Spre largul marelui nimic... 
Amarnică singurătate... 


(Posteucă, Vasile, Poeme fără ţară, 
Madrid 1954, p. 47) 

Claviaturi II 


Aşa ne pierdem. Ne-ngropăm în vreme 
Uitând de rugăciuni şi de blesteme 
Şi-nturnecând în mintea tuturor 

Un colţ înmiresmat cu crini de dor... 
Trec anii, navigând pe vechi trireme, 
Şi prietenii din mintea noastră mor... 


Aşa ne pierdem. Ultima scrisoare 

Stă colbuită-n noapte şi uitare 

Cu literele plânse şi zălude —, 

Ca un mormânt ce nu mai are rude. 
Noi, morţii ce mai spunem că ne doare 
Strigăm, dar nimeni nu ne mai aude... 


Aşa ne pierdem. Undeva-n străfund 
Nădejdi de altădată se ascund. 
Nădejdi în care ne-am ştiut întregi 
Sunt clipe-n care plângi şi înţelegi, r, 
Şi-n care astrul inimii rotund 
S-aprinde peste veac şi peste legi... 


Aşa ne pierdem Fiecare moarte 
Ne mută cortul zării mai departe 
Să nu avem odihnă nici răgaz. 

E cineva în noi de-a pururi treaz 
La geamurile privegherii, sparte, 
Şi priveghem cu stelele-n obraz. 

Aşa ne pierdem. Şi suntem doar una 
Cu pomii, cu trecutul şi cu luna, 

Prin nesfârşitul căilor lactee. 

O clipă de-ar voi cândva să steie 

Am boteza-o poate: totdeauna, 

Şi-n focul veşnic neam vărsa scânteie... 


Aţa ne pierdem. Nu striga-n zadar. 

Eu urc mereu pe-o creastă de calvar 

Şi n-am trăit pe-aici decât în fugă. 

Stau viermii vremii sângele să-mi sugă, 
Dar în adânc tăcerea mi-i altar 

Din care mă înalţ spre ceruri rugă. 


(Posteucă, Vasile, Poeme fără ţară, 
Madrid 1954, p. 48) 

Rugăciune 


M-adun, Doamne, în slove şi-n carte, 
Parcă mi s-ar face a moarte 

Şi mă apucă temi 

Că ţi s-o trezi, într-o zi, să mă chemi 
Dincolo de supărări şi de vremi. 

Şi n-am să pot să-ţi spun tot 

Trecând veşnicia-n înot... 


Plâng şi-ascult ca demult în poveste: 
Dincolo nu se spune. Se este... 

Numai aci-n durerea cu nopţi de cărbune 
Sufletul lâncezeşte-a minune. 


Vreau în versuri, Doamne, să-mi scriu 
Rădăcina gândului viu 

Şi dorul ce m-a purtat nărăvaş, 

Gol ca pe o turmă fără imaş. 


Târziu, când îmi bate la uşă 
Toamna cu foşnetul de pănuşă, 
Mă troieneşte cu nesfârşite zăpezi 
Teama că n-ai să mă vezi, 

Groaza că-n nesfârşitul rotund 
Am căzut într-o noapte la fund, 
Că n-o să mai văd niciodată 

Faţa Ta luminată... 

Slovele negre, uscate-n ogor, 

Îmi tot vorbesc despre Tine cu dor. 
Fă-mi-le, Doamne, lăicere 

Spre "Țărmul Tău cu-nviere... 


Paris, Oct. 1949 


(Posteucă, Vasile, Poeme fără ţară, 
Madrid 1954, p. 49) 

Priveghi 


De-o să vină Domnița de sus 
Spuneţi-mi că s-a înnoptat şi m-am dus, 
N-o mai lăsaţi să mă vadă 

Fără trofee şi spadă. 


Mi-a fost venit înadins 

Să ştiu somnul că l-am învins 
Şi-acuma nu mai vreau să mă scol 
Decât la Dumnezeu în ocol. 


Lacrima Domniței fierbinte 
O să-mi iasă cândva înainte 
Şi ne-om mai da odată bineţe 
Ca-n vremea din tinereţe. 


Închideţi ferestrele şi uşile toate 
Să n-aud timpul cum bate 

Că s-ar putea ca să-mi vină dor 
Să mă mai nasc şi să mor... 


Mă-nsoţesc bucuriile vieţii 
În zborul rotat ca ereţii, 

Şi mâna visând mângâiere 
Ar renunţa la-nviere. 


Nu intraţi. MI-i sufletu-n rugă 
C-au început să mă sugă 
Mălinii şi merii şi crinii 

ŞI să mă-mpartă luminii... 


(Posteucă, Vasile, Poeme fără ţară, 
Madrid 1954, p. 50) 

Monoton 


Mai trece o zi şi o noapte 

Şi steaua pe-un drum cu năieri. 
Trec oameni şi veacuri şi fapte. 
Numai eu nu merg nicăleri 


Pe-azurul visării de mâine 
Balada se-nalță-n tăceri. 
Sângele se leagănă-n grâne. 
Num ni eu nu merg nicăieri. 


Chiar gândul se duce cu rândul 
Spre seceta albelor veri 
Frângându-şi noroiul şi bându-l. 
Numai eu nu merg nicăieri. 


Cu tine în moarte de sunt, 

Tu nici atunci nu mă ceri. 

Lutul mă arde. Mi-i pasul mărunt. 
Eu nu mă duc nicăieri. 


(Posteucă, Vasile, Poeme fără ţară, 
Madrid 1954, p. 51) 

Veghe 


La geam azuru-mi fâlfâie din steaguri. 
O stea sclipeşte trist peste hogeaguri. 
Sunt stelele pe cer sau mi le-nchipui? 
Ce taine-ascunde viaţa în nisipu-i? 


Eu când mă rog, tu taci în depărtare. 

Hai, spune-mi stea şi sufletul meu moare? 
Se stinge visul, somnul şi trecutul, 

Trezia care ne-a bătut cu cnutul 

Şi gândul care-şi creşte spinii. 

Mai iute decât zvâcnetul luminii? 


Dispare uşa-n aur ferecată 

Ce-a stat în mine ca o judecată 
De după care, el, Mântuitorul, 
Mă tot povăţuia pe-ncetişorul? 


De ce-i atâta noapte-n juru-mi şi tăcere? 
Un vânt îmi flutură la geam mistere... 
Veghez în noapte ca să mă-nţeleg 

Şi-o stea scrumeşte cerul meu întreg. 


Tu, noapte neagră, sufletul mi-l sfărm 
De tine ca un val nebun de țărm. 
a-mi gândul crâncen şi întoarce-mi-l 
Şi mâine-n zori trezeşte-mă copil... 


(Posteucă, Vasile, Poeme fără ţară, 
Madrid 1954, p. 52) 

Teama 


Rugaţi-vă-n fiecare seară şi dimineaţa, 


Că-i frig şi se lasă ceața... 
Câinele zilei ne linge mâinile ude 
Şi pe urmă fuge şi nu mai aude. 


Când nu eşti cu tine şi dormi, 
Munţii cresc păduroşi şi enormi 
Şi târlele cutreieră gârlele, 

Ia-ţi vrerile toate şi azvârle-le... 


Dăruieşte-ţi moşia şi gluga 

Să poţi muri cu leprosul şi sluga. 
Făclie ia-ţi o povaţă 

Pentru dincolo de noapte şi ceaţă. 


Şi-ascultă! Degeaba-i cartea ta multă 
Ea dincolo pare-o insultă. 

Prin urechea subţire de ac 

Intră numai cămila şi omul sărac... 


Rugaţi-vă-n genunchi, vă rugaţi 
Pentru oşteni şi pentru împărați, 
Pentru luminiţa păscută de ied 
Din ochii celor ce nu cred... 


93 


Că vine înmiit din ecou în ecou 
Ca un mugct de fiară apocalipsul cel nou. 


(Posteucă, Vasile, Poeme fără ţară, 
Madrid 1954, p. 53) 

Grădina 


Domnița în grădină când apare 
E pentru flori un răsărit de soare... 


Treziţi din somnul dulce măgheranii 
În faţa ei se gudură-n metanii, 
Crăiţele voioase-i 1es în drum 
Piciorul să-i sărute cu parfum, 

Iar levănţica, minta, busuiocul 

Cu dulci miresme îi încing mijlocul. 
Şi-ncet, pe rând, prind florile să cânte, 
Spre slăvi de bucurie să se-avânte 
Şi-n culmea bucuriei o verbină 
O-ncoronează peste flori regină... 


Domnița drept răsplată li se-nchină 
Şi-mparte trandafirilor lumină, 

Iar perlele din broşe, din agrafe 

Le dăruieşte blândelor garoafe, 
Brăţările Domniței şi cerceii 

Îi poartă-n cheutoare ghioceii, 

Iar crinii beau răcoare şi miros 

Din trupul ei de ciută mlădios... 


Căci ea în tinereasca ei visare 
Stă îndelung la sfat cu orice floare. 
Panselelor şi scumpelor gherghine 

Le dă baticuri şi dantele fine, 

Le colorează fiece petală 

Cu râsul ei, cu splendida-i sfială, 
Iar când îi ies în cale albăstrele 
Glumind le dă bogatele-i inele... 


Şi când nu are ce mai da şi apune 
Domnița îngenunche-n rugăciune... 
Şi-aşa grădina-ntreagă trage vlagă 
Din inima Domniței ce se roagă... 


(Posteucă, Vasile, Poeme fără ţară, 
Madrid 1954, p. 54) 


96 


Senin 


De la stea la stea, prin spaţii, 
Trec cu oştile-mpăraţii. 
Inima li-i stup de miere, 
Gândul lină adiere... 


Merg cu Domnul, însoţindu-l, 
Neamuri mândre cu colindul... 
Cu poveri de vis în spete 
Să zidească noi planete... 


Şi cum vremea-i fără ceasuri, 
Merg tihniţi, mai fac popasuri 
Şi sub pragul serii cină 
Le dă sufletul lumină... 


Se tot duc spre-o dimineaţă 
Care-i va schimba la faţă 
Şi-ntr-un vers cântat cu naiul 
O să le deschidă raiul... 


C-au fost mulți şi prin milenii 
Au scris țări cu pământenii 

Şi-n mânile ce taie 

Şi-au dus crucea prin războaie... 

De la stea la stea departe 
Nu-i nici început, nici moarte 
Şi când vrerea lui socoate 
Dumnezeu e-n toţi şi-n toate. 


Stau la geam şi-ascult cum cântă 
Nesfârşitu-n pacea sfântă 

Şi pricep ce nu se spune 
Şi-ngenunchi în rugăciune. 


(Posteucă, Vasile, Poeme fără ţară, 
Madrid 1954, p. 55) 

Amurg 


Însângerat ajunge soarele pe creste 
Şi îngenunche pentru rugăciune. 

E ireală lumea ca-n poveste. 

O vrajă care nu se poate spune... 


Coboară zâne din păduri bătrâne, 
Purtând ulcioare grele de răcoare. 

Şi totul cântă pleacă şi rămâne 
Spre-o zare sfântă. Singura mea zare. 


Cei arşi de foame au uitat de grâne. 
Copii şi mame luminaţi se roagă. 
Într-o viroagă rătăcit un câine 

Un urlet spune pentru ziua-ntreagă. 


E mare ceasul. Însuşi Domnul vine 
Să scrie-n carte vechea răfuială 

La zeciuială, oameni, pomi, albine, 
Şi mângâie pe cei cu mâna goală. 


În clipa asta m-aş întinde cale 

Sub paşii Lui şi m-aş târî cu sete 

Să plec cu EI şi să doinim de jale 

Ca doi feciori ce s-au pornit la fete... 


(Posteucă, Vasile, Poeme fără ţară, 
Madrid 1954, p. 56) 

Veghe II 


Bea, inimă, miresmele şi vântul 
Ce-adie dulce peste univers 
Şi-adu-ţi aminte iarăşi de cuvântul 
Pe care Dumnezeu îl vruse vers. 
Sărută iar luceferii tăcerii 

Şi-n lujerul luminii legănat, 
Smereşte-te precum se strâng năierii 
În drumul fără pulbere şi leat. 

Ei nu mai ştiu de ţărmul ce-l lăsară 
Cu portocali în floare şi lămâi... 


Scufundă-mă-n lumina lună clară 
Şi-n depărtarea ceasului dintâi... 


(Posteucă, Vasile, Poeme fără ţară, 
Madrid 1954, p. 57) 


100 


Psalm II 


Cresc în mine. Doamne, năzăreli şi spaime 
Numele 'Tău falnic să-l defaime, 

Ca să-mi strige-n faţă că nu eşti 

Tu şi toate semnele cereşti... 


Necredinţa mă-nvârteşte-n plisă 
Cu fereastra pururea deschisă. 
Începură-n inimă să-mi cadă 
Stelele pleiadă cu pleiadă. 


Tu-mi trimiți atâta neagră teamă 
Să mă bete ca pe-un vin la cramă? 
Sufletu-mi de ce se face ghem? 
Ca temându-Te să nu mă tem? 


Am ucis de mult orice nădejde 

Şi prin noapte tremur ca un vrej de 
Volbură desprinsă din harac, 

Azi Te văd la orele când tac... 


Trupului 1 s-a uscat ţărâna. 
Sângele şi-a irosit fântâna. 
Mâinile când se ridică-n zare 
Să se roage spun ameninţare... 

Când voi trece mlaştina de-a-notul, 
Câinii Tăi m-or linge iar cu botul, 
Gudurându-se a bucurie... 

Şi izvorul s-ar putea să-nvie... 


Dar pe drumul ce-a pornit "napoi 
Viaţa parcă-i pungă cu noroi. 
Coace-n mine trudnic şi mă doare... 
Tu eşti, Doamne, seceta cea mare?... 


(Posteucă, Vasile, Poeme fără ţară, 
Madrid 1954, p. 58) 

Înfrăţire 


Ascult atent la lucrurile toate 

Cum vin prin codri de singurătate: 
Apoi luceferii din iaz şi stuhul 

În sfânta sărăcia lor cu duhul, 

Şi cântăreţ al inimii, condeiul 
Scriind parfumul ce-i trimite teiul... 
Poemele şi blândele icoane 

Cu foşnet de mătăsuri diafanc, 
Covoarele, pe-alesătura fină, 

Cu florile furate din grădină... 


În umbra serii toate prind culoare, 
Mişcări şi gusturi noi, aromitoare... 
Tăcerea iese-ntru întâmpinare 
Colindelor care-au zburdat în soare. 


Şi nu ştiu cum privirea mea prea bună 
Cu liniştea din lucruri se cunună, 

Şi-o sfântă pace inima mi-o paşte: 
Arzând în flăcări gândul meu cunoaşte. 


Dar speriată inima se zbate, 

Şi simt atunci cum plin de bunătate, 
Din lucrurile mici şi anodine 

Se uită galeş Dumnezeu la mine... 


(Posteucă, Vasile, Poeme fără ţară, 
Madrid 1954, p. 59) 

Răspuns 


Cetatea când se-ntunecă-n urgie 
Ucide-n mine drumul de vecie 
Căruia Dumnezeu i-a spus cuvânt... 


De-aceea lumea străzii nu mă ştie, 
Iar inima în splendidu-i avânt 
Cultivă, drag, tăcerea din mormânt, 
Şi sângeră cu viaţa-n poezie... 


Şi când se-ncinge-n chef barbar cetatea, 
Din cerul inimii, singurătatea, 


Cu ploi de stele cade la pământ... 


Căci rostul meu pe lume e să cânt. 


(Posteucă, Vasile, Poeme fără ţară, 
Madrid 1954, p. 60) 

Rugăciune II 


Soare bun, trimite-mi o frântură 

Din lumina ta ca să renasc. 

Mi-a crescut venin şi iarbă-n gură. 
Toate deznădejdile mă pasc. 

Strugur sunt şi zilele, cu ură, 

Mă strivesc prea timpuriu, sub teasc... 


Soare bun, izvor etern al vieţii, 
Vin şi eu din tine de demult? 
Drumul când îşi leagănă drumeţii, 
Eu m-aplec în mine şi te-ascult... 
Fost-am zbor prin spaţii cu ereţii? 
Cine din norocul tău m-a smult? 


Soare bun, sunt singurel pe lume. 
Tu te-ai stins demult la geamul meu. 
Florile s-au stins sub grele brume 

Şi m-am stins cu dânsele şi eu... 
Spune-mi soare: adevăr e? cum e? 
Eşti tu inima lui Dumnezeu?... 


(Posteucă, Vasile, Poeme fără ţară, 
Madrid 1954, p. 61) 

De spus la amar... 


Azi se plimbă, dragul tatei, cu buicul 
Toată haimanaua, tot nimicul... 

Pe când noi prea grei de vis frumos 
Nu-ncăpem decât trudindu-ne pe jos. 
Stelele şi măgheranii de lumină 

Se usucă, dintr-o ducă, în maşină. 
Acolo-n lumea lor de linişte şi-azur, 
Ele nu cunosc de stopuri şi retur... 


Tata, unde-i zgomot de motor, 
E olog, străin şi cerşetor. 

EI e făurar pe unde bate 

Blânda inimii singurătate. 

Beat ca de prea multă tescovină 


EI îşi scrie cartea cu lumină 

Şi-si plăteşte dajdia, când vine, 
Nu cu grâne ori ştiubeie de albine, 
Ci cu bani uşori de nici nu-i simţi, 
Cu luceferi de cei vechi, cu zimţi... 
De aceea, tu să nu fii trist 

Că nu te-am crescut motociclist... 


Când buicul lor va fi demult grămadă, 
Fier mâncat de ploi şi jâmbături, 


Lui Doru 

Noi ne-om ospăta de prin scripturi 
Şi ne-om duce anii prin baladă... 


Nu privi în urma lor cu jind, 

Că şi viermii uneori se-ntind... 
Noi ne-om bate din sudori cercei 
Care nu mai dă rugina-n ei 

Şi-un drumeag cu praf de curcubeu 
Până la străbunul Dumnezeu... 
Şi-om avea şi noi o bucurie: 

Un bordei cu prag de veşnicie... 
Şi le-om da la toţi care li-i foame 
Bani, nu tinichele şi arame, 
Rupţi din cerul nostru cu safire, 
De le-om zice banilor: iubire... 


Cu buicul numai prin noroi răzbaţi. 
EI e al săracilor bogaţi... 

Pe când noi — priveşte-i lung şi taci — 
Noi suntem bogaţii cei săraci... 


(Posteucă, Vasile, Poeme fără ţară, 
Madrid 1954, p. 62) 

Ora dintâi 


Te simt in adâncul din mine, cum te-mplineşti 
Primăvară desfăcută-n milioane de muguri; 

Ştiu că Te-ai depărtat şi de ceruri şi de poveşti, 
Şi te grăbeşti cu-nfrigurarea mâinilor împărăteşti, 
Să-mi ari țarina inimii cu flăcări şi pluguri 

Ca să Te-adun din biserici, să te ard pe ruguri, 

Să te rodesc după chip şi asemănare, 

Tu, Visătorule, Unule, Mare... 


Te-aud cum trudeşti, cum Te rogi şi cum plângi. 
Nici Tu nu ştii cum vei fi mâne. 

Nu spui dreptei ce i-ai dat mâinii stângi. 

Treci doară ca vântul de vară prin grâne 

Şi-Ți văd clipele cum mă strigă din lut, 

Cum m-adună din miresmele scuturate 

Ale primăverilor din trecut, 

Din somn şi din singurătate... 


Totul se face din nou şi din chinuri 

Ce n-au fost şi totuşi parcă-s ştiute. 

În pădurile nopţii, din poiene şi clinuri, 

Ies gândurile, cu neastâmpăr de ciute, 
S-adulmece zorile, livezile, iarba, 
Nesfârşitul care nu mai merge de-a oarba... 


Pân” la mine, pare-se, n-a fost nimic. 
Toate-ncep acum, se-ntreţes, se despart. 

Tu suferi când joaca n-o-nţeleg şi Ți-o stric. 
Şi Ți-o spun numai ţie însuţi, cu sart. 

Dar bucuria ţi s-adună cu versul meu 

Cu veşnicia şi cuvântul ce nu l-am spus eu. 
În albastrul meu nesfârşit: Dumnezeu... 


(Posteucă, Vasile, Poeme fără ţară, 
Madrid 1954, p. 63) 

Funigei 


Du-mă, gândule, mă du 
Unde nu-i nici da, nici nu, 
Mâna veştedă de vis 
Nalbă fă-mi-o paradis. 
Evantaiul inimii 

Zumzet creşte-mi-l la cer. 
Eu nu ştiu, nici tu nu ştii 
Unde m-am pornit năier... 


Dangăt blând de clopot bate 
Ura ce mi-a nins pe gând. 
Mă mai ştii singurătate? 

Nu te-nchide, dangăt blând. 
Exilat în valea vieţii, 

Zac de-un dor de altă lume. 
Eremit şi fără nume, 

Uşă-n calea dimineţii... 


Dorul Tău de-a pururi vine 
Uşurel şi aromind. 

Mă trezesc departe-n mine, 
Nefiind şi tot fiind... 

Iezer tânăr de lumină, 
Zâmbetul Ți-l port cercel, 
EI e-n mine, eu în el. 
Urma-n lume ni-i străină... 

Drumul inimii coboară 

Unde n-am mai fost de-un veac. 
M-aştern drumului şi tac, 
Neam cu stelele de seară. 
Este-un țărm departe-n vis, 
Zodie şi nume n-are. 

Eu îl ştiu din depărtare: 
Umilinţa, rai deschis... 


Domnul ştie bine locul 
Unde-mi tot adăst norocul. 
Mă priveşte trist, mă ceartă. 
Nume n-a lăsat în poartă. 
Era nouă-ncepe-acum. 

Ziua se preface-n scrum... 
Everest se-nalţă-n zare 
Umbra vieţii viitoare. 


Doamne, parcă mă ridic. 
Universu-i tare mic. 

Miile de veacuri, vântul 
Nu-mi ating decât vestmântul. 
E iubire, vis, lumină 

Zarea lumii ce-o să vină. 

Ieri Ți-am fost făcut necaz. 
Unde urc? Tu eşti? Extaz... 


Dumnezeu: un funigel. 
Umbră sunt şi nu-s defel. 
Mi-aminteşte că mai sunt 
Numai liniştea din vânt. 


Il 


E-un extaz şi-o depărtare, 
Ziua mi-i colină-n soare, 
Epitaf lutul să poarte 

Un mormânt fără de moarte. 


(Posteucă, Vasile, Poeme fără ţară, 
Madrid 1954, pp. 64, 65) 

Colind 


Scoală, neam din depărtare, 
Că-n fereastră dinspre zare 
S-a aprins steaua cea mare, 
Şi-o duce Domnul prin ger, 
Cu toți îngerii din cer, 
Lerui, Doamne, Ler... 


Iar-n loc de blând colind 
S-aud codrii vechi doinind 
De la Nistru, până-n Pind, 
Că nu-i pace, nici mălai 
Cât sunt satele pe plai; 
Lerui, colţ de rai... 


Plânge mândra mănăstire 
Ca firul de dor subţire, 
Pascu-l hoardele sibire. 
Pasc sufletul neamului 
Lăcustele iadului. 

Lerui, Doamne, Lui... 


Țara scumpă, miorea, 
Sta-n genunchi şi se ruga 
La Măicuţa Precista, 

Cu Pruncul alăturea... 

Şi râdeau păgâni mişei 
Că nu-i Dumnezeu cu ei, 

Lerui, Doamne, Lei... 


Dumnezeu cu geana arsă 
Acolo-n cer durere varsă 
Pentru lumea rea şi-ntoarsă. 
Şi-a trimis moarte şi fier 
Pentru cruntul temnicer. 
Lerui, Mare, Ler... 


Iată steaua sus răsare 

De la Tisa, până-n mare, 

Şi nu-i stea, ci mândrul soare... 
Neamu-n creste iar s-avântă, 
Cântă cerul, neamul cântă. 
Lerui, Țară sfântă. 


(Posteucă, Vasile, Poeme fără ţară, 


Madrid 1954, p. 66) 

Ocazională 


Atât îți cer acum: să treci voioasă 
Prin primăvara acestui poem... 

Nu te uita la mine cum m-apasă 
Durerea mâinii-ntinse când te chem... 


Nu-mi asculta viorile-n cuvinte, 
Că mă iubeşti nicicând să nu mi-o spui. 
Din chinui renunţărilor fierbinte 
Singurătatea m-a urcat pe grui... 


Văpaia lunii descântând pervazul 
Pătrunde-ncet în cântecul tău trist 
Şi-un dor îţi rumeneşte drag obrazul 
Sub umbrele albastrului batist... 


Ni-i gândul numai sete şi durere 
Luceafărul ni s-a scrumit pe hău. 
De-acum-om ştie clipa când ne-or cere 
Mormintelor părerile de rău. 


Vom trece-ncet cu paşii moi de pâslă, 
Nemaiştiind de dor şi bucurii. 

Pe ape fără țărm şi fără vâslă, 

Ne vom urca spre ceruri, doi copil. 

Nu plânge. Drumurile toate 

Ne duc spre raiul din bătrâni dorit. 
Ajunşi pe ţărmul negru de cetate 
Ne-or creşte aripi şi-om zbura în mit... 


(Posteucă, Vasile, Poeme fără ţară, 
Madrid 1954, p. 67) 

Primăvara 


Simţi astăzi pentru-ntâia oară 
Cum trupul s-a făcut vioară 
Şi-o coardă-n sânul jucăuş 

Se roagă mult: să-mi fii arcuş... 


În sânge s-a iscat văpaie 

Şi te topeşte şi te-ndoaie. 
Altdată ţi-ai dorit cercei, 
Acum ŞI dânşii sunt prea grei... 
Cosiţa fuge desfăcută, 
Genunchiul scrie salt de ciută, 
Visează câmpuri cu trifoi... 

Iar degetele mici şi moi 

Ar vrea să mângâie şi-ar vrea... 
Dar parc-ai auzit ceva. 
Foşneşte rochia?... Un fald?... 
Mai în adânc! Un murmur cald... 
O zdrumicare de izvor... 


Te-ai dăruit acum. Ţi-i dor... 

Simţi astăzi pentru-ntâia oară 

Şi-ai vrea s-alergi, să zburzi pe-afară 
Cu gându-n palme ca un ţânc. 
Izvorul gâlgâie-n adânc... 

Te-neci de-atâta primăvară 
Şi cineva prin coapse ară... 


— Hai, nu mai plânge, domnişoară... 


(Posteucă, Vasile, Poeme fără ţară, 
Madrid 1954, p. 68) 


118 


Tristeţe 


Suntem atât de singuri astă-seară. 
Ni-s mâinile brumate cu tăceri. 
Urcăm încet şi stelele coboară 

Şi nu mai suntem parcă cei de ieri. 


Te uiţi şi numeri stelele căzute 

Şi ceţuri ne-mpresoară dinspre iaz. 
Acorduri depărtate de lăute 

i se prefac în lacrimi pe obraz. 


Te simt cum strigi o vorbă care doare. 
M-aplec s-ascult şi nu te mai aud. 

Ni se uscară vorbele pe zare 

Cum mor lăstunii în convoi spre sud... 


Atât de singuri mergem împreună... 
Ciudat foşneşte trestia pe mal; 

De ce n-arunci şi-acuma crini de lună 
Ca-n alte dăţi, când apăreai la bal? 


Te strângi la pieptul meu să fii aproape 
Şi mâinile mă cată prin trecut 

O frunză care tremură pe ape 

Din părul toamnei ud şi desfăcut... 

Suntem atât de singuri astă-seară. 
Mai fi-vom oare iarăşi amândoi? 
Ne-ascultă uliţa şi se-nfioară 

Şi fuge îngrozită înapoi... 


Salzburg, 24 martie 1946 


(Posteucă, Vasile, Poeme fără ţară, 
Madrid 1954, p. 69) 

Întâlnire 


Va fi prăpăd cumplit în tot oraşul 

Şi cei trufaşi şi-or pierde iarăşi goma. 
Va tremura şi cel trufaş, şi laşul, 

Şi-n flăcări roşii se va-ncinge Roma... 


Ne vor urca pe ultima colină 

Şi-ntors ne-or bate vieţile pe cruce 
Să aibă corbii carne pentru cină 

Şi câinii-n mare foame să ne-apuce... 


C1 eu voi fi fugit disdimineaţă... 
Voi fi departe când vor arde zorii 


Şi iar Te-oi întâlni schimbat la faţă... 


Iar ochii Tăi de-or fi să mă condamne 
Că am fugit din morţi ca dezertorii... 


— "Te duci într-adevăr la Roma, Doamne? 


(Posteucă, Vasile, Poeme fără ţară, 
Madrid 1954, p. 70) 

Vecini 


Ne salutăm din geamuri luminate 

Ca două steaguri de armate-nvingătoare 
Şi patima ce trupul ni-l străbate 

Mai tare şi mai nemilos ne doare. 


Privirile furişe pun mereu iscoade 

De după storul care nu se-ndură 
Să-nvingă inima cu-ntinsele-i năvoade, 
Tăcerile ne-au pus căluş pe gură. 


Nici tu, nici eu, sărmani, n-avem curajul 
Să facem cinste dragostei depline. 
Demult un rege trimisese pajul 

Ca să ridice oaste pentru tine. 


Dar eu, fricos, simt inima că-mi curge 
Şuvoi fierbinte, ca să-ţi bea cerceii. 
Demult cântam voios: hai, du-mă, murge, 
Căci pentru ea mă-ncaier şi cu zmeii... 


Acuma ni s-arată dimpotrivă 

Şi lumea şi onoarea şi morala, 

Iar patima la pândă, costelivă, 

Îmi fură pentru plânsul ei cerneala. 

Şi lâncezind de-un dor de luni de zile, 
Eu prost şi tu frumoasă ca un crin, 
Lumini de veghe, arse pe feştile 
Lâng-o icoană spunem un amin... 


Închide-ncet obloanele şi du-te 

Să dormi şi să visezi în patul bun. 

Vom fi greşit prin vieţile trecute 
Şi-acum plătim cu lacrimi şi surghiun... 


Paris, 28 iulie 1949 


(Posteucă, Vasile, Poeme fără ţară, 
Madrid 1954, p. 71) 

Să vii măcar odată 


Să vii măcar odată să mă vezi, 

Cum intră primăvara-ntr-o grădină 
Cu dulci miresme şi cu joc de iezi 
Sub gingăşia zării de lumină, 

De ce-mi rămâi de-atâta timp străină? 


Să vii odată şi, intrând încet, 

Să-mi spui că totdeauna-mi eşti aproape 
Şi-apoi să joci săltat un menuet 

Cu unduiri de vânturi şi de ape 

Cum n-a visat pe lume vreun poet... 


Să Joci prelung, cu sete şi cu foc, 
Sunând brățări de aur şi cercei, 
Iar şerpii coapselor fugind pe loc 
Să-ţi ducă toată patima cu ei 

În clinchete de dor şi clopoței... 


Să joci de parcă-ai vrea să te răzbuni 

Pe toată crunta noastră depărtare 

Şi-n timp ce-n ochi îmi vor cădea lăstuni 
Cu fiecare caldă lăcrimare 

Tu tot mai mult în jocu-ţi să te-aduni... 

Şi obosită-n prag de dimineaţă, 
Oprită-n saltul ultim, să visezi 

Un drum ce ne va duce-n altă viață 
Cu cântece şi rodnice livezi... 


De ce nu vii odată să mă vezi? 


(Posteucă, Vasile, Poeme fără ţară, 
Madrid 1954, p. 72) 

Dedicaţie 1 


Am plâns în altă viaţă împreună? 
Venim alături din mii de vieţi? 
Tânjeşte-n noi acelaşi clar de lună 
Şi-acelaşi soare urcă-n dimineţi... 


Ne revedem cu veche bucurie 

Mereu la toate crucile de drum, 

Dar noi nu ştim. Numai destinul ştie 
În care flori am fost şi-n ce parfum... 


În fragedul tău zâmbet ca-n oglindă 
Tu luminezi poemul meu nescris 
Precum o stea coboară-ntr-o colindă 
Şi-apoi reintră-n ţările de vis... 


Nu te opri când mâna mea ţi-aduce 
Cununi de stele şi brățări de gând, 


Ci dă-mi năframa, când mă frâng sub cruce, 
Să-mi scriu într-însa faţa sângerând... 


Paris, 11 februarie 1950 


(Posteucă, Vasile, Poeme fără ţară, 
Madrid 1954, p. 73) 


126 


Dedicaţie II 


Iubindu-ţi ochii, regăsit-am cerul 
Ce-n depărtarea inimii pierdut 
Îmi înecase nava şi năierul 

Şi steaua-nlăcrimată pe trecut. 


Citindu-i paşnic, regăsii adâncul 
Durerilor din palide-nserări, 

Când patimi grele-mi sângerau oblâncul 
Şi mă-mpărţeau cu visul pe cărări... 


Tu, dor din marea mea singurătate, 
Te poartă ochii plânset şi mirare 
În vântul deznădejdii care doare 
Pe-alei cu toamna tainic scuturate, 


Dacă-ngenunchi, înconjurându-ţi mersul 
Cum urcă buruiana spre lumină 

E că mă sfarmă-n pulberi universul 

Cu mâna-ntinsă-n zarea ta străină. 


Eu ştiu, demult: Nicicând nu voi descinde 
Spre vadul meu cu mistice ardori, 

Dar dorul tău pe suflet mi se-ntinde 

Ca flacăra albastră pe comori... 


11 februarie 1950 


(Posteucă, Vasile, Poeme fără ţară, 
Madrid 1954, p. 74) 

Aşteaptă-mă 


Aşteaptă-mă, c-am să mă-ntorc curând 
Şi vom fi iarăşi veşnic amândoi. 
Aşteaptă-mă, nu mă goni din gând, 
Aşteaptă-mă, că voi veni-napoi... 


Aşteaptă-mă prin toamnele târzii, 

Va râde iarăşi primăvara-n lunci... 
Când toţi ţi-or apune că eu n-oi veni, 
Aşteaptă-mă, aşteaptă-mă şi-atunci. 


Chiar când nădejdea-n suflet se va stânge, 
Aşteaptă-n zori şi seara pân” târziu, 
Aşteaptă-mă când ţi-o fi dor şi-i plânge, 
Când eu de mult n-oi mai putea să-ţi scriu... 


Aşteaptă-mă când prietenii la sfat 
În amintire-mi vor stropi cu vin, 
Când toţi ai noştri mă vor fi uitat, 
Chiar mamei de i-aş deveni străin... 


Aşteaptă-mă, nu crede plânsul lor, 
Întoarce-le paharul înapoi, 
Aşteaptă-mă prin nopţile de dor 
Că va veni o zi şi pentru noi... 

Aşteaptă-mă, că sunt aşa departe, 

Dar gândul tău de-a pururi nu mă lasă, 
Chiar peste tot de-ar bate neagra moarte, 
Aşteaptă-mă, că voi veni acasă... 


Aşteaptă-mă, aşteaptă-mă mereu 
Şi roagă-te la Maica Preacurată, 


Vom ştie-n lume numai tu şi eu 
C-am aşteptat cum nimeni niciodată. 


Salzburg, 1946 


(Posteucă, Vasile, Poeme fără ţară, 
Madrid 1954, p. 75) 

Ora chinuită 


Cum trece timpul noi ne-ntoarcem faţa 


Spre-un ceas de fericire şi spre moarte... 


Spărgând înaltul, zmeul rupe aţa 
Lăsându-ne cu mâinile deşarte... 


Ce-am fost şi unde mergem oare? 
Ne-o pare totul vis când ne-om trezi... 
Acum avem doar dreptul la-ntrebare 
Urcând spre-o altă stea, spre-o altă zi. 


La cruci de drum ne mângâiem o clipă, 
Schimbând fiorii sângelui în flori. 
Înlăcrimarea-i tot ce se-nfiripă 

Şi umbra, anii noştri trecători... 


Şi totuşi, parcă sta o primăvară 

În pragul scurtei noastre întâlniri. 
Ceva frumos, de cea din urmă oară, 
De care tu te sperii şi te miri... 


Îngăduie-mi s-aştept, să ştiu că mâine 
L-a masă tu mă vei găsi visând, 
Flămând, scriindu-mi urletul de câine 
Spre Dumnezeul gândului flămând... 

De-oi îndrăzni ca să-ţi dezleg sandala 
Şi pe colina inimii ţi-oi plânge, 
Apleacă-te-n genunchi şi ia-mi sfiala 
Şi-n părul despletit timid mi-o strânge... 


19 aprilie 1950 


(Posteucă, Vasile, Poeme fără ţară, 
Madrid 1954, p. 76) 

Pribeag II 


Visez o casă veche, cu fereastră 
Spre crângul plin de paltini şi de tei 
Îmbrobodită-n zarişte albastră 

Şi cu prisăci de linişte-n alei. 

O casă aplecată-n lut. Bătrână, 

Cu soarele căzut în pragul ei, 

Să-L toarcă mama-n caierul cu lână 
Cu gândul la feciorii ei tustrei... 


O casă veche... Mă tot mână vântul 


Şi nu mai vrea nicicând să mă oprească. 


E parcă scris să-nconjur tot pământul 
Ca să pot da de casa părintească. 
M-aplec pe inimă şi-ascult povestea, 
Povestea mamei, spusă s-adormim. 
Ea nu-i de mult pe ţărmurile-acestea, 
Pe noi ne-aşteaptă lutu-n ţintirim. 


Visez o casă... Singur punct stabil 

În nesfârşitul drumeţiei mele. 

Pornii în lume brudnic şi copil 

Şi azi mi-i sufletul scrumit de stele. 
Am strâns în gânduri steble de lumină 
Şi iarba-nţelepciunilor: nimic... 

Îmi plânge urma prin tristeţi, străină; 
Şi tac, în umbra inimii, chitic... 

O casă veche... Stau la geam adesea 
Şi-ascult ghiocul zărilor cântând 
Dulci melodii şi doruri ne-nţelese 
Şi-atâtea raiuri se deschid în gând. 
Simt seara cum îşi gudură obrazul 
Pe fruntea mea de vis învăpăiată 

Şi liniştile cum pândesc pervazul 
Să dea-n tăcerea mea de altădată. 


Visez o casă... Voi ajunge mâine? 
E-atâta pace-n cuibul ei de dor. 

Din tot ce-a fost, atât îmi mai rămâne: 
Ograda ei cu troscot şi mohor, 
Mireasma ei amară de-avrămeasă... 
M-aplec sub mărul înflorit. Mă rog... 
Din amintiri, petalele polog, 

Se scutură pe versul meu, pe masă... 


(Posteucă, Vasile, Poeme fără ţară, 
Madrid 1954, p. 77) 

Mioritică 
M-aş tot duce, duce-m-aş, 
Cântă-mi iar, măi buciumaş... 


M-aş tot duce nu ştiu unde, 
Inima nu-mi mai răspunde... 


Şi de-o vreme mă tot bate 
Gândul de-o singurătate, 


C-a trecut în sus pe plai 
Mândră fata unui crai 


Şi de-atuncea nu ştiu cine 
Desfrunzeşte codru-n mine... 


Şi m-aş duce, duce-m-aş, 
Zii mereu, măi buciumaş... 


(Posteucă, Vasile, Poeme fără ţară, 
Madrid 1954, p. 78) 

Cântec de invalid 


Ne-ntoarcem de pe front înfrânți, 
Cei dragi ai noştri nu mai sunt, 
Tu, inimă, doar tu mai cânţi 

Sub braţul bandajat şi ciunt... 


Voi n-auziţi? Am fost pe front... 
Atâta moarte, foc şi sânge... 

— Lăsaţi-l, bietul!... Vagabont! 
Azi nimeni nu mai poate plânge. 


Străine fete trec întoarse, 

Suntem doar umbre... Ce să vadă? 
Acasă vetrele sunt arse, 

Dă-n floare troscotu-n ogradă. 


Nevestele, de mult bătrâne, 

Şi mamele, plecate-n moarte. 
Aicea nu putem rămâne, 

La ce să mergem mai departe? 


Trec tinere perechi pe stradă, 
Atâta râset cald şi glume!... 
Cui să-i vorbeşti acum de ţară? 
Ne-ntoarcem azi în altă lume... 

Această plată: Vagabont... 

Se uită lung şi nu-nţeleg, 

Se năruie pământu-ntreg... 

— Noi am murit de mult pe front... 


(Posteucă, Vasile, Poeme fără ţară, 
Madrid 1954, p. 79) 

Joc pe sârma ghimpată 


Un duh nebun rânjeşte măscărici, 
Azurul tot a putrezit de ploi, 

Chiar amintirea putrezeşte-n noi, 
— Ne-or putrezi ciolanele pe-aici... 


Copii fără noroc şi fără ţară! 

De când se ţine prietenia-n lanţ? 
Vezi crucea lângă margine de şanţ? 
Şi Dumnezeu de scârbă o să moară... 


Veniţi să facem teatru fără plată, 
Cuţitul ca un brici sclipeşte-n dinţi, 
De-acum vă vom iubi şi-om fi cuminţi, 
N-om cere libertate niciodată... 


Ne-au mai bătut şi alţii, dar sub răngi 

Creşteau în inimi săbii şi lumini, 

Aci suntem prea singuri şi străini! 

— De ce te uiţi la mine, mă, şi plângi? 
Buchenwald, 1944 


(Posteucă, Vasile, Poeme fără ţară, 
Madrid 1954, p. 80) 

Inchisoare 


Primăvară, primăvară, 
Tinerețe de ocară, 

Fără cântece din ţară, 
Cine-n calea ta coboară, 
Zdrenţuit stindard de pară, 
Primăvară, primăvară... 


Primăvară nebăută, 

Inimă sub lut zăcută, 
Mândru ciob de alăută, 

Vis albastru de cucută, 
Mers însângerat de ciută, 
Fruntea cin-ţi-o mai sărută, 
Primăvară nebăută?... 


Primăvară, doruri grele 
Luluite-n chin şi jele, 

Cui mai creşti mălini sub stele, 
Cui duci cerul în inele 

Cu blesteme şi stomnele, 
Primăvară cu zăbrele?... 


Primăvară, roi de floare, 
Azi nimic nu ne mai doare, 
Nici ocară, nici sudoare, 
Nici mormântul fără soare 

Şi nici plumbul din picioare, 
Azi nimic nu ne mai doare, 
Primăvară, rai de floare... 


Primăvară blestemată, 
Geană cu nădejdi brodată, 
Vei mai chiui vreodată, 
Tinerețe îngropată, 
Primăvară blestemată? 


(Posteucă, Vasile, Poeme fără ţară, 
Madrid 1954, p. 81) 

Deznădejde 


Tu, pururi blestemată libertate, 
Cât ni-i mai ţine-n neagra ta robie? 
Cât ni-i mai arunca spre veşnicie 
Cu gleznele-n cătuşe ferecate? 


Destul ne-ai sfărâmat sub legi avântul, 
Prin viscole de foame şi de ger! 

Destul ne-ai ispitit cu-n ciob de cer, 
Lăsându-ne sub veac numai mormântul... 


Retrage-te cu neagra ta ispită 

Şi lasă-ne să mergem spre destin, 

Pe vechiul drum de răstigniri şi chin, 
Cu fruntea de nădejde vămuită. 


Azi cine să-ţi mai vină sub stindarde, 
Ce proşti să îngenunche la altar? 

Nu vezi că toată truda e-n zadar, 

Că tot văzduhul şi pământul arde?... 


Noi suntem mulţumiţi cu-n dram de moarte, 
Am semănat destule jertfe-n vânt. 
Ne-ajunge noaptea neagră din mormânt 

Şi umezeala scândurilor sparte. 

Şi de-o veni din nou să ne-nvenine 
Chemarea ta ca-n vremile dintâi, 
Ne-om rupe crucea de la căpătâi 
Şi-om azvârli cu dânsa după tine... 


Sniatyn, 25 noiembrie 1941 


(Posteucă, Vasile, Poeme fără ţară, 
Madrid 1954, p. 82) 

K. Z. 


Lumina îmbrânceşte umbre stranii. 
Desfiguraţi ne-ntoarcem din trecut. 
Ne strângem în mătănii gândul, anii 
Şi bucuriile pe care le-am pierdut. 


Un colţ de pâine, un castron de ciorbă... 
Te-apleci pe ele, blestemi şi mănânci. 
Veninul creşte şerpi în orice vorbă. 
De-o veşnicie ne târâm pe brânci... 


În jurul nostru strigăte amare, 

Îşi cheamă mamele, plângând, feciorii? 
Mormintele ne putrezesc în soare 

Şi cad străfulgeraţi pe zări cocorii. 


Adânc căzurăm. Una cu pământul... 
Tot cosmosul e geamăt şi oftat. 
Prin inimă ne hăuleşte vântul, 

Pe drumuri plânge cântecul uitat. 


Se cască neagră vremea la răscruce. 
O altă lume creşte peste noi. 

Noi fost-am umbre stranii şi năuce. 
Şi legea noastră: viaţă de strigoi. 

Ne urlă-n creieri bomba cu atomi 
Din viitorul dus în avioane. 

Ci noi ne frângem sângele bonomi. 
Nimica nu-nţelegem din canoane. 


Buchenwald, 1944 


(Posteucă, Vasile, Poeme fără ţară, 
Madrid 1954, p. 83) 

Legenda 


Ş-io să ne zidim, măi frate bun, zidim, 
Departe, undeva-ntr-un ţintirim 

De nimenea ştiut şi fără cruci. 

Şi om fi prin codrii stelelor haiduci 
Cu mantii de azur şi roibi în zale, 
Noi, cruciații tineri ai Măriei Sale... 


Va creste noaptea, zilele-or să scadă 
Ca pentru-o nouă trecere-n baladă. 
Albastre ploi ne vor bruma-n uitare 
Pe ţărmul lumii noastre viitoare... 


Cânta zidarul meşter şi sicriu 

Pe cerul nou cu viaţa ta şi-a mea, 

Cu sânge, cu noroi, Cu VIS şi oase, 

Şi toate se făceau iconostase. 

Şi nu s-au pus nici cruci, nici ţintirime, 

Să nu mai plângă-n urma noastră nime. 

Şi noi ne-am dus, măi frate bun, ne-am dus 
În basmul care încă nu s-a spus... 


Pe lume se făcuse ora şase... 
Şi-ngenuncheară cei rămaşi în case, 
Pe drumuri, în biserici, pe ogoare; 
Căzuse spaimă şi-ntuneric mare... 
Doar rănile-ndoite de povară 

Se înălțară-n ceruri şi-nviară. 
Strigoii din prigoane, fără vatră, 

Cu sângele strigat din piatră-n piatră, 
Pe ziduri aburcaţi şi pe cupole 
Cădelniţau pe zări aureole... 


Iar meşterul, deasupra, pe cetate, 
Scria cu sânge stele lămurate. 

Scria psaltiri şi îngeri şi icoane. 

EI, unul singur, pentru milioane... 
Luminii ochilor i-au zis vopsele, 

Iar părul blond îl prinseră-n penele... 


Dar când răsare soarele şi-apune 
Prin veacuri se zvoneşte a minune 
C-ar creşte-n inimi o cetate, 
Cetatea trupurilor sfărâmate. 


7 iulie 1948 


(Posteucă, Vasile, Poeme fără ţară, 
Madrid 1954, p. 84) 

D. P. 


Două litere pe-un petic de hârtie; 
Milioane de vieţi în monograme... 
Asta ni-e viaţa grea, de tragedie 
Strigătul înăbuşit de plâns şi foame... 


Prunci nelegitimi ai maşterei istorii 
Şi-ai grozavului soldat numit războiul, 
Ne târâm din mila altora ca cerşetorii 


Şi dansăm, strigoi, prin lume, tontoroiul... 


Fără ţară, fără case, fără viitor, 

Nu ne mai oprim nicicând din mers... 
Ochii ni-s secaţi de lacrimi şi de dor, 
Jalea nu ne mai încape-n univers... 


Huiduiţi şi fugăriţi din prag în prag, 
Deznădejdea roade-n viaţa-ne săracă 
De soldaţi fără de patrie şi steag: 
Storşi de frig, tuberculoză şi baracă... 


Povestim aşa: Îţi mai aduci aminte?... 


(Plânge bunul Dumnezeu în rând cu noi... 


Zări de chin în urmă, noapte înainte, 
Pribegie, sânge, moarte şi război... 

Crâncen veac, pe frontispiciul tău voi scrie 
Vers de foc, să nu se şteargă niciodată 

Şi să mustre omenirea-n veşnicie, 

Un nou blestem: Persoană deplasată... 


(Posteucă, Vasile, Poeme fără ţară, 
Madrid 1954, p. 85) 

Scrisoare mamei 


Eu nu dorm, mamă, nopţile nici acum. 

Mă uit la lume s-o văd fără rost, 

Bolnavă şi-ntoarsă pe dos ca-ntr-un fum... 
Mai bine rămâneam la coada vacii şi prost. 


Mă uit prin noapte până la tine-n Siberii 

Şi stă-n stă-n mine-o întrebare ca o ţepuşă. 

De-i auzi umblete noaptea, mamă, să nu te sperii. 
S-ar putea ca strigoiul din mine să-ţi bată la uşă. 


Vreau să-ţi spun că nu m-am găsit nici în rugi. 
Toate scripturile-s ca nişte fântâni fără apă. 
De-atâta secetă gândurile mi s-au făcut buturugi, 


Mâinile mi-s numai sânge prin pietriş de când sapă. 


Alţii i-au sărutat urma ce i-a scris-o piciorul 
Prin lanul de grâu al unui sălbatec popor, 

Eu am să spintec cosmosul furios cu toporul, 
Să-l prind ca pe-o vânturare de dor... 


Mă prăpădesc, mamă, şi-aştept dezlegare ursuz 
La răscrucile-acestui veleat de urgie. 

Foşnetul pănuşilor, toamna, de cucuruz 

Mi-a fugit cu lacrimile toate din poezie... 

Am rămas stârv şi văzând că nu vine, 

M-am gârbovit din rărunchi, ca s-aştept 

Pe toate răscrucile drumurilor din mine 

Pe care vremea mi le-a deschis urâte în piept. 


Primeşte-mă, mamă, şi rosteşte-mi descântarea ta sfântă 
Pentru urmele inimii şi făcutul sămii din necredinţă, 
Cineva cuțitul ruginit în piept mi-l împlântă, 

Aş vrea s-adorm învelit, mamă, în poala ta, în catrinţă... 
— Se ridică apocalipsul, mamă, şi m-ameninţă... 


22 iulie 1949 


(Posteucă, Vasile, Poeme fără ţară, 
Madrid 1954, p. 86) 

Doiniţa scrie lui Moş Crăciun 


O, Moş Crăciun, bătrâne bun, 
Am vrut să te-ntâlnesc şi cu. 
Şi-am vrut, o, Moş Crăciun, 

Am vrut să-ţi spun 

Tot chinul meu şi tot amarul greu; 


Că numai tu asculţi copiii, Moş Crăciun, 


Da, numai tu eşti bun 
Şi Dumnezeu... 


Am, Moş Crăciun, o caldă rugăminte, 
Anume, de te duci prin ţări, departe, 
Să-i ieşi şi lui tăticul înainte 

Şi roagă-l să ne sene grabnic carte, 
Că noi numai de lacrimi avem parte... 


Mămica n-a mai râs de ani de zile 
Sau răsfoim scrisori cu învechite file, 
Venite de la dânsul din război, 

Şi ori de câte ori e vorba de tăticul, 
De când se mai bătea cu bolşevicul, 
Se las-o toamnă neagră peste noi... 


Mămica tace veşnic şi oftează 
Şi-aprinde seara luminarea-n sfeşnic, 
De noi topim cu Precista într-o rază 


Cu plânsul ei şi Pruncul ei cel veşnic... 

Să-i spui aşa, tătichii, Moş Crăciune, 

Că suntem mari şi-umblăm acum Ia şcoală, 
Dar basme nu mai are cin-ne spune... 
Bunica — spune mama, când ne spală — 
S-z dus într-o Duminecă la liturghie 

Şi s-a-ntâlnit cu Dumnezeu, 

Şi-au tot vorbit mereu şi s-au tot dus... 
Şi ea acuma nu mai ştie înapoi să vie. 
Nici plânsetele noastre pân-la ea n-ajung, 
Că-i drumul lung, 

Şi-a pus-o Dumnezeu 

Îngrijitoare peste lumânările de seu 

Ce se aprind în ceruri, sus, 

Când şuşoteşte frunza şi se lasă seara... 


De-o vreme Dorul nu mai cântă cu vioara 
Că n-am avut cu ce plăti chirie 

Şi-a scos mămica lucruri la vânzare; 

Dar Dorul, Dorul, bietul, el nu ştie 

Şi-şi cântă-n gând romanţele lunare... 

EI crede că vioara-i la tocmit. 


Da, Moş Crăciun, trăim cu toţii ca-ntr-un schit 
Şi ochii mamei parcă-s flori de ţintirim... 

De când tăticu-i dus şi n-a venit... 

În lot ce facem, spunem şi gândim, 

Noi numai de tăticul povestim... 


Ascultă, Moş Crăciun, mămica spune 


Povestea ei de leagăn c-un tăciune, 
Ce s-a-ntâlnit odată cu-n cărbune, 

Că tala se mai bate... Şi-ar să vie, 
Dar n-are cum pleca din bătălie. 


Ea, biata, spune, dar eu n-o mai cred 
Şi-i plâng de milă uneori sub pled. 

Şi-aş vrea s-o mângâi... Ah, de aş ştie cum! 
De-aceea, Moş Crăciune, dac-o fi şi-o fi, 
Şi-1 vei căta şi nu-l vei mai găsi 

Sub nici o zare şi pe nici un drum, 
Să-mi spui în faţă... nu mă mai minţi, 

Că mie de atât mi-i frică: 

De jalea ce-o va prinde de mămica, 

S-o prăpădi şi dânsa ca bunica... 

Şi vom rămâne mici şi fără de mămică... 


Să-mi spui în faţă, că cu n-am să plâng 
Şi mâna palidă la piept am să i-o strâng, 
Am s-o dezmierd, obraz lângă obraz, 

Şi am să-i spun tot întâmplări cu haz, 
Ca să uităm de toate... Şi-or să treacă 
Ani după ani prin casa-ne săracă, 
Pân-ce vom şti cu toţii, într-o zi, 

Că el, tăticul, nu va mai veni... 

Şi ne vom mângâia-n tăcere ca orfanii 
Ce duc tristeţi pe umeri şi litanii... 


Ți-am pus atâtea lacrimi în scrisoare! 
Întâi spre răsărit şi-apoi spre soare-apune, 
Acuma du-te, Moş Crăciune, 

Şi cată-ni-l şi adă-l pe tăticul. 

Şi dac-ar fi să nu-l găseşti, 

Să nu-mi mai scrii povesti. 

Trimite-mi îndărăt doar plicul... 


Că eu cunosc povestea care minte 

Şi rugăciunile şi lacrima fierbinte; 
Şi acuma du-te, Moş Crăciun, 

Drum bun, bătrâne drag, drum bun... 


Doinita, fata mamei cea cuminte... 


(Posteucă, Vasile, Poeme fără ţară, 
Madrid 1954, pp. 87, 88) 

Febra 


A tremurat o frunză la fereastră, 

A plâns pe somnul meu şi-a tremurat 
Şi m-a strigat o fată depărtat... 

Azi mai departe-i zarea, mal albastră. 


Şi merii parcă s-au mutat pe zare, 
S-au îmbrăcat în aur, trişti, înalți. 
Conduri de basm ţi-ar trebui să-ncalţi, 
Să biruieşti atâta depărtare... 


Aş vrea să scriu şi gândul se destramă, 
Azi toate cad şi se destramă lin, 
Şi nu-i nimic în gândul meu de seamă. 


Stau mut pe prispa vremii şi mă-nchin. 


Mă duc spre undeva sau poate vin? 
M-oi face bine, nu mai plânge, mamă. 


Salzburg, 1946 


(Posteucă, Vasile, Poeme fără ţară, 
Madrid 1954, p. 89) 

Autumnală 


Grăbeşte drumul matinal, 

E soare molcom, de beteală, 
Spre şcoala satului din deal 
Trec cârduri de copii la şcoală... 


De după geam privesc tiptil; 
— De ce nu sunt şi eu copil?... 


Frumoşi ca îngerii-n icoane, 
Tăcuţi se-ndoaie sub ghiozdane... 
— Tu nu te duci cu noi, Ţâlică? 


O lacrimă din gene-mi pică. 

Mă uit: Grădinile în soare 

Sunt toate azi abecedare, 

Citesc cu voce: o-i, 0-1... 

— Staţi, măi frăţini, că merg cu voi, 


Mi-i dor de şcoală, straşnic dor. 
Când creştem mari, copiii mor, 
Copiii, îngerii din noi... 

Că vine viaţa cu noroi, 

Cu-o boală ce i-au zis război 

Şi ne preface-n oameni sluţi, 
Cu gânduri negre şi tăcuţi... 


Şi mergem trişti, cu paşii iuți, 
Ne ţinem cârduri de mânuţi... 


Copii bătrâni, copii tăcuţi. 

Acasă m-or căta ai mei. 

— Tăticul iar s-a dus la chei... 

Ce mare-i şcoala! Un castel... 

Iar sună tristul clopoțel. 

Trec paşi grăbiţi pe coridoare. 
Ferestrele se-nalţă-n zare. 
Ce-aproape-i zarea! O ating... 

Iar clopoţelul... Clang, clin-cling... 
Copiii trec la locul lor. 

Nu vine domnu-nvăţător... 


Pân” vine dumnealui, trec eu 
Şi-am să vă scriu un curcubeu 
Şi-un alfabet cu nuferi mari, 
Rădaşte, fluturi şi țânțari, 
Şi-un greier mare cu vioara, 
Un greier care cântă seara 
Şi spune cântece mereu 
Când stă la cină Dumnezeu 
Şi cade-o stea şi zice el: 

— Îmi dă boierul un inel 

Şi cântă greierul aşa... 


Ce râd copiii! Ha, ha, ha... 


Adun şi scad şi iar adun, 

Pe geam s-aşează un lăstun... 
Ce negru-i cerul şi zălud! 

De ce nu zbori, lăstun, spre sud? 
Rânjeşte slută clasa goală. 

S-au dus copiii de la şcoală. 

Sunt numai semne şi tăceri 
— Tu nu mai eşti copil ca ieri... 


Odată veţi fi mari şi voi 

Şi-o mână plină de noroi 

V-o umple ochii cu rugini 

Şi inima cu mărăcini, 

Şi-o noapte neagră de păcate 

V-o pune-n gânduri strâmbătate... 
Pe urmă lacrimi, sânge, crime... 
Vor râde-n suflet negre ştime... 
Nu-i nime-n clasă, nime, nime... 


Odată veţi cerşi pustii 
Pe-acolo unde-aţi fost copii... 


Trec sănii, sună zurgălăi... 
Am spus că oamenii sunt răi? 


Pe drumuri albe de beteală, 
Mă-ntorc azi singur de la şcoală... 
Şi spun la toţi şi spun şi spun, 
Scad curcubeie şi adun 

Şi când colinde de Crăciun... 

Pe zare negru un lăstun 
Mi-aduce-aminte... Spun şi apun... 


Şi lumea zice că-s nebun... 


Salzburg, 9 februarie 1946 


(Posteucă, Vasile, Poeme fără ţară, 
Madrid 1954, pp. 90, 91) 

Pentru Zamfira 


De-o fi cândva să-ţi mai aduci aminte 
De mine-n ceasuri dulci, familiare, 
Să-mi scuturi colbul tot de pe vestminte. 
E singura povara ce mă doare... 


Nu chinul că m-am stins aşa departe, 
În bezna nopţilor precum năierii, 

Şi nu mi-o şti de nume nici o carte; 
Şi nici pustiul fără capăt al tăcerii. 
Nu astea-mi sfarm pieptul de durere. 


E altceva ce din adânc mă sapă 
Şi chinului fără sfârşit mă cere: 


Anume că voi fi fără dreptate 
Un mort pe care nu l-aţi pus în groapă 


Şi-l duceţi toată viaţa voastră-n spate... 


(Posteucă, Vasile, Poeme fără ţară, 
Madrid 1954, p. 92) 

Acesta-1 dorul... 


Acesta-i dorul anilor uscați 

Şi putreziţi cu toamna pe cărări, 
Să plângi sub seară singur şi să baţi 
Nemângâiat la poarta altor zări... 


Scobori adânc şi nu mai dai de fund 
Şi fruntea palidă se pierde-n vis, 
Grădinile din cale ţi se-ascund 

Şi măscăriciu-n inimă-i ucis... 


Acesta-i chinul tău singurătate: 
Un dor de viitor şi de trecut. 
Drumeţ flămând la porţile-ncuiate 
Cu sufletul de-a pururea vândut. 


Acesta-i dorul... Cine nu şi-l ştie 

Se duce-aşa pe drumuri fără rost 

Şi se însumă trist în veşnicie 

Cu toate câte nu mai sunt şi-au fost... 


(Posteucă, Vasile, Poeme fără ţară, 
Madrid 1954, p. 93) 

Postumă 


Uitarea grea m-o prăfui de-acum 

Şi-n versuri mi s-o vesteji geranii, 
Pierdut prin rafturi cu vreun vechi volum, 
Cu amintirea de demult, cu anii... 


Cum nu voi mai cânta pe la răscruce 

Cununi de stele şi brățări de vis, 

Nici tu aminte nu-ţi vei mai aduce 

C-am fost cândva, că te-am iubit, c-am scris. 


La geamul tău n-oi mai veni sub seară 
Să-i plâng vioara lunii-n serenade. 
Mai neagră va fi vremea, mai amară, 
Mai tristă frunza toamnei care cade... 


În gândul tău ca un buchet de nalbă 
Eu nu m-oi mai simţi de-acum acasă. 
Se vor înfiora sub mâna albă 

Doar filele cu foşnet de mătasă. 


Şi-n orele de amintiri suave 

Voi fi din nou cu tine mângâiet, 
Plângând pe mâinile de vis bolnave 
Care-au deschis o carte de poet. 


(Posteucă, Vasile, Poeme fără ţară, 
Madrid 1954, p. 94) 

Priveghi II 


O sărbătoare-n cursul săptămânii: 
Stăpânul mai visează şi surâde... 
Şi toate ştiu: şi vitele, şi cânii, 

Şi sutele de orătănii hâde 

Că s-a făcut de-odată sărbătoare. 
Stăpânul lor e gata de plecare... 


Spre seară toţi se strâng lângă sicriu 

Şi de merinde se-ngrijesc, de drum... 
Un drum pe care toţi copiii-l ştiu: 

Că merg şi ei pe el, într-un târziu, 

Spre undeva departe, ca-ntr-un fum... 
Ce-a fost aproape, astăzi e departe: 
Drum scris cu lege şi-nsemnat în carte, 
Şi vămile-s mai multe decât zece... 
Dar nimeni nu vorbeşte azi de moarte, 
Ci numai de viaţa care trece... 


Un trandafir pe mâinile cruciş 
Miresmele-şi desface-ntr-un sărut 
De parcă şi-ar căta un luminiş 
Din fundul unui codru nebătut... 
Acesta-i poate sufletul în ora 
Când lutul cade în necunoscut. 

În gândul desfăcut al tuturora... 

Cândva urcăm spre „dincolo” cei duşi. 
Acum îi vezi cu cei rămaşi cum tac. 
S-au rupt ţâţânile a mii de uşi 

Spre liniştea cu crengi de liliac 

A cerului golit de spiriduşi... 


Şi toate spun: cu omul care moare 
Din întuneric vin cei noi, pe buşi, 
Şi-n lume se-mplineşte-o sărbătoare... 
Stăpânul azi e gata de plecare... 


(Posteucă, Vasile, Poeme fără ţară, 
Madrid 1954, p. 95) 

Destin 


Alerg prin toamna frunzelor uscate, 
Cu noaptea dintr-o stradă-n altă stradă: 
Copil pribeag sub zări înstrăinate.. 
Ce-ar plânge mama, biata, să mă vadă. 


Şi cum alerg aşa, fără de ţintă, 

Un aprig dor de ţară-mi arde pieptul. 
Şi nu nici o nădejde să mă mintă. 

În viaţa asta n-am plecat eu dreptul... 


Văd numai drumuri negre şi oraşe, 
Şi port în suflet numai cimitire 
Drept dar al ursitoarelor din faşe: 
Durere, sărăcie şi iubire... 


Nu mă aşteaptă-n cale nici o poartă. 

Eu nu cunosc cuvântul !Noapte bună”. 
Nebun, îndrăgostit de lira spartă, 

Mă leagăn şi m-adorm sub crini de lună. 


Şi-n somn îmi văd destinul scris cu pară 
Pe cerul inimii nemângâiate: 

Tu vei rămâne omul fără ţară 

Mereu pribeag şi cu desaga-n spate. 

Pornesc la drum în datina străbună... 
Şi neamul creşte mândru şi dă-n floare, 
Doar eu sunt creanga ruptă de furtună 
Şi dusă val-vârtej prin lumea mare. 


Dar ne vom revedea la înviere, 
Când n-or mai fi prigoanele şi zbirii; 
Căci eu am fost un strigăt de durere 
Al neamului, în drama omenirii. 


(Posteucă, Vasile, Poeme fără ţară, 
Madrid 1954, p. 96) 

Poveste de Crăciun 


Pentru Doina şi Doru 


Departe, într-un târg, printre străini, 
Pe-o stradă grea de bucurii şi lume, 
Gătiţi cu daruri multe şi lumini 

Trec vechii crai în splendide costume. 
Şi cântă despre-un staul, despre-o stea 
— S-audă până şi Irod nebunul... — 

Că azi se naşte-n iesle Mesia 

Şi mâine e Crăciunul... 


I-atâta voie bună azi pe stradă 

De parcă-i toată zarea o colindă, 

Şi-n fulgii mari şi leneşi de zăpadă 
Copiii fug şi-aleargă să se prindă 

Şi Moş Crăciun, cu marea lui desagă, 
Nu-l trece cu vederea pe niciunul, 

Că lui i-i astăzi toată lumea dragă 

Şi mâine e Crăciunul... 


Într-un târziu rămâne strada goală. 
Doar un străin mai stă lâng-o vitrină 
Privind pierdut risipa de beteală 

Şi splendida poveste de lumină: 

Un biet pribeag, bătut de dor şi soarte, 
Ce-şi vede-n visuri Ţara şi cătunul. 
Sunt şase ani de când e dus departe 

Şi mâine e Crăciunul... 

Ci gândul lui e-acum de mult acasă; 

Prin mari troiene el aleargă-grabă 
Înfiorat de-o veste bucuroasă 

Spre-un geam sărac, c-o luminiţă slabă. 
Acolo-i inima rămasă-ntreagă! 

Mai sunt trei paşi. Acum e numai unul... 
E chiar sub geam şi-i vede cum se roagă, 
Şi mâine e Crăciunul... 


E ea! Mămica! Lângă ea copiii, 
Îngenunchiaţi tustrei lângă icoană: 

— Tu care rânduieşti pe morţi şi viii. 
Stăpân a toate, fără de prihană, 

Azi toată lumea-i numai răni şi sânge, 
Opreşte moartea şi-amuţeşte tunul; 
Îndură-te de lumea care plânge, 

Că mâine e Crăciunul... 


Pe cei căzuţi pe fronturi depărtate, 
Păziţi de-o cruce albă şi de-o cască, 

Pe toţi cei ce-au murit pentru dreptate, 
Primeşte-i, Doamne,-n liniştea cerească. 
Iar celor duşi cu miile-n prinsoare, 

Ce nu mai ştiu ce-i patul şi dejunul, 
Deschide-le şi lor un colţ de zare, 

Că mâine e Crăciunul... 


Şi de-i fi scris în marea-Ți carte 

Noroc şi pentru noi, Ceresc Părinte, 
Avem şi noi pe cineva departe 

Şi plâng tustrei, cu hohote, fierbinte. 
Deschide-un drum prin marea-ntunecime 

Şi adă-ni-l acasă pe tătunul. 
Că suntem singuri şi n-avem pe nime 
Şi mâine e Crăciunul... 


Sunt şase ani de chinuri şi-aşteptare: 
Ba vine azi, ba poate vine mâne. 

Şi cresc copii-n viaţă fără soare. 

Tu ştii amarul codrului de pâine. 

Tu ştii cum doare faţa-n lacrimi arsă 
Şi zi de zi se-ntoarce câte unul, 

Ci numai el nu face calea-ntoarsă 

Şi mâine e Crăciunul... 


EI stă sub geam şi-ascultă cum se roagă, 
Îi vede-apoi cum stau tustrei la masă. 
Copiii ţin pe braţ păpuşa draga, 

Iar mama-i azi în haina cea aleasă. 

Şi-n locul unde stase mama mare, 

Azi stă numai psaltirea şi zăbunul. 

Şi-i o tăcere grea, ca la-ngropare, 

Şi mâine e Crăciunul... 


— Mămico, spune Doina, într-o vreme, 

Şi-i şterge ochii dulce cu baticul, 

Ce-ar fi să-i spui lui Moş Crăciun să-l cheme 
Din depărtarea lui şi pe tăticul? 

Şi spune Doru galeş şi cuminte: 

— Ce-ar fi să-i dăm scrisoarea cu lăstunul? 

Şi plâng tustrei mai galeş ca-nainte 

Şi mâine e Crăciunul... 


EI stă sub geam. Şi-i arde-n lacrimi faţa. 

Şi nu mai poate. Se repede-n uşă: 
— Deschideţi, Lerui-ler, că-i dimineaţă. 
S-aude-un zgomot surd ca de cătuşă. 


Vitrina cade-n cioburi pe zăpadă, 

Vin gardieni: „Nu face pe nebunul, 

Ci hai cu noi. Te-ai apucat de pradă?”... 
Şi mâine e Crăciunul... 


Departe, într-un târg, sub zări străine, 
Pe-o stradă-ntunecoasă şi pustie, 
Păşeşte-ncet, plângând printre suspine, 
Un biet pribeag fără cămin şi glie, 

Şi-l năpădesc aducerile aminte: 

Era, odată, şoim pe-ntreg Cordunul 

Şi plânge-aşa şi merge înainte; 

Şi mâine e Crăciunul... 


(Posteucă, Vasile, Poeme fără ţară, 
Madrid 1954, pp. 97-99) 

Scrisoare 


Nu-mi plânge, mamă, somnul din pământ. 
Eu nu mai sunt în groapă şi sicriu: 
M-am ridicat şi m-am făcut cuvânt 
Şi sunt mai viu de-atuncea; mult mai viu... 


Am vrut să ard de-a pururi şi să fiu... 
Nu plânge, mamă, amintirea mea: 

Eu nu ştiu să fi fost vreodată mort. 

Eu iţi zâmbesc din fiecare stea 

Şi trec cu Dumnezeu din port în port 
Ca două faruri pentru vreme rea... 

Nu plânge, mamă. Eu am înviat 

Şi sunt de-atuncea, parcă, mult mai eu, 
Poţi să le spui la toţi, din sat în sat, 

Că m-am năimit la Bunul Dumnezeu 
Să-i spun poveşti şi versuri pe-nserat... 


În drumul nostru greu, din vamă-n vamă, 
Din om în om, pământuri şi popoare, 

Eu toate celea i le ţiu în seamă, $ 

Şi-i scriu cântări şi basme de cicoare... 
Şi toate-s bune... Nu mai plânge, mamă... 


(Posteucă, Vasile, Poeme fără ţară, 
Madrid 1954, p. 100) 

Colind II 


Cad în seara asta mare 
Fulgi bogaţi ca nişte stele 
Rupţi din destrămata zare 
A copilăriei mele. 


Bat tăcerilor mătănii 

Şi spre ceruri se închină; 
Trec trei magi în albe sănii 
Înspre staul de lumină. 


Ninge larg ca-n ierni de basme 


Peste zvonuri de colindă, 
Lume veche de fantasme 
Cearcă forme noi să prindă. 


Ninge molcom peste toate, 
Peste vremi, peste coline, 
De sub zări îndepărtate 
Numai steaua mea nu vine... 


Unde sunteţi pârtii grele 
Ce duceaţi spre veşnicii? 
Ning pe voi aceleaşi stele, 
Râd aceleaşi bucurii? 


Vrui să mă întorc prin vreme 
Să mă regăsesc sub stea 

Printre fulgi şi crizanteme 
De poveste şi de nea. 


Am pornit pe drum de seară 
În alai de magi şi regi 
Şi-am uitat că nu e ţară 
Pentru dorul de pribegi. 


Am cântat lângă fereastră, 


Unde plânge-un dor şi-o doină. 


Lacrimi sfărâmând în glastra 
Inimii-ngropate-n moină. 


Parc-aud o voce mică 
Întrebare cum frământă: 

— Spune-ne acum, mămică, 
Lui tăticul cine-i cântă? 


Lui îi cântă numai vântul 
Lângă cer cu stele multe, 
Unde i-a crescut mormântul 
Veşniciile s-asculte. 


Ninge şi s-aud colinde 
Lângă inimă, aproape; 
Cine ne mai poate vinde, 
Cine visul să ne-ngroape? 


Ninge blând ca-ntr-o minune 
Cu legende şi cu stele: 

Unde eşti tu, rugăciune, 
Drag Crăciun al vieţii melc? 

Când îmi vei cânta şi mie 
Lângă geam o veste mare, 
Un colind de bucurie 
Într-o ţară ca un soare? 


(Posteucă, Vasile, Poeme fără ţară, 
Madrid 1954, pp. 101, 102) 

Asfinţit 


Îmi pierd privirea uneori pe zare 
Şi-n vântul serii parfumat şi blând 
Îţi văd cosiţa neagră tremurând 

Şi ţi-o sărut cu dor din depărtare. 


Ți-s ochii lăcrămaţi ca două stele 

Sub care putrezeşte un mormânt, 

Pe cruce n-a rămas nici un cuvânt 
Din dragostea şi dorurile mele. 


Mă uit departe şi-mi aduc aminte 
De ani de fericire şi de vis 

Pe care vremea neagră i-a închis 
În strigătul din sângele fierbinte. 


Citesc în zări şi presimţirea-mi spune 
Că-i cea din urmă oară când te văd. 
Mă prăbuşesc în noapte şi prăpăd, 

Şi soarele de-a pururea apune... 


(Posteucă, Vasile, Poeme fără ţară, 
Madrid 1954, p. 103) 

Romanţă 


Adormi în sânge descântate arii 

Şi legeni pătimaş în braţe seara 

Ca un ogor ce-aşteaptă primăvara 

Şi stă prin somn de vorbă cu plugarii. 


Şopteşte vântul tainic prin perdele 
Purtând miresme crude de grădină 
Şi-ţi creşte ca o steblă de lumină 
Icoana lângă scumpele inele... 


Azi nu mai vine nimeni să te vadă, 
Cosiţa mângâios să ţi-o resfire. 
Degeaba mai rechemi din amintire 
La geamul unui vis o serenadă. 


Un cer curat, brăzdat de curcubeie, 
Aşa ţi-i toată viaţa petrecută 

Izvor rămas cu apa nebăută 

Şi zdrumicat cu toamna pe-o alee. 


Ci totu-ţi pare azi o serenadă 
Cântată undeva în amintire, 
Într-o poveste tristă de iubire. 

Şi nu mai vine nimeni să te vadă. 


(Posteucă, Vasile, Poeme fără ţară, 
Madrid 1954, p. 104) 

Morgana 


Ți-i zâmbetul o binecuvântare 

Şi-o dezlegare din adânci tristeţi 
Cum peste câmpuri un apus de soare 
Anunţă luminoase dimineţi. 


Aş sta în preajma ta o veşnicie 
Crescându-te-n poeme şi plimbări 
Cum creşte toamna-n marea-i simfonie 
Pe cerul lăcrimat al unei zări. 


Nu ne-ar atinge-o viață pământeană 
Să batem fericirilor hotar 

Şi te-aş purta prin veac ca pe-o icoană 
Aducătoare de noroc şi har. 


Arunc năvod de gând spre depărtare 
De parc-aş scobori pe-un plai de mit, 
Dar chipul tău se-ntunecă şi moare 
În noaptea neagră, fără de sfârşit. 


(Posteucă, Vasile, Poeme fără ţară, 
Madrid 1954, p. 105) 

Demult 


Demult îngenuncheam lângă icoane 
Şi ruga mi-o-nmulţeam cu milioane, 
Ca să s-aprindă tot pământul viu 

În vorba mea şi-n strigătu-mi pustiu... 


In sânge, focul aprig de gheenă 
Tăia tot universul ca o trenă 
A mii de sori ce se scrumesc în gol. 


Nicicând n-aş mai fi vrut ca să mă scol... 


Suflarea mea se legăna-n planete 
Cu veşnice miresme să mă-mbete 
Şi nesfârşitul se-nmulţea mereu 
Cu nesfârşitul dinlăuntrul meu. 


Pe-atunci umbla prin lume Dumnezeu... 


Azi, pe icoane s-a-ncuibat urâtul. 
Duşmanii pe lisus l-au doborâtu-l. 
Fugit din mine, a murit afară 

Cu capu-n jos pe-o cruce proletară. 


Un vânt se văieta ca-n bărăgane 

Prin orgile sfărmate şi prin strane. 
Azi nu mai pot îngenunchea şi spune 
Luminii mele nici o rugăciune. 


176 


Scrumită toată-n ploile de stele 
Tămâia neagră a simţirii mele 
De-abia de mai sărută ca o boare 
Nisipul ars şi fără de izvoare... 


Mi-a mai rămas în inima-nvechită 
Ceva din alte vremuri? Vreo ispită? 


Arar începe-n minte să-mi mai bată 
Doar dorul... după dorul de-altădată. 


14 februarie 1950 


(Posteucă, Vasile, Poeme fără ţară, 
Madrid 1954, p. 106) 

Canada 


N-am scris de-un veac şi n-am cântat. 
Vin versuri uneori şi-mi bat la geam, 
Dar nu mai şede nimeni unde stam. 


Eu m-am pierdut pe drum, am înnoptat, 


Şi doru-i astăzi singurul meu pat, 
În care-mi chem visările la hram... 


Pot spune: ah, mi-aduc aminte... 
Dar frunzele-au căzut, au putrezit. 
Privighetorile tăcerii-n ciripit 

Arar s-abat grădina să-mi alinte 

În care mi-am clădit demult un schit 
Cu stranele şi-altarul de cuvinte. 


Acum, pribeag, nu pot gândi-n poeme, 
Vioara inimii e grea de praf 

Şi mă tot strig ciudat ca un zaraf 

Ce sapă o comoară cu blesteme. 

N-am cruce la mormânt, nici epitaf... 
Ce prieten s-o găsi să mă mai cheme? 


M-abat sub zare ciugulind lumina, 
Dar n-o mai pot preface în cercei. 

În cerul inimii şi-n ochii mei 

O altă lume zorile-şi înclină. 

Toţi zeii mei de aur şi de stei 

S-au prăbuşit şi dorm adânc în tină... 

Aceste cioburi toate adunate 

Din putrede paragini şi ruină, 

Mă mustră nemiloase ca o vină 

A unei vieţi mânjite de păcate. 

De s-o-ntâmpla ca Dumnezeu să vină, 
N-am uşă unde s-o opri şi-o bate... 
M-au alungat stăpânii din Cetate. 


17 Decembrie 1950 


(Posteucă, Vasile, Poeme fără ţară, 
Madrid 1954, p. 107) 

Scrisoare de toamnă 


Îţi scriu cu frunza toamnei şi cu dorul. 
Mă poartă vântul iar spre nicăieri. 
Fereastra inimii-şi ridică zborul 

Să mai privesc la tine ceas de ieri. 

De mult, de lacrimi mi s-a-mplut ulciorul 
Şi gândul până-n larguri de tăceri. 


Pe zarea frunţii tale de lumină 
Doresc să mă mai pot opri-n popas, 
S-alerg ca un copil printr-o gradină 
Şi să mai pot visa măcar un ceas. 
În toamna asta rece şi străină 

Cu dorul şi cu frunzele-am rămas. 


Îţi scriu şi-n suflet mi se face noapte, 
Te-oi mai vedea pe trudnicul meu drum? 
De şaptezeci şi şapte câte şapte 

Mă tot ridic şi mă prefac în scrum. 

Cad stelele de zgură, negre, coapte, 

Prin golul meu de ceaţă şi de fum... 


Îţi scriu ca să mă reazim de cuvinte, 
Să nu mai fiu atâta de pribeag, 
Căci nici de mine nu-mi aduc aminte 

Şi nici de ce pe vremuri mi-a fost drag. 
Azi nu mai este zare înainte 
Şi gândul nu mai are nici un prag. 


(Posteucă, Vasile, Poeme fără ţară, 
Madrid 1954, p. 108) 

Ultima scrisoare 


Mamă, nu mai plânge si nu mai striga. 
Că nu te mai aude nimenea... 

Şi nu mai crede-n zări şi-n lăstuni, 

Că toate s-au învăţat a spune minciuni. 


Scrisoarea pe care ţi-am lăsat-o-n scrin 
Poţi s-o deschizi, că eu n-o să mai vin... 
Arată-le-o şi vrăjmaşilor drept dovadă 
Că de-acum nu vor putea să mă vadă. 


A fost mai uşoară decât credeam 
Moartea mea pentru Ţară şi Neam. 
A curs sângele din mine pârău 

Şi n-a fulgerat nici o stea peste hău. 
S-a răsucit in mine ca-ntr-o plisă 
Un vârtej peste-o groapă deschisă... 
Pe urmă mi-a fost amarnic de bine, 
Parc-aş fi adormit în braţe la tine. 


Peste noapte în drum cât am mas 
Mi s-a făcut chipul iconostas. 

A căzut ploaie multă şi mi-a spălat 
Urma glontelui cu sânge-nchegat. 
Doar asfinţitul de se mai zbate 

În ochii mei cuibăriţi de bunătate... 

Măicuţa mea cu sufletul bun, 

De-acuma n-o să mai vin nici de Paşti, nici de Crăciun, 
Nu m-oi mai legăna-n privirea ta de smaralde 

Ca-n nişte scutece descântate şi calde. 

Mâna ta ca o garoafă uscată 

Nu o voi mai săruta niciodată... 


Să le spui vrăjmaşilor să nu le fie teamă 
Că nu mai sunt decât amintire, mamă, 
Şi tu nu mai crede în zări şi-n lăstuni, 
Că toate s-au învăţat a spune minciuni... 


Rostok, aprilie 1942 


(Posteucă, Vasile, Poeme fără ţară, 
Madrid 1954, p. 109) 

Marină 


Sub steagul greu de lacrimi şi-aşteptări 
De-a pururi nimeni nu se mai întoarce, 
Zadarnic plâng sirenele chemări, 
Zadarnic luna borangicuri toarce... 


O geamanduri strigă vasele din larg, 
Ademenindu-le catargele spre mal, 
Dar strigătele ei in gol se sparg: 

Un semn de doliu înghițit de-un val... 


Argonauţi, spre cine ştie unde 

Porniţi, s-aducă basme şi comori, 

Se zbat sub grind şi nu mai pot răspunde, 
Cu sângele băut de aurori. 


Era în dimineaţa ceia soare, 

Se zdrumicau în valuri ametiste 
Aşa ca pentru ultima plecare 
Săruturi fluturate din batiste... 


Pe urmă zările s-au aplecat 

Spre glasuri zăvorâte în adânc; 
În asfinţituri multe de veleat 
Bociră stele-n scuturi la oblânc... 


184 


O geamandură strigă vasele din larg 

Şi luna-n zare borangicuri toarce. 

De stanca vremii valuri reci se sparg 
Şi pururi nimeni nu se mai întoarce... 


(Posteucă, Vasile, Poeme fără ţară, 
Madrid 1954, p. 110) 

Meditaţie 


Prinde-ţi fruntea în palme şi taci. 

Să fugim de gânduri şi de cuvânt. 

E ora când trec cei flămânzi şi săraci 
De-a lungul hrubelor în pământ... 


Ei n-au ştiut nici bucurii, nici noroc 
Şi nici nu ştiu unde se duc. 

Câte unul, cu mâinile arse de foc, 
Bâjbâie marginea nopţii năuc. 


Plata lor: injurii şi frunți asudate 
Şi rugăciunea venin în clăbuci, 
Pilat cu mâinile trece spălate 

Când ei însângeră timpul sub cruci. 


Taci, că va bate marele ceas, 
Drept în inima noastră va bate 
Pentru flămânzi fără popas... 
Azi plouă cu cenuşă-n cetate. 


(Posteucă, Vasile, Poeme fără ţară, 
Madrid 1954, p. 111) 

Intoarcere 


Deschid fereastra dinspre amintire, 
Fereastra se deschide-nspre apus. 
Parcă-aş umbla prin cartea de citire 
A unuia ce-am fost cândva şi nu-s... 


Furat de zborul fermecat de fluturi, 
Silabisesc cu glasul slab, nesigur, 
Luceferii din sfintele-nceputuri 

Şi inima-n tăcerea lor mi-o-nfrigur. 


Viclene vulpi adulmecă argintul 
Ce l-am purtat în blănile vărgate, 
Bând liniştea din codri şi absintul 
Vegherii care da-n singurătate. 


Trec sorii şi planetele-n paradă. 

Eu zbor mereu ca să m-ajung din urmă. 
Arhanghelii se-ntorc ca să mă vadă; 
Lumina lor răsufletul mi-l curmă... 


Acum pricep ce-am fost odinioară. 
Din negre neguri viaţa mi se trage: 
Narcis am fost şi vulturul ce zboară 
Şi fiara hăituita prin viroage. 

Dar eram una. Inima deschisă 
Suna tot spaţiul în ghiocul ei... 
Pe-atunci ispita nu era trimisă 
Să-mi presure pe coapse ghiocei. 


Apoi veni vârtejul... Mii de neamuri 
Au dat de rod în şesul Eufrat. 


Un pom măreț cu astrele drept ramuri... 


Dar stepele visarea le-au sfărmat. 


Drept ucenic în templul eleusinic 
M-a-ntunecat de moarte un mister! 
Purtam în mână ramura de finic 

Şi privegheam la poartă, lângă cer... 


Târziu, cântând din fluierul lui Pan, 
Păzit-am iezii din Halicarnas, 
Beţivănind azur mediteran, 

Eram şi rugă şi iconostas... 


M-apropii iar de-o mare-ntunecare: 
Se duc pe ape zilele de-acum. 
Primeşte-mă să ard cu tine, soare, 
Spre tine duce trudnicul meu drum... 


Tu, literă, tu-nseamnă-mă încet 
Cu aur sumbru-ntr-o iniţială: 
Cuvântul mi-e poruncă de profet, 
Dar inima din care vin e goală... 


Deschid fereastra dinspre amintire 
Şi cad în noaptea inimii, bolid, 

Încep din nou cu cartea de citire, 
Dar îngrozit de-atâta foc, o-nchid... 


(Posteucă, Vasile, Poeme fără ţară, 
Madrid 1954, pp. 112, 113) 

Jale basarabeană 


Românie, Românie, 
Ce-ai lăsat ruşii să vie 
Să ne ducă-n pribegie? 


Că vin nesfârşita brumă 
Şi norocul ni-l sugrumă, 
Sugruma-i-ar foc şi ciumă... 


Stema scumpă de domnie 
E şi ca în pribegie, 
Țara-i jale şi urgie... 


Lanţul gleznele ne strânge, 
Plânge tot românul, plânge, 
Nistrul duce numai sânge... 


Pârcălabii şi hatmanii 
Trec prin noapte umbre stranii 
Că i-au turbuart duşmanii... 


ŞI în goana lor nebună 
Se înalță-n scări şi sună 
Jalea grea din corn de lună... 


Scoală-ţi, Ţară, voievozii, 
Că păgânii-s mulţi ca bozii 

Şi ne latră ca zăvozii... 


Cheamă-ţi, codrule, voinicii 
Că ne-neacă veneticii, 
Căpcăunii, bolşevicii 


Tu, Hotin, străbun Hotin, 
Eşti azi singur şi străin 
Şi păgânii vin şi vin... 


Voi, stejari de la Tigheci, 
Daţi alarma pe poteci 
Că ne prăpădim pe veci... 


Nistrule, să te ridici 
Căpitan peste voinici, 
Să-i strivim pe venetici.... 


Furtunos să ieşi din maluri 
Peste şesuri, peste dealuri 
Şi să-i îngropăm sub valuri... 


Să le dăm pământ sub glie 
Tuturor ce or să vie, 


Românie, Românie... 


(Posteucă, Vasile, Poeme fără ţară, 
Madrid 1954, pp. 114, 115) 

Tâncăbeşti 


Bucură-te, mănăstire, 

De Arhanghelul ce-ţi vineri 
Ca să-şi zădărască-n tine 
Inima ca o psaltire 


Şi să-ţi toarne-n temelie 
Pentru vrerea lui de soare 
Mucezită sub zăvoare 
Cântece de veşnicie... 


Arde-n fund de eleşteu 
Steaua lui ca o comoară, 
Numai el trăieşte-n Ţară, 
Numai el şi Dumnezeu 


Şi-o să vină mare mire, 

Cum stă scris la Domnu-n carte, 
Peste veac şi peste moarte, 
Bucură-te, mănăstire... 


(Posteucă, Vasile, Poeme fără ţară, 
Madrid 1954, p. 116) 

Exod 


Striviţi sub poveri de sicrie 
Mai grele ca moartea din noi, 
Din Țara cu glia pustie 

Ne ducem tăcuţi câte doi 
Spre-o crud blestemată vecie... 


Sub zări nici o stea nu ne-adastă 
Cu geana albastră de rai, 
Departe de muceda creastă 

Ne croncăne corbii-n alai 

Şi ultima rană din coastă... 


În plânset plecarea adurmă 
Un cântec cu bezne sfinţit, 
Ne ducem nevolnica turmă 
S-aprindem un nou răsărit 
Pe golgota cea de pe urmă. 


Ni-i calea mereu sângerată 
Sub lungile veacului ploi, 
Doar dorul de Țară lăsată 
Mai plânge sălbatec în noi 
Ca o lăută sfărmată... 

Ne ducem striviţi sub sicrie, 
lertaţi de dureri câte doi, 
De dincol” de neagra vecie 
De ce ne mai strigi înapoi, 
Pământ cu blestem, poezie? 


(Posteucă, Vasile, Poeme fără ţară, 
Madrid 1954, p. 117) 

Pentru Bucovina 


Când s-o desface-n şesuri primăvara 

Şi s-or îmbrobodi cu floare prunii, 

Când vor scânci prelung sub zări lăstunii, 
Să ştii că-s cei pribegi, strigându-şi Țara 


Şi să-nţelegi. Voi fi si eu sub zare, 
Descătuşat de zbuciumări şi lut, 
Întors, copilăria să-mi sărut, 
Pământul Ţării chiotind de floare. 


Voi bate-ncet cărări şi dragi poiene 
Cântând cu ierburile nalte-n glas, 
Cu morţii care-n urmă mi-au rămas 
Cu lacrimile dogorâte-n gene. 


Şi-or scutura corolele rotunde 

Parfumul tânăr ca-ntr-un vechi poem. 
Din nou le voi simţi, dar ca-n blestem, 
Mereu departe, nu-mi vei mai răspunde. 


Şi-atunci strângând pământul în neştire 
La pieptul ierburilor crude, 

Voi învăţa că Dumnezeu n-aude 
Strigoii blestemaţi cu ne-mplinire. 


(Posteucă, Vasile, Poeme fără ţară, 
Madrid 1954, p. 118; 

Convorbiri Literare, Anul LXXIV, 
Nr. 7, Iulie 1941, p. 718) 

Epilog 


Ajuns aici, la fine de caiet, 
Apleacă-ţi fruntea lângă-a mea încet 
Şi hai să plângem, frate, amândoi, 
Pe prispa vieţii noastre de noroi, 

Pe ţărmul trudei fără bucurii. 

Aşa se scurge sângele când scrii... 


Aci-n fântâna asta de răcoare 
Pentru drumeţul jăruit de soare, 
Mi-i gândul ciutură şi mâna jgheab, 
Am fost cu tine prigonit şi slab 

Şi n-am ştiut nici eu de ce mă duc 
Prin codrii vechi ai stelelor haiduc, 
De ce mă risipesc şi mă usuc... 


Şi parcă, totuşi, n-am fost numai eu 
Flămând de stele şi de Dumnezeu: 
Tot aurul de-aci e strâns din milă 

Şi dăruit din nou cu orice filă 

Să mângâie pe la răscruci de gând 
Un frate mai sărac şi mai flămând... 


(Posteucă, Vasile, Poeme fără ţară, 
Madrid 1954, p. 119) 

In marea şi-n mormintele din noi 

Chemare 


Cinstim pe creste văile şi glodul, 
Şi bem curaj din lepădări de ieri, 
Știind că-n secetă se coace rodul 
Şi că furtuna-i uşă spre tăceri. 


Se poate că sfărmându-ne pe roată 
Călăii ne-au iubit (doar prea intens), 
Avizi de-o-nfrigurare luminată, 
Săpând în stânca nebuniei, sens... 


De stau cuvintele-ntre noi ca zidul, 
E că ne cununăm pe veci în dor 

Şi ne-mpărţim luceferii şi blidul 
Cu foametea de rai a tuturor. 


Icoane-s astăzi urmele de cuie. 
Sângele scurs: culoare şi parfum. 
Prăpastia-n adâncul ei ne suie 

Şi deznădejdea ni-se-ntinde drum... 


Ne ninge vremea roze-n amintire 


Şi ştim strălimpede doar ce-am uitat: 


Un fir fragil de fire şi nefire 
Ce stă cu veşniciile la sfat. 

Ni s-a luat în lumea asta ţara 

Ca s-o zidim din sânge şi lumini, 

Şi neamului să-i înmulțim comoara 
Din drumuri şi din lacrimi prin străini... 


Fugari pe dimensiunea verticală, 
Murim a nuntă şi-nviind mereu: 
Crescând din jertfă, rugă şi greşeală, 
O-mpărăţie a lui Dumnezeu. 


(Posteucă, Vasile, În marea şi-n mormintele din noi, 
Madrid 1967, pp. 5, 6) 

Paşii Maicii Domnului 


Pe unde-a trecut Preacurata Fecioară 
Au dat frunzele-n străvechi buturugi. 
Zâmbetul ei s-a risipit primăvară. 
Şi-ngenuncheară dumbrăvile, 

Cu stelele depărtate şi slăvile, 

În prea-smerite mătănii şi rugi... 


În şanţuri şi prin paragini, spinii 

Au băut pentru prima oară 

Bucuria şi răcoarea luminii. 

Şi-n grădinile-nflorite, sub seară, 
S-au simţit acasă, fără povară, 
Însinguraţii, dezmoşteniţii, străinii... 


Din sărăcia cu duhul, sânziana şi scaiul 

Au predicat pentru cerul deschis. 

Veacul şi-a aburcat, spre ore de taină, alaiul, 
Călcând pe urmele ei, ca-ntr-un vis 

Şi-au întinerit în calea ei toate hotarele 

Şi zâmbetul i s-a întins până-n zări: antimis. 
Şi-a răsărit soarele... 


Sub paşii ei au înflorit crini şi bujori. 

Au prins murmur nou, de vrajă, izvoarele. 
Copacii pustii s-au trezit roditori 

Şi zările şi-au întins, în inimi, covoarele... 
Creştea-n braţele ei Acela Carele... 

Departe, undeva, spinul creşte mirat, 
Îşi ascultă limpede umbra şi scrie 
Cu lacrimă venită din veşnicie: 

Am înviat! Hristos a înviat! 


Adânc am dormit aceste două milenii. 

Străvechi buturugi şi paragini 

Îmi rodesc greul pământului în sânge şi-n pagini, 
Şi vreascurile-s frunze şi flori... 


Trecerea-i cea dintâi: aici şi acum. 
Plâng şi m-alătur celor dintâi călători... 
Pe unde-a trecut Maica Domnului, 

Din seceta, din întunerecul somnului, 
S-a făcut drum... Lăuntricul drum... 


(Posteucă, Vasile, În marea şi-n mormintele din noi, 
Madrid 1967, pp. 7, 8) 

Pulberea pământului 


S-adună-n mine linişti de ruină 

Şi-n gând îşi face noaptea adăpost; 
Îmi amintesc de unde vin, ce-am fost, 
Şi ard cumplit de-o sete de lumină. 


Scrâşnesc ca piatra sub călcâi străin 
Şi inima durerii geme-n glie. 

Dau să mai cred în viaţa ce-o să vie, 
Dar sufletul mi-i baltă de venin. 


Mi-i dor nestins de cer, mi-i dor de ţară. 
Mă-ngân cu munţi şi ape, din lăută, 

Şi steaua-mi ia mormântul şi mi-l mută 
Mai în singurătate, mai în seară. 


Pun mâna streşină, mă uit la lume, 
Jelind luceferii ucişi de fiară, 

Şi zodii noi fac semne şi coboară 
Sub lespedea vânzării să mă-nsume. 


Târziu. în murmur de mistere 

Înviu în mine cete de străbuni 

Şi parcă-s cuib de vulturi în goruni 
Scriind răscruci de doruri şi tăcere... 


(Posteucă, Vasile, În marea şi-n mormintele din noi, 
Madrid 1967, pp. 9, 10) 

Marea cea mare 


Pe țărm, în rugi fierbinţi, în ritm cu zorii, 
EI vede-n mări de secole vapoare, 
Hrănind din grâul românesc istorii 
Şi, inima, rodindu-ne-o cu soare... 


În preajma lui, furtunile sunt râme, 
Izbindu-se bicisnice de Munte. 

Ci el îşi rupe timpul din parâme 

Şi creşte evi de cer dintr-un grăunte. 


O inimă e neamul. O bătaie. 

Pe drumul cel din urmă, spre-nviere. 
Cuvântul lui, ca paloşul ce taie 

Între duşmanii legii şi tăcere. 


Şi îngerii-l anunţă din trompete. 
Şi-l duce valul mării spre oceane: 
În alt veleat, în sânul altei fete, 

O să te-aştepte lanţuri şi coroane... 


Alunci vor strânge iarăşi colb şi spume 
Urcând în vifore şi-n bătălii. 

Şi-or fi din nou însinguraţi în lume, 
Scrumiţi de veşnicii... 

E] vede totul, că se uită-n el 
Ca-ntru-n străfund de taină şi lumină. 
ŞI taina-i una, cum a fost în Miel: 

O să-i împartă sângele drept cină... 


Şi astăzi, val de val, vuieşte Marea 
Şi-i pregăteşte scară de bazalt, 
Plecându-şi spre faleza lui spinarea 
Şi rezimând-o-n ţărmul celălalt... 


Îl aşteptăm mereu. Luptând cu piatra 
Din fundul Mării să ne facem ţară. 


Sg A 


EI ni se-aşează piatră unghiulară. 


(Posteucă, Vasile, În marea şi-n mormintele din noi, 
Madrid 1967, pp. 11, 12) 

Toamna 


E-atât mister în lacrima fierbinte 
Şi-atâtea stele se topesc în ea; 
Parcă-i tăcere, aromind cuvinte, 
În ochii inimii ce ştiu vedea... 


Şi-s galaxii de timp şi depărtare 

Ce ştiu de-o floare, de-un mormânt, de dor, 
Veghind singurătăţi interioare 

Şi pârguind din deznădejde spor... 


Cum cade frunza parcă se deşiră 
Grădina inimii şi-a vieţii mele, 

Şi-i toamnă, din Toronto, până-n Lyră. 
Mi-i bolta frunţii cimitir de stele. 


Şi printre lacrimi parcă simt o mână 

Că-mi miruie obrajii cu răcoare 

Şi mă visez doinind, ca mai demult, la stână; 
Şi dorul tău mă-ncântă şi mă doare... 


(Posteucă, Vasile, În marea şi-n mormintele din noi, 
Madrid 1967, p. 13) 

Hristos 


(după Brother Sergius) 


Sunt cel hulit, bolnavul şi flămândul. 
Sunt cel ce geme sub poveri şi moare. 
Prin metropole trec tăcut ca gândul 
Ghiontit de trecători pe trotuare... 


Sunt cel ţinut în temniţă, leprosul, 
Şi-n capul podului sunt cerşetorul; 
Sunt albul, negrul, galbenul şi roşul. 
Sunt omenirea, viaţa, viitorul... 


În Rusia peregrinez prin stepe 

Şi-n Grecia-s troiţa din coline. 

Carpatul stă smerit şi mă pricepe 

Şi-mi creşte-n timp cununi de mărăcine. 


Îmi fac prispar din Asii şi Americi, 

Mi-s fraţi acei ce plâng şi trag în hamuri; 
Cunosc din plin luceferii feerici 

Şi Libertatea care vinde neamuri... 


Vapoarele pândindu-mă-n oceane 
Mă văd rachetă interplanetară; 
Acasă sunt şi-acolo sus, şi-n strane. 
Şi-atomul hidrogen nu mă doboară. 

Mă pun la stâlp Naţiunile Unite 


Să-mi bată-n mâni piroanele lor grele. 


Ci eu mă-nalţ din ginte răstignite 
Cu steaua sub zăvoare şi zăbrele. 


Ascult ades din treacăt cum se roagă 
Bătrânele-n pieptare şi tulpane; 
Moşneagul gârbov, tânăra oloagă, 
Feciorii bând legende din icoane... 


Îi văd pe gospodari făcându-şi cruce 
Cu semnu-n care eu m-am ispăşit. 
Câte-un călugăr, meditând, mă duce 
Pe valea singuratecă, spre schit... 


Cunosc azi toate drumurile lumii, 
Şi-n deznădejde eu mă frâng, lumină 
Iertare urii, rodnicie humii, 

Şi vieţii har şi foamete divină. 


Sunt ceea ce de-a pururi sunt şi sunt 
Etern în oameni şi cu dânşii una, 
Sceptrul de glorii şi sfârşitul crunt, 
Acum şi de când sunt, şi totdeauna 


Eu vă binecuvânt din lumânări, 
Cădelniţa mă fumegă tămâie. 

Mă beţi drept vin şi lapte din căldări; 
Sunt pâinea şi cuvântul ce mângâie... 


Cu tot ce-aveţi eu vă binecuvânt, 
Şi dacă ştiţi in inimile voastre 

Să-mi pomeniţi smeriţi numele sfânt, 
Eu vin spre voi din zările albastre; 


Sunt apa care stâmpără de sete 
Şi cel ce-o bea se vindecă şi ştie 
Că inima-i s-adapă, pe-ndelete 
Din limpede izvor de veşnicie. 


(Posteucă, Vasile, În marea şi-n mormintele din noi, 
Madrid 1967, pp. 14-16) 

Carmen Sylva 


Atât a mai rămas: un brad în rugă, 
Pe fruntea Mării, prejmuit de zori. 
Lumina-i culcă aureole-n glugă 
Şi la picioare-s evii viitori. 


Ziua-i ucide chipul. Vin tractoare 
Să-i are trupul tot, din rădăcini. 
Ştiu căpcăunii semnul să-l doboare, 
Să-i jefuiască veghea de lumini. 


În locul crucii, huzuresc huidume. 
Merii i-au smuls, să nu învie rod. 
Plaja şi piatra poartă alte nume. 

Spre lume nu mai duce nici un pod... 


Vadul măririi, către vremuri dace, 
Il sapă osândiţii în pământ. 
In ora amintirii ţărmul tace. 


Doar Marea-şi geme tainele-n cuvânt... 


Şi ziua trece. Noaptea vin luceferi 

Şi rup blestemele, şi-nvie Bradul. 
Cresc ţărmul nou şi cântă iarăşi teferi. 
S-a rupt tulpina, dar e viu răsadul... 

Şi trec, pe rând, a cuminecătură, 
Prin ruga Lui, livezile, pietrarii, 
Cioplind alt veac, din inima lui pură, 
Înmărginit cu cerul la fruntarii. 


Un nume prigonit. Cu pas de rege. 
Acum o plajă: Eforie II. 

Vrea Dumnezeu misterul să-l dezlege, 
În marea şi-n mormintele din noi... 


(Posteucă, Vasile, În marea şi-n mormintele din noi, 
Madrid 1967, pp. 17, 18) 

Continent nou 


Pe-aicea, pe pustii meridiane, 
Tânjeşte vremea putredă, obeză. 
Şi sufletul ne sângeră-n piroane, 
Scuipat de lăcomie şi viteză... 


Ni-s seci de mult fântânile tăcerii. 

De zvârli cu piatra nu mai dai de fund. 
Muşti nenoroc şi molfăieşti puzderii. 
Nu poţi muri; şi dăinui, muribund... 


Castele şi legende zac surpate, 

Sub pânză de paing, clocind uitări, 
În timp ce dracii cântăresc dreptate 
Şi-şi grămădesc comorile-n căldări... 


Ne risipim ca apele-n nisipuri. 

Ne-am măsurat cu lumea prea degrabă 
Şi, biruiţi de lanţuri şi tertipuri, 
Ne-nghite veacul ultima silabă... 


Cruce de cruce, rană lângă rană, 
Să-şi afle drumul stelele prin stepe. 
Azi inima băută de prigoană, 
S-adună-n semnul morţilor, şi-ncepe. 

Cumplite crime: ţară, neam, onoare! 
Şi omul nou e-n alte zări, cu mitul. 
Şi, totuşi, din apus şi sângerare, 

Se plămădeşte-n noapte, Răsăritul. 


(Posteucă, Vasile, În marea şi-n mormintele din noi, 
Madrid 1967, pp. 19, 20) 

Sărutând un bulgăre de pământ 


Ne rânduim poemele pe câmp cu plugul 
Şi dorul ni-l păstrăm de semincer; 

Şi ca să fie mai de saţ belşugul, 
Sudoarea noi ne-o iruim cu cer... 


Aicea-n veac, pe dezgrădite arii 

Am frământat doar pentru alţii pită; 

Că prea ne-au treierat prin glod barbarii 
Şi inima ne-au frânt-o sub copită. 


Azi alţi duşmani norocul ni-l împilă 
Cu genocid, pe drumuri de asfalt, 
Dar noi păşim cu zborul de şindilă 
Doar cât colea în ţărmul celălalt. 


Şi plămădind eternul cu nimicul 
Noi ne menţinem roditor ogorul, 

Să ne gustaţi iubirea-n el, din spicul 
Pe care l-a sfințit Mântuitorul. 


De nu iscăm găselniți dezgolite, 
E semn că suntem încă la folclor: 
Doinesc în noi baladele tivite 

Cu mioriţe-n fluiere de dor... 

Voi vă zidiţi în veac şi metropole; 
Noi ne-am jurat credinţei şi-nvierii, 
Şi ne-ngropăm ca Meşterul Manole, 
Eternizând cupolele tăcerii. 


De ne găsiţi săraci şi fără rime, 

Noi numai miezu-l spunem din cuvinte, 
Că viaţa noastră-ncepe-n ţintirime 

Şi câmpul ne rodeşte din morminte... 


(Posteucă, Vasile, În marea şi-n mormintele din noi, 
Madrid 1967, pp. 21, 22) 

Fii risipitori 


Ne mai rămâne ultima etapă. 
Distanţa dintre treucă şi destin. 
Sfinţită-n halbe, lacrima ne-adapă. 
De-asupra, ceru-i baltă de venin. 


Uitarăm mersul. Steaua nu mai vine. 
Ne râmă porcii verticala-n rât,; 

Ne sfarmă miezul ştirilor divine 

Ca să-şi ridice Babilon din cât... 


Risipa noastră cu chemări profunde 
Le-ncinge ura, măsluind prigoană. 
Parcă-am vui şi azi oceane-n unde: 
Ei văd în gândul nostru o icoană. 


Ca să ne-nţarce sângerânda sgârce, 
Ne dreg tărâţele cu dor de-acasă. 

Şi-n dialog, de-ar fi şi ne-am întoarce, 
Ne ispitesc cu cina cea mai grasă. 


Nu-i ca demult. Nu ne aşteaptă Tatăl 
(În casa lui e astăzi colectivul). 

Ne spală inima Satan, şi iată-l: 

Ne bea cu chef şi face pe beţivul... 

Sorbim din halbe. Şi ne ard în gură 
Frânturi de pietre, aşchii de ciubăr; 
Doar inima arar de se îndură 

Cu câte-o luminiță de-adevăr. 


Ne poartă timpul foamei printre scroafe. 
Arhanghelii căzuţi ne tot demască. 

Doar morţii-n noi, sfioşi, ne-ntind carafe 
Cu vin din cina tainei şi cu pască. 


Şi cum ne iau în rât şi ne guviţă, 
Se-ntreamă clar şoseaua de asfalt 
Ce-adurmă-un zâmbet bun de albumiţă, 
Adânc în noi, spre ţărmul celălalt... 


Cum ridicam căldările de toarte, 

Cu halbele ne măsurăm risipa, 
Şi-ntoarcerea ne-ntâmpină din moarte. 
Ne miruieşte cu tăcere clipa... 


Întoarcerea ni-i mersul înainte. 

Prin veacul hâd, cu mâinile deşarte: 

Tatăl, veghind lumina din cuvinte, 
Ne-aşteapă-acum, plângând, de ceea parte... 


(Posteucă, Vasile, În marea şi-n mormintele din noi, 
Madrid 1967, pp. 23, 24) 

Târziu în noapte 
Mă-mbăt din tine, nebăută stea, 
Tu, dorul şi singurătatea mea. 


Mă-mbăt şi crescu-mi visul dintr-o zdreanţă. 
Din vraiştea din gânduri, din distanţă. 


Poate şi tu descoperi, mult mirată, 
Că lacrima din ochii mei te-mbată, 


Şi vezi, în nopţile de-aci, mistere 
De depărtări de aur, de tăcere. 


Eu am murit de mult, şi dialogul 
Mi-i numai gândul, orbul şi ologul. 


Vedere înlăuntru, mers în gol, 
Căutând în tine reazim şi simbol. 


Ci tu-mi veghezi, din timpul tău, doar groapa 
Unde-am ştiut, cu focul şi cu apa. 


(Posteucă, Vasile, În marea şi-n mormintele din noi, 
Madrid 1967, p. 25) 

Iniţiere 


Ai tremurat cu mine în săgeată 

Şi mi-ai rotit săgeata drept în țintă. 
În mijlocul din mijloc. Sorii, roată, 
Mi-au prejmuit popasul din incintă. 


Nu-mi mai răspund nici arcul şi nici struna. 
Iar ţinta-i înlăuntru: gol adânc. 

În câmpul copt, a biruit furtuna. 

Mă văd cu spada morţii la oblânc... 


Tot dorul mi-i în semne. Arhetipuri 
De înţeles şi rit atemporar. 

Iluzia e-n mers. Trăieşte-n chipuri 
Şi-şi jinduieşte vechiul ritm stelar. 


A spart săgeata uşi, fereşti şi storuri? 
Sunt numai fir de ştire, în delir. 

Şi-n faţă, cer de splendide decoruri, 
Altaru-mi ţine inima-n potir... 


N-ajung nimic, decât interiorul 
De dincolo de ţintă şi de mine. 
Şi traiectoria-mi cuprinde zborul 
Din nicăieri spre zările senine. 


218 


Mă mir că s-a făcut cenuşă arcul. 
Şi-au dispărut şi struna şi săgeata, 
Şi-i dezgrădit în inimă tot ţarcul. 
Arhanghelul mă trâmbiţă: eşti gata?... 


(Posteucă, Vasile, În marea şi-n mormintele din noi, 
Madrid 1967, pp. 26, 27) 

Gospodărie 


Fugar din veac, îmi pun aşezământ 
Sub steaua mai străină decât mine, 
Pe-un hat de ierburi nalte şi de vânt, 
Din geam să-mi fie zările vecine... 


Drept streşini îmi coboară cerul norii; 
Uşă, albastrul dintre galaxii. 

Zăvor mi-or pune peste noapte zorii 
Şi luna corn în plopul inimii. 


În pragul zilelor cu dor de ducă, 

Azurul să se reazime-n uşori, 

Mirându-se de moarte, cum îmbucă 
Flămând din brazi, din oameni şi din sori. 


De temelii: mireasmă şi culoare 
De grâne, de grădini în asfinţit, 

Să-mi fie vatră caldă, de culcare 
Şi dor de-acasă timpul pribegit... 


Iar din ogradă mi-oi lăsa cărare 

Să mai colind prin munte, pe la rude, 
Că io-s plecat spre ţara viitoare, 

Şi plânsul meu în geana lor s-aude. 

Vecia mi-o-nverzi nuiaua-n gard 
Şi cheia-n poarta gândului sfioasă: 
Că stelele se mântuie când ard 

Şi numai inima le-adună-acasă. 


(Posteucă, Vasile, În marea şi-n mormintele din noi, 
Madrid 1967, pp. 28, 29) 

Din vioară 


Ne-a scris arcuşul dintr-o trăsătură. 
În care strună ne scrumeşte dorul? 
Ori soarele ne-a semănat ogorul 
Cu grâul lui de cuminecătură? 


Ferestrele deschise-ţi ies în cale 

Şi sufletul mi-i cer sub paşii tăi; 
Tot secerişul mi l-am strâns în clăi 
Şi stelele te rumegă-n ocoale... 


Când toate adâncimile te strigă, 
Cum voi pândi în ceasul tău tăcut 
Şi cum vom şti suişul din sărut? 
Belciugul creşte mugur din verigă. 


Hotarul meu ţi-a revărsat hotarul 
Şi-mbrăţişările ne limpeziră 

În melodii de fluiere şi liră; 

Din clipa noastră-ncepe manvatarul... 


Te sorb şi vraja undelor mă-mbată, 
Numai fior şi flacără mocnită. 

Şi rai de ispăşire şi ispită. 

Azi crucea mă cuprinde luminată!... 


(Posteucă, Vasile, În marea şi-n mormintele din noi, 
Madrid 1967, pp. 30, 31) 

Ţăran român 


Nu-i amintit în condici nicăierea. 
Doar cântec haiducesc şi brad în grui. 
Luceferii, veghind, îi beau tăcerea 

Şi clipotesc semeţi în ochii lui. 


Străbate vremea şi nu pune semne. 
Bătut de dor, pe drumuri de destin. 
Şi de-şi mai sclipuieşte prag, din lemne, 
E numai ca să-nsemne că-i străin... 


O-nţelepciune din străvremuri dace 
În nenorocul lui se limpezeşte: 
Ştiind de miez, de ce-ar zidi găoace? 
Destul că-şi duce crucea omeneşte. 


De vin nevoi, le scrie-n câmp cu plugul, 
Şi legii din străbuni îi stă ostaş, 

Iar muncii lui îi vămuiesc belşugul 
Străinii cămătari de la oraş... 


Când îngenunche, obosit, sub cruce, 
Răsare-n toţi cu preacinstită față. 
Cine-ar putea atâta gând s-astruce 
Şi-atâta cântec într-un dram de viaţă? 

Ci astăzi veacul l-a găsit chiabur. 
I-a zăvorât altarul şi ogorul. 
Flămând, îşi taie haturi în azur 
Şi-n vis îi lasă grâu, Mântuitorul... 


Inima lui îşi pune-n ceruri vatra, 
Când îl ghiontesc sfârlacii la refec. 
Biruitoare-n veci e numai piatra, 
Că apele neomeniei trec... 


De-aceea, el la vânzători le-adună 
Blestemul lui mocnind puroi ca balta: 
De când dreptatea târguie minciună 
Şi libertatea s-a curvit la Yalta. 


De-ar ştie cei ce preamăresc pe fiară 

Că îngerii coboară să-l îndrume 

Pe-acest ţăran, chiabur şi fără ţară, 
Purtând un fir de Dumnezeu prin lume... 


(Posteucă, Vasile, În marea şi-n mormintele din noi, 
Madrid 1967, pp. 32, 33) 

Denie de toamnă 


Citeşti în zarea clară: bătrâneţe, 
Privind departe, printre ramuri goale, 
Venind din amintiri şi din poveţe, 
Tot mai tăcut dând inimii târcoale... 


Unde ţi-i frunza, pom? S-a dus pe vale... 


Doineşti în toamnă şi deschizi fereastra, 
Dar e-nlăuntru tot ce-a fost afară. 
Rămâne floarea şi dispare glastra 

Şi stelele te ştiu şi te-nconjoară. 
Tăcerea-n inimă e tot mai clară. 


Te-ntrebi, punându-ţi mâna căpătâi: 
Cum voi pleca din timp şi din cuvinte? 
Şi-un dor te-ndeamnă parcă să rămâi; 
Nimicuri ieri, azi toate-s dragi şi sfinte 
Şi ziua-ţi pare ziua cea dintâi 


Şi ca prin farmec, visele trecute 

Se rânduiesc frumos în viitor; 

„Mai stai” se schimbă legănat în „du-te” 
Şi mângâiat de moarte, arzi de-un dor 
De semne noi şi sensuri nebăute. 

Încet dispare geamul, pomul, zarea, 
Şi-ajungi acasă, în adânc, în tine, 
Unde lumina leagănă uitarea, 

Şi se deschide-n depărtări senine; 

Şi, luluind nimicul, plângi; ţi-i bine... 


(Posteucă, Vasile, În marea şi-n mormintele din noi, 
Madrid 1967, pp. 34, 35) 

Anticrist 


Atât am strâns de-atunci: un pumn de oase, 
Şi poate nici atâta: vânt, cenuşă. 

Stăm să clădim din asta stat, partid şi clase, 
Frângându-i libertăţii oasele-n cătuşă 

Şi dărâmând altarele rămase... 


Cum şi-a clocit marxismul fariseul, 

Nu poţi s-aduni cuvânt nici pe-o surcică. 
Aburci prin veacul greu şi te doboară greul, 
Şi inima fără de cer boleşte frică: 

Nu poţi trăsni-n călău şi muşti răsteul... 


Unde să-ţi culci un vis ori cântecul, strămoşii? 
N-a mai rămas nerăscolit nici în morminte; 
Poziţia de demascare creşte stele roşii 

Şi zombia-şi plineşte normele cuminte; 

S-au zăuitat s-anunţe zorile, cocoşii!!! 


Cât vede-n semne truda de ziler, 
Nu grohăie-n palate numai scroafa. 
Că ne-a zidit cărările spre cer 
Caiafa Neagră, când şi-a pus parafa 
Pe Yalte, pe cortinele de fier . 


E iad. Aur a fost numai faţada 
Şi jarul foamei, setea fericirii. 

Ne molfăim din blidul temniţei obada 
Şi scuturăm din cuget colbul amintirii: 
Asta ni-i ruga: urletul cu zbirii... 


Ca-ntr-un coşmar: în zid nu-i nici o uşă. 
Şi zidul arde-n urmele de sânge. 

Ne suge zvâcnetul din inimi o căpuşă 

Ce ne preface plânsu-n aur şi ni-l strânge 
Într-o apocaliptică, mârşavă gușă... 


Cum nu mai este lume, scormonim în noi 
Un dor amar cu-o rujă de cătuşă, 
Strângând în pumni ca-ntr-un judeţ de-apoi 
O lacrimă-ntr-o dâră de cenuşă: 

Satan e domn pe-o hoardă de strigoi!!! 


Tac şi s-ascultă suflete nebune. 

E ca-n Orwell, cu Fratele mai Mare: 
Mormântu-i gol şi singura minune 
Ar fi ca noaptea să rodească soare 
Şi-o regăsire-n altă dimensiune... 


(Posteucă, Vasile, În marea şi-n mormintele din noi, 
Madrid 1967, pp. 36, 37) 

Lacrimosa 


Cât eşti de mare-n sfânta ta durere 
Umplând ulciorul cu venin şi bând; 
Altfel ai duce numai glod în gând 
ŞI ţi-ar urla jivinele-n tăcere. 


Spui drept: acolo cugetul s-ascunde 

Ca flacăra muşcată crunt de vid. 
Cuvintele se scuipă, se ucid, 

Strigând genuni mai negre, mai afunde. 


Te uiţi şi toate-ţi par desfermecate, 
Altar în care bântuie-un taifun; 
Scripturile-s grimasă de nebun 

Şi omenirea, baltă de păcate. 


Şi, totuşi, inima mereu virgină 

Din deznădejde ţi-a făcut antreu; 

Să-l chemi, doar peste prag, pe Dumnezeu 
Şi să-i jertfeşti poiana de lumină... 


Ce limpede ţi-i lacrima pe geană 
Şi-n ochi ce mari luceferii de dor! 
De când n-ai drum decât interior, 
Te aureşte liniştea-n icoană. 


(Posteucă, Vasile, În marea şi-n mormintele din noi, 
Madrid 1967, pp. 38, 39) 

Mormântul mamei 


E-'n visul frunzei şi-n aroma verii, 
Şi parcă-ar fi cuvânt, şi parcă nu-i, 
Te-adăpi dintr-o vocală a tăcerii 
Şi timpul frunzei creşte amărui... 


Semnul din morţi e limpede trezie 
Şi dorul casei aur de gutui; 
De-asculţi, auzi venind din veşnicie 
Luceferii şi chiotind în grui. 


Pe-un braţ al crucii, stă rănită zarea 
Şi altu-i beat de liniştea din lut. 
Plângi şi din lacrimă te bea culoarea 
Şi-ţi parfumează floarea c-un sărut. 


Numai un pas şi vezi în cer căsuţa 

Cu trandafiru-n geam la răsărit, 

Unde ne dai, în amintire, uţa 

Şi-n prag ne scrii cu zâmbet: bun venit... 


(Posteucă, Vasile, În marea şi-n mormintele din noi, 
Madrid 1967, p. 40) 

Colhoz 
lui N. Crevedia 


S-au ridicat pe cer leşie norii 

Şi timpul trece tulbure, urât 
Precum ar vremui de ceapa ciorii 
Şi l-ar ferfeniţi un rus în rât. 


Tractoru-şi trece fiarele-ascuţite 
Prin inima priloagă de puroi 

Şi ne dumică-n brazde şi ne-nghite 
De parcă-ntoarce-o pală de gunoi. 


Gem brazdele blesteme până-n zare, 
Le trage parcă cineva pe sfoară, 

Din hat un iepure-ngrozit tresare 

Şi ciocârliile ţivlesc să moară... 


E primăvară, dar e foamea pâinii 
Şi barza parcă-i veste de ziar, 
Merg ca la mort în țarină rumânii 
Cu dinamita scârbei sub pieptar... 


Se stinge-aci-n pământ o ginte-ntreagă, 
Cu el, ţăranul rob şi anonim; 

Pământul leagăn altădată şi părinte 

E bahnă de sudori şi ţintirim... 

Tresar şi bulgării uscați, o ciurdă, 

Cu sânge frământând un aluat 

Din care moartea molfăie ca-n urdă 
Din chinul nostru-n brazde semănat... 


Cresc bocete pe ţarini de tăciune. 

Ce negru-i veacul peste faţa lor: 
Ogoare date hârcii căpcăune 

În care plâng rumânii istoviţi şi mor... 


Tot mai adânc ne ara, să distrugă 
Rărunchii neamului scrâşnind brăzdare, 
Pământul viu, pământul cald de rugă, 
Scrumit în noi feştil de lumânare... 


ŞI tractoristul, strâns în strai de forţă, 
Rubaşca-i pune funie de gât, 

Ar vrea să-ţi deie foc, să ardă torţă, 

Să scrie-un semn crusciovului pe rât... 


S-opreşte. Mai pufneşte din ţigare. 
Atât mai e: să-ntoarcă plugu-n el; 

Şi fruntea-i, balta neagră de sudoare, 
Tiveşte cerul ca pe-un testemel... 


Apoi, crucind, îşi ia din nou avântul 
De parcă-ar hăcui la ruşi de zor, 

Şi-n orice brazdă le-ar săpa mormântul, 
Să scape lumea de sămânţa lor... 


(Posteucă, Vasile, În marea şi-n mormintele din noi, 
Madrid 1967, pp. 41-43) 

Arcaş 


pe-o schiţă a lui Nicolae Petra 


Pe el l-ai vrut arcaş: încoardă arcul, 

Să-şi hotărască loc de mănăstire. 

În ochii lui stă cerul să se mire 

Că-i splendid Cerbul şi prea şubred ţarcul... 


În struna-ntinsă tremură săgeata, 
Visând adâncul inimii drept ţintă: 

Îl vor uri mişeii şi-o să-l mintă 

ŞI-I vor strivi cu ştreangul şi cu roata. 


Dar arcul va rămâne-n încordare 

Şi struna va desparte lumea-n două, 
Clădind din cruci şi jertfe ţară nouă, 
Cu pod de crez spre lumea viitoare. 


Acesta-i El! Săgeata strânsă-n coardă 
Ținteşte-n inimi cu luceferi vii, 

Să-i tencuiască neamu-n temelii 

Şi să zvâcnească spre înalt, să ardă. 


Bău penelul cerul ca pe-un vin 
Trecând prin arc şi strună şi săgeată: 
Un drum de cântec pentru Țara toată, 
Urcuş spre rai, cu suflete de crin. 

Deschide-ţi inima, s-o taie struna, 
Arhanghelii s-o-nvie mai deplină, 
Şi bea, în ea, săgeată de lumină, 
Să fii arcaşul Lui pe totdeauna. 


(Posteucă, Vasile, În marea şi-n mormintele din noi, 
Madrid 1967, pp. 44, 45) 

Hanul Stelei 


Şi, uite, Doamne, asta sunt: vioara, 
Mereu nevrednică de glas deplin. 
Un dor îmi arse strunele ca para; 
Arcuşul Te-a băut ca pe-un senin. 


Acum, în cel din urmă han, aproape 
De-mpărăţia limpedei tăceri, 
Port freamăt greu de plaiuri şi de ape 


Şi-abia mă recunosc în ce-am fost ieri. 


Pedeapsă lenei nu-mi lua lumina; 

În voia Ta scrumeşte-mi tot păcatul 
Şi converteşte-mi tina, noaptea, vina, 
În pâine, ca să sature veleatul... 


De sună-n strune neamul meu şi ţara, 
E doar un psalm al preamăririi Tale; 
Aşează-Ţi lin, lângă obraz, vioara, 
Ca să-mi auzi lot vaierul de jale. 


Bătrân şi obosit! Şi-i ceas de cină. 
Şi stelele mă-ndeamnă mai departe. 
Apleacă-mi iar potirul de lumină. 


Nu-ntârzia. Sunt numai dor de moarte. 

Şi, lasă, Doamne, cântecul să fie. 

Din fir de lut Tu m-ai făcut vioară, 

Cu sufletul deschis spre veşnicie. 

Mi-i gândul melodie. Pentru prima oară... 


(Posteucă, Vasile, În marea şi-n mormintele din noi, 
Madrid 1967, pp. 46, 47) 

Fără Ţară 


Mi-i inima poemul fără ţară, 

Iar mintea, vântul bântuit de dor; 
Doar pribegia, cu fereastra-n seară, 
Îmi ţese din tăceri şi lacrimi spor... 


Drept libertate, m-au strivit zăvoare. 
Răsplată jertfei, ură şi prigoane. 
Şi tinereţea, vifor greu de soare, 
Îmi face semn din umbre de icoane. 


Mă pasc meridianele străine 

Cum bivoli, în secetă şi foame, 
Se-nsângeră, muşcând un mărăcine, 
În suflet clipa stă să se destrame... 


Mă-ngroapă vestul, grohăind minciună. 
Din neam şi lege mi-au făcut suplicii. 
Aşa cum ne-au ucis în Patria străbună, 
Hienele din târguri, venetici... 


Pribeag, de lacrimi rai-am umplut ulciorul, 
Precum în basmul mamei Lăcrimuş. 

Azi, când mă răfuiesc cu vânzătorul, 

Mi-i gura cetluită de căluş. 

Şi de-ngenunchi pe drum, strivit de cruce, 
Urcând Rarăul vrerii româneşti, 

E că sub crucea jertfelor străluce 

Un neam şi-o ţară mare ca-n poveşti... 


Mi-a fost să-mi ştiu în alt tărâm comoara. 
Aici am fost al doinelor: stingher... 

Vrea Dumnezeu ca să ne pierdem ţara 

Şi s-o găsim, mai scumpă, lângă cer... 


(Posteucă, Vasile, În marea şi-n mormintele din noi, 
Madrid 1967, pp. 48, 49) 

Zidul de la Berlin 


Te-au ridicat înalt, să nu se vadă 
Arhanghelii căzuţi cum râd şi râmă 
Să nu le fugă robii din corvoadă 
Când arde lumea-n noi şi se dărâmă... 


În blocuri ţi-au turnat trădări din Yalta 
Şi sârme ruginite-n nedreptate, 

Să nu mai ştie-o inimă de alta; 

Să se desprindă fratele de frate... 


Păzit de câni, căpcâni şi reflectoare, 
Te muşcă-n nopţi, ades, mitraliere 
Şi te blesteamă glas de om ce moare, 
Acoperit de groază şi tăcere. 


Aci începe raiul lor. Cu moarte! 
Şi libertatea-i muget lung: stavai! 
Viaţa cu uşi şi cu ferestre sparte: 


Foame ce schimbă şi pietrele-n mălai... 


Converg în tine lumile-amândouă 
Şi-şi vămuiesc trădările şi ura, 

Şi de deasupra, căi lactee plouă 

Cu şerpi şi zgură, să ne-astupe gura... 

Să nu se-audă cine poartă vina! 

Nici sufletul în noi să nu mai plângă, 
Când desţăraţi ne bem din glod lumina 
Şi cerul numai iad, pe partea stângă. 


Te-au pus hotar, să nu cotim spre dreapta, 
Când semnul hidrei ne străpunge scoabă, 
Şi răstigneşte-n noi dorul şi fapta 

Şi gâtuie nădejdea tot mai slabă. 


Tu prag lui Anticrist şi scut ruşinii, 
Tu, piatră de mormânt, pe genocid! 
Cât ni-i umbri altarele luminii, 
Ruşine de-a fi om, sălbatec zid!!! 


(Posteucă, Vasile, În marea şi-n mormintele din noi, 
Madrid 1967, pp. 50, 51) 

Mioritică 


L-au risipit cu noaptea prin viroage 

Şi doina crud i-au gâtuit-o-n funii, 

Să nu mai cânte-n strungi, să nu se roage, 
Să nu-i înveţe dorul cornul lunii... 


Dar stâna-n Munte-l plânge cu mioare 
Şi numele i-l ţin gorunii-n sân; 

Vezi: urma ştreangului crescu izvoare 
Şi-n neam luceferii şi-l vreau stăpân. 


Țăranii ară-n câmpuri să-l dezgroape 
ŞI-I ştiu în sânge: lege din străbuni. 
Îi poartă vântul, cugetul, pe ape 

Şi haiducia-i sângeră-n furtuni. 


Cel cărturar, de şi-a uitat de ţară, 
Citeşte-i semnul de-mpărat în carte. 
Învaţă-ncet din glasul lui să moară, 
Mutându-şi crucea mai adânc în moarte. 


În şezători e dor şi-nvăţătură, 

Şi Făt-frumos îl drumuie-n poveşti. 
Şi-i vin irozii, la mormânt, de-l fură 
Să n-aibă visu-i praguri omeneşti. 

Seara, brădetul munţilor coboară 

Şi-i face, verde, cetina, paradă; 

ŞI-I pârguiesc credinţa iconară 

Prunci, gângurind din leagăn, a baladă... 


Îl cheamă Dunărea, doinind, din Mare, 
ŞI-l buciumă Carpaţii-n Bărăgane, 

De sună toată zarea viitoare: 

— Mai cântă-ne norocul, măi Ciobane... 


(Posteucă, Vasile, În marea şi-n mormintele din noi, 
Madrid 1967, pp. 52, 53) 

Marea 


Ziua, un pic de-albastru pe vapor, 
Şi golful, mărturie pentru port; 

Mă ştie numai ţărmul că nu-s mort, 
Că m-am găsit în valul călător... 


Aş spune-n glumă: mă respir în vânt. 
Ating cu mâna soarele-n amiază. 

Când dorm îmi şede sufletul de pază 
Şi doru-mi pune brumă pe veşmânt... 


Flux şi reflux respiră ritmic cerul 
Şi scoicile pe mal şi-aduc aminte: 
Milenii, galaxii, măreţe ginte; 

Şi cercul se plineşte cu echerul. 


Luceferii s-aprind în mări: inundă 
Clhpita mea cu gândul lor aprins, 
Şi-mi spun că-s infinitul dintr-un ins, 
Şi unda lină-n marea furibundă 


Pe urmă, intru-n visele culorii 
Cosând pe alb de somn albastrul pu 
Şi meditând un semn al evului lemur, 
Cum ştiu iubi şi plânge muritorii... 


(Posteucă, Vasile, În marea şi-n mormintele din noi, 
Madrid 1967, pp. 54, 55) 

Biruinţa 


Acolo unde gându-i beat de ştire 

Şi ceru-şi bea albastrul din pământ, 
Se va opri o stea să ne respire, 
Plinindu-ne mirările-n cuvânt, 
Şi-om bea din moarte şi tăceri iubire. 


Flămânzi în veac, ne-am vrut pe verticală 
Şi n-am avut pe drumuri căpătâi. 
Ca-ntr-un coşmar, prigoană şi răscoală 
Ne-au strâns răzvrătu-n pumni, pe coporâi, 
Visând manolic altă rânduială. 


Credinţa din străbuni şi ţara sfântă 
Acum le măsurăm cu umbra crucii 
Culcată-n lung pe verticala frântă. 
Feciorii din Rarău suntem tătucii 
Şi veşniciile ne beau şi cântă. 


De n-am domnit în jeţ cu chibzuinţă, 
În timpul colbului şi-n cartea vieţii, 
E c-am culcat arhangheli sub velinţă 
Şi-am săgetat în soare ca ereţii: 

Azi măreţia jertfei ne-ameninţă! 

Dar unghiul drept ne suie spre Cetate 
Şi-acolo omul nu mai râmă-n zid. 
Crucea ne miruie cu libertate 

Şi mii de alte ceruri se deschid, 

Şi e lumină pentru toţi şi toate. 


(Posteucă, Vasile, În marea şi-n mormintele din noi, 
Madrid 1967, pp. 56, 57) 

Miez 


Vrem să fim pe drumul clinchetit de stele, 
Bând adânc cuvântul, ora de trezie: 

Din căderi şi lacrimi, ne întindem schele; 
Din amarul vremii, salt în veşnicie. 


Vrem să fim. Dar cerul, peşteră rotundă, 
Ne-ngrădeşte somnul, ştirea, infinitul: 
Noaptea-şi geme lutul, dorul ne inundă 

Şi umblăm prin semne singuri de-a ghicitul. 


Arşi pe rugul clipei, nărăviţi la mit, 
Din nimicul minţii rostuim concepte 

Şi rugăm, în munte, Omul răstignit 

Să deschidă-n ceruri pârtii noi şi trepte. 


Hoţi de căi lactee, ne furăm judeţul 

Şi-l cifrăm cu lacăt tainic de-nviere; 

Şi ne-nghite spaţiul şi ne-adoarme-ngheţul, 
Adăpând cu zgomot foamea de tăcere. 


Bând licori de cer, cu inima deschisă 
Toarcem întrebării firul de mătasă 
Şi ne punem viaţa peste gol premisă. 
Şi cuvântul, cruce. Am ajuns acasă? 


(Posteucă, Vasile, În marea şi-n mormintele din noi, 
Madrid 1967, pp. 58, 59) 

Crăciun 1964 
Pe-o schiţă de N. Petra 


Troiţa literei aşează alfabet 
Străpunsă de mistere ca de-o undă. 
Şi.n ochii inimii, o geană de făget 
În care clipa mângâie, sub bundă, 
Lumina vieţii, doruri, un regret... 


Cândva ne-am întregit abecedarul 
Şi-am dat de vestea bună din colind; 
A-ul e-aici, dar a trecut hotarul 

Cu fruntea-n ceruri, îndrăzneţ, ştiind; 
Şi-a resemnare şi-a băut paharul... 


Pe liniuţa ta se răzimară spaţii 

Ce s-au aprins în suflet, să ni-l nască; 
Din ins sa rostuiască rânduieli şi naţii, 
Pe drumuri de mărire-împărătească. 
În robi să reînvie Cruciații... 


Şi, uite, litera rodi cuvânt. 

Avem popas, avem unde ne duce; 

În zarea noastră nu-i nici un mormânt, 
Ci numai gândul răstignit pe cruce, 
Şi-alăturea de cruce, veacul frânt... 

Tai litera din steaua de Crăciun, 

În nişte semne de la noi, de-acasă; 

Nu sunt de-ajungere, ci de drum bun, 
Că ora-1 de prigoană, neagră, joasă. 

— Numai cei răstigniți mai văd şi spun! 


(Posteucă, Vasile, În marea şi-n mormintele din noi, 
Madrid 1967, pp. 60, 61) 

Trăire 


Au dispărut de-odată graniţele toate: 
Văd viaţa-n moarte şi mormântu-n viaţă 
Şi parcă vin din stele depărtate, 

Şi inima-mi răspunde-n dimineaţă. 


Cercu-i doar punct fără periferie 
Şi razele nu mai converg, ci ştiu 
Cum plânge lacrima de bucurie, 
Suind lumina-n cer dintr-un sicriu. 


De-i dus ceva, e numai chipul morţii, 
Priveghi nuntit în cel mai pur contrast: 
Pe dumnezeu îl sunt, nu-l mai adast 

Şi drumu-mi şede-ntreg în pragul porții. 


O dimensiune nouă-mi dă vederea: 
M-aud şi mă culeg din orice gând, 
Viaţă şi taină din adânc crescând 
Oricând şi peste tot, şi nicăierea. 


De ce mă-ntorc? Ce grea des-fermecare. 
De-aş şti măcar de-acum ciudatul salt 
În care sunt şi-un țărm, şi celălalt, 

Şi viaţa ce-n priponii nunţii moare. 

E-n moarte viaţă mai deplină, 
Ce farmecă ruinele-n palate, 
Şi-n miezul inimii umil, ce bate, 
Îşi schimbă întunericu-n lumină. 


(Posteucă, Vasile, În marea şi-n mormintele din noi, 
Madrid 1967, pp. 62, 63) 

Drum 


Pe-un licăr de stea, 
Şede casa mea. 
Fluierul jeleşte 
Moartea, româneşte... 


Brad la căpătâi. 
Vrere-ai să rămâi, 
Lângă plai şi stână. 
Drumul nu se-amână. 


Pomul de pomană 
S-a făcut coroană; 
Gândul din tămâie 
Parcă-ar fi şi-ar ştie. 


Sună, clopotare 
Până-n ceea zare, 
Că-mi aleg mormânt 
Pe-un colnic de vânt... 


Stare lângă stare 
Stinge-o lumânare. 
Valul de maramă 
Mai deschide-o vamă. 

Lamură de jele, 
Ochii-s viorele. 
Sângele prin pruni 
Spune de străbuni. 


Curcubeu, din groapă, 
Cerul mi s-adapă 
Şi-nfloreşte ghimpul 
Şi rodeşte timpul. 


Mă-ntorc din exil 
Cărunţit copil 

Şi mă spăl la faţă. 
Mir de nouă viaţă. 


(Posteucă, Vasile, În marea şi-n mormintele din noi, 
Madrid 1967, pp. 64, 65) 

Paşti 


Numai-n Munte este-un brad 
Mult încetinat şi-nalt, 

De la Dumnezeu lăsat 
(Colind) 


1). Întâia răstignire. Stă Cuvântul 

Şi litera-l rodeşte-n alfabet 

Mai necuprins ca timpul şi pământul, 
Liturghisind cu cel dintâi poet. 

Azi infinitu-i carte peste carte 

Şi litera bea viaţă din tăcere, 

Călcând cu semnul morţii peste moarte. 
De-abia mai ştim de-această înviere. 


2). A doua răstignire. Ştie dorul 

De sfinte amintiri din alte sfere: 
Citim în game stelele şi zborul 
Spre-acasă, îngânând durere. 

Şi notele de-abia vrăjesc misterul 

Să ne-aromească rugile şi cina, 

Şi-n geamul pauzei să ne-arate cerul. 
Aşa-i cuminecarea cu Lumina. 


3). Şi-a treia: De la unul pân” la nouă. 
În zero-s geometrie şi algebre: 
Splendori de ordine, o lume nouă, 

Cu centrul în matrice şi tenebre. 

Rachete-l caută-n altă încăpere, 
Antimaterie, viteză de quasari, 

Şi câtul iscă roiuri de mistere. 

Şi noi suntem mai singuri, mai fugari. 


4). Şi-aceasta-i Crucea. Mântuiţi de Nume, 
Răspundem toţi în ceruri. Suntem una. 
Născuţi din taină, din exil la lume. 

Şi spinii minţii ne-mpletesc cununa. 

Cu zorii care-anunţă dimineaţa, 

În inimă ne strângem cu sfială. 

De două mii de ani ne tragem viaţa 

Din groapa Lui, fără de cruce goală. 


(Posteucă, Vasile, În marea şi-n mormintele din noi, 
Madrid 1967, pp. 66, 67) 

De ziua mamei 


O văd şi-acum la stative, gătită, 
Împestriţând culorile-n lăicer 

Şi omenind târziu un bruj de pită 
Cu gândul dus în cântece şi-n cer... 


Suveica-n rost fugind din mână-n mână 
Deşiră firul şi visează flori; 

Şi liniştea, ca-n ape de fântână, 

Îi pune-n zâmbet stele şi bujori. 


Tăcerea dată-n spic de bunătate 
Stă, ţară, între iţe şi fuscei; 

Şi timpul a uitat de mult a bate, 
Sădind parfum de tei pe mâna ei... 


Fereastra ne răstoarnă ceru-n casă 
Şi plopii-şi pleacă frunțile pe grinzi; 
E-mpărăţie casa noastră joasă 
Răsfrântă-n noi ca-n ape de oglinzi. 


O văd în chipul Maicii din icoană, 
Țesând covoare pentru Dumnezeu; 


Crinu sfielii îi gătesc coroană 
Şi-1 limpezesc durerea şi i-o beu. 

Nu-i la Stăneşti, ci s-a mutat în cer, 
Țesând şi-acolo brâie şi marame; 
Clădindu-ne şi-acolo un ungher 

Din dragostea celei mai bune mame. 


Dar azi, ne trece pe tusopt prin minte 
Şi-şi şterge ochii umezi cu broboada, 
Rostindu-şi rugăciunea mai fierbinte: 
— M-a pomenit Țâlică, din Canada... 


(Posteucă, Vasile, În marea şi-n mormintele din noi, 
Madrid 1967, pp. 68, 69) 

Pluguşor 


pe o schiţă de N. Petra 


Acesta-1 drum de sânge, scris pieziş 
Prin râpe de planetă spre Cuvânt, 
Pornind de la Braşov ori de pe Criş, 
Ori tocmai de la Putna, din mormânt, 
Şi inima trezindu-ne-o-n tăiş. 


E câmp brăzdat ca să răsară grâul 
Cât cel din staul: cerul din grăunte. 
În spicul nou stă timpul, să-l înfrunte 
Ca unda vieţii să-şi găsească râul. 

Şi legea să coboare iar din Munte... 


Eu te-ntregesc drept cumpănă pe zare 
Şi dedesubt ghizdeaua de fântână; 

Să ne-amintim, pe drumuri, de izvoare 
Şi să le bem cu clipele din mână. 

Să nu uităm de veșnica-ntrebare... 


Dar semnul tău desparte. E hotar 
Între lumina mâinelui şi ieri: 
Aci-mi încep ziditul: iconar. 
Şi mă cuminec din adânci tăceri, 
Găsind în moarte linişte şi har... 

De-1 schiţa ta un prag de urătură, 
Cu datini şi ţigăi la clopoțel, 

E seara mea. Şi sufletul mă fură 
Spre unde steaua răsărea din el 

Şi mă hrănea cu fragedă prescură. 


Ia, Doamne, câmpul nostru tot şi-l ară: 
Pâine celor cu mâinile mai pure, 

Ce ţi-or găti de mas la ei în ţară, 
Crescând din noi, ca fagii din pădure... 
Exilu-i țarină. Eu ar comoară... 


(Posteucă, Vasile, În marea şi-n mormintele din noi, 
Madrid 1967, pp. 70, 71) 

Casa cea mare 
Sub grindar, lângă icoane, 
Brâie, pănuri de sumane. 


Pe blidare, mânecare 
Şi năfrămi cu fir de soare. 


Şi, ca-n rugă, lângă blid: 
Cruci din cetini de molid. 


Pe prichici, lucindu-şi streiul, 
Macorteţ, de bătut meiul. 


Cornul lung de praf de puşcă 
Doru-l sună, vremea-l muşcă. 


Moartea şi-a schimbat unealta: 
Molii scriu unde-a scris dalta. 


De sub colb, răboj răsare: 
Oi, trei sute. Miei, mioare... 


Scaunele cu spătare 
Sunt la nuntă. Spun urare. 


Cu chenarul ca ciupagul, 
Pragu-l străjuie baltagul. 

Ard luceferi pe grindar: 
Bumbii tatei, din şerpar. 


Intr-un colţ, visează stână 
Bâta, doniţa bătrână. 


Fluierul, doinind tăcere, 
Lângă valuri de lăicere. 


„Chinga casei, păretarul, 
Spune ce-a visat olarul, 


Ce-au stors roatei, mărginenii: 
Flori de neguri prin milenii”. 


Şi ca viu, pe-un burdujel: 
Ciobănel tras prin inel. 


Şănătăul, pe-o altiţă, 
Inchistreşte-o mioriţă... 


Joc de-o fată şi-un fecior 
Arde-n pântec de urcior... 


Între cănuri şi-ntre chite, 
Ouă meşter închistrite. 


Minişterguri: crini şi streie, 
Şi splendori de curcubeie... 


In ozorul pânzei, floarea 
Laudă depănătoarea... 

Răsplătescu-i mamei sporul 
Suveica şi răşchitorul... 


Numai zare de crăiţe, 
Natra-ntre fuscei şi 1ţe. 


Colț de cer şi de muzeu, 
Zestrea sufletului meu... 


(Posteucă, Vasile, In marea şi-n mormintele din noi, 


Madrid 1967, pp. 72-74) 

Omul nou 


Munte, gigantă piatră unghiulară, 
Ținând pe umeri cerul — stalactită — 
Ți-i gândul răzmeriţă, rug de pară, 
Şi inima, încins cuptor de vară 
Ce-şi rumeneşte, din tăcere, pita... 


De-ţi rup furtuni albastrul de pe frunte 
ŞI-I tăvălesc în valea cu noroi, 

Tu te ridici mai lămurit, mai munte, 
Şi din credinţa lor cât un grăunte 
Creşti punte către vremile de-apoi... 


Trecând prin veac, te bântuie războaie 
Şi timpul te-ncolţeşte lup flămând; 

Ci tu-ţi ciopleşti din crucea morţii gând 
Şi soarele-ţi răsare-n măruntaie 

Şi-ţi iruieşte rănile, cântând... 


Turn Eiffel, străjuind peste cocioabe, 
În ochi mei tu te prefaci în Cruce, 
Răscumpărând vânzări, păcat, tarabe, 
Legând cuvânt din cioburi de silabe 
Şi săturând mulțimile uituce... 


Mă mântui că mă ştiu contemporanul 
Acestui soare pus în temelie; 

Şi-nsemn în veac şi-n inima pustie: 
— I-am fost strungar. Şi el mi-a fost Ciobanul... 
Şi parcă-ajung acasă. Prind a ştie... 


(Posteucă, Vasile, În marea şi-n mormintele din noi, 
Madrid 1967, pp. 75, 76) 

Bunavestire 
vitraliu de mănăstire 


Din doruri şi din taine leagă veste, 
Sub brâul nenuntit, un înger faur, 
Scriind coroane de tăceri pe creste 
Şi-albastrul mistic îl preface-n aur: 
Prestigiu rar al orelor celeste... 


Culori umile, revenind din vis, 
Cos rochia şi valul de mireasă. 

Ci Tu, sfioasă, lujer de iris, 

Te vrei cu mirele, în cer, acasă. 
Te-nalţi din pragul inimii deschis... 


Nu te cuprinde veacul. Catedrala 
Piatra de unghi şi-o taie din lumină, 
Cioplind altarul unde-a stat sandala 
Şi descântând paragina-n grădină: 
O amforă de rai din sfânta vină. 


În febra rugii te-ai aprins coloană, 
Ținând pe umeri cerul şi vecia; 

Şi nunta-Ţi, tot mai tânără-n icoană, 
În timpul frânt devine temelia 
Amarei sete: crin de neprihană... 


264 


Cresc linişte culorile-n vitralii, 
Zvâcnind în albul tău incandescenţe, 
Transfigurând nuanţele-n detalii 

Cu trandafirul sfintei inocenţe... 

— Şi noi, Fecioară, numai lut şi zdrenţe! 


(Posteucă, Vasile, În marea şi-n mormintele din noi, 
Madrid 1967, pp. 77, 78) 

Dacii 


Am fost numai în trecere şi-am mas 
Tăcuţi şi drepţi în crucile furtunii, 
Cu spada-n mâna şi cucuta-n vas, 
Ciocnind cotnar cu luna şi gorunii. 


În munţi de ne-am temeinicit cetate, 
Ne-am vrut cetate dorului, luminii: 

Să fim de străji când noaptea s-o abate, 
Ca să ne-nsângere pe frunte spinii. 


Ne-a fost pe-aicea drumul spre vecie. 
Nu ne-a robit nici timpul, nici profanul. 
Şi, cât am fost, supremă bogăţie 

Ne-a fost suişu-n ceruri: Caraimanul... 


Ne-am semănat în doine şi-n albine 
Luceferii din inima vitează 
Şi, pod spre dincolo de rău şi bine, 


Ne-a scris, cu moarte, soarele-n amiază. 


Dorul de-acasă ne-a mocnit în spuza 
Exilului la lume. lar cuvântul, 

În cuibul de la Sarmisegetuza, 

Ne-a înfrățit cu vulturii şi vântul... 

Biruitoare, spada ruptă-n două, 
Ne-a-ntins potirul inimii-n cucută; 
Să se boteze-n jertfă lumea nouă 
Ca-ntr-un izvor de lege ne-ncepută. 


Că-n veac duşmanu-i înmiit mai tare 
Decât netimpul sacru din tăcere; 

Şi taina-mpărăţiei viitoare 

Rodeşte din morminte şi durere... 


La Roma ni s-a dus doar spada frântă 
Şi chipul cu bondiţă şi iţari. 

Ci neamul liber a rămas şi cântă 

Cu morţii înviaţi în legionari... 


(Posteucă, Vasile, În marea şi-n mormintele din noi, 
Madrid 1967, pp. 79, 80) 

Bld sfințit 


În zori, un înger dase piatra la o parte. 
Ulciorul fără toarte şi muşcat de cuie 
Îşi zdrumica izvorul fără moarte 

Şi Magdalena L-a văzut că nu e... 


Mergea în inimă, pe strâmta cărăruie 
A deznădejdii, spicuind lumină, 
Uitând primejdii şi grăbind să spuie, 
Dar ziua a privit la ea străină. 


Nici cât un bruş de pâine pentru cină, 
Nici cât un strop de linişte-n potir. 
Şi, iată, drumul spre Damasc alină 
Cu ştire nouă inima din zbir... 


Din pir învie tainic trandafir. 
Şi EI, lisus, cu plugul pe ogor, 
Pe fruntea pâinii aureşte mir 
Din taina drumului interior... 


Un strop de sânge-n palmă: meteor... 
Păşim miraţi din clipele uituce 
Înspre Cuvânt, cu dor de viitor. 
Hristos a înviat! Urcăm pe cruce... 


(Posteucă, Vasile, În marea şi-n mormintele din noi, 
Madrid 1967, pp. 81, 82) 


268 


În colbul drumului 


Spun, Doamne, Om. Mă zbat să-Ţi semui chipul, 


Să-l închistresc cu veşnicie-n veac; 
Dar mintea, risipindu-şi tot nisipul, 
Te-aude numai când mă-ngrop şi tac... 


Azi trupul ţării greu de bariere 

Şi cerul neamului, zidit cu drugi, 
Ni-i duşmănită calea spre mistere 
Şi visele-s cu gleznele-n butugi. 


E noapte. Unde ne-am oprit de mas, 
Scrâşneşte uşa din ţâţâni, prigoană: 
Aceiaşi ochi pustii, acelaşi glas, 
Şi-acelaşi râs sinistru, de satană. 


De-nsemn meridian, c-am fost prin viaţă, 
Desfund străinătăţi în el şi drum. 

Ce-am fost ştiut se depărtează-n ceaţă 

Şi lumea arde şi se face scrum... 


M-ai rupt din rădăcini, m-ai dat furtunii, 
Să muşc din deznădejde, să beau ură 
Doar-doar m-oi regăsi-n păunii lunii 
Precum se pierde-un ţânc prin curătură... 

Flămând, târziu, de-mi vine dor de-acasă, 
Tu-mi scrii acasă-n inimă şi-n dor 

Şi mă-ngrădeşti de duşmani ca-ntr-o plasă 
Să-mi strecuri moartea prin veninul lor. 


Zic, Doamne, Om. Aburc pe verticală 
Adânc în mine. Parcă văd lumini 

Şi răzvedescu-Ți voia cu sfială: 

— Ne-ai vrut viețaşi pe drumuri şi străini. 


(Posteucă, Vasile, În marea şi-n mormintele din noi, 
Madrid 1967, pp. 83, 84) 

Crucea de pe Pietrosul 


E răstignită prag în toţi şi arde. 

O scot fugarii trudnic spre oceane, 
Că boabele de grâu sunt miliarde 
Şi ştiu de taină, şi-şi doresc limane. 
Şi crucea poartă stelele-n piroane... 


Ni-se despică noaptea cu mister. 

Un semn de-a curmezişul, prin treime. 
A răzimat-o Păduraru-n cer, 

Sus, pe Pietrosul, pentru nime: 
Moldovă de tăcere şi-nlăţime. 


Îs anonimi cei trei şi fără față, 

De-abia în zarea crucii de-i distingi; 
Merg spre mormânt, să ctitorească viaţă, 
Să priponească fiara nopţii-n chingi. 

Şi crucea le stă martor. Si-i învaţă. 


Ciobanii poartă semne pentru el. 

Se vede de departe cine-i Unul 

Şi se visează cruce tot gorunul. 
Premergătoru-i spune-nvăţăcel: 

— Va să-mblânzească mărilor taifunul! 


Şi-apoi o noapte de urât, de ploaie. 
Murim. Aripile se fac şindile. 

Suntem la Tâncăbeşti. O cucuvaie 
Muşcă luceferi, pregătind feştile: 
E-o noapte pentru mii şi mii de zile.., 


Cad în genunchi. Şi mă trezesc răscruce 
În dimineaţa cu mormântul gol. 

Distrug altare urile năuce, 

Dar moartea-l dezgrădeşte din ocol 

Şi-l urcă iar pe cruce. Sus. Pe cruce... 


Şi timpu-i mort. Nu-i nimeni să-l îngroape. 
Îl scriem ghiviziu în liniuţe 

Şi veacu-i plin de scroafe şi maimuțe. 
Cuvântu-i copt şi veacul nu-l încape... 


Stăm toţi cuprinşi de farmecul din moarte, 
Cu sufletul aprins de veşnicie. 

Iar crucea cumpăneşte să ne poarte 

În semnul cel de taină, în sicrie, 

Spre Neamul Mioriţei de departe... 


(Posteucă, Vasile, În marea şi-n mormintele din noi, 
Madrid 1967, pp. 85, 86) 

Crai nou 


De-a lungul drumului, cu pas încet, 
Măsor ogoarele în soare-apune. 
Zarea s-aprinde frunte de poet 
Şi-mi lasă-n urmă inima, cărbune... 


Sfios, lumina umblă să se-ascundă 
În liniştea dumbrăvilor pustii; 

Şi greierii, cu scripcile, inundă 
Mirişti târzii şi umbre cenuşii. 


Presară lin, din stele, peste sate 
Crai nou tămâie albă de tăceri 
Şi frunzele binecuvântă toate 
Răcoarea pomilor din adieri. 


Pământul, adormind, îmbrăţişează 
Umile case, visuri de copii. 
Şi, peste clipă, străjuieşte trează 


Pacea de cer a sfintei veşnicii... 


— Tot mai întrebi, Vasile? Tot nu ştii?... 


(Posteucă, Vasile, În marea şi-n mormintele din noi, 
Madrid 1967, p. 87) 

Cojbuciană 


Unde veghează cumpăna fântânii, 
La intersecţie de timp şi stele, 

Şi viaţa curge din căuşul mâinii, 
Sonorizându-şi picurii-n ghizdele; 


Unde drumeţul stă-n popas o clipă, 
Sufletul ars să-şi stâmpere din ciuturi, 
Şi intră iarăşi, împăcat în pripă, 
Vrăjind uitări, spre marile-nceputuri. 


Şi unde moartea scrie, ritmic, unde 
De datină-ntre plaiuri şi-ntre şes, 
Iar liniştea muncelelor răspunde 
Misterelor cu-o noimă de-nţeles; 


Acolo-i satul. Cruce veche-n grui, 
Să-nsemne-n lut o trecere spre mâine 
Din timpul nimănui spre ţara Lui, 
Dospind, din grâu şi rugă, altă pâine. 


Sat rânduit de patru mii de ani 

Din năvăliri şi ciume, foc şi ape, 
Şi-mbelşugat de pluguri şi plăvani, 
De stânele din obcini şi prisloape, 

Deschis spre visuri şi străin de piatră, 
Știind istoria că-i praf şi vânt, 
Țesând din nevăzut o altă natră, 

Cu bătătura vie, de cuvânt... 


Şi se găsiră oameni prin bordeie 
Şi-şi frământară inima-n tizic, 

Şi-a fost numai descântec: să le steie 
Norocul între prispă şi nimic 


ŞI, ici şi colo, s-a sfiit un nume 

Să dăinuie din alte lumi ecou, 

Să omenească timpul şi să-nsume 
Esenţa dragostei, în veci: Hordou... 


(Posteucă, Vasile, În marea şi-n mormintele din noi, 
Madrid 1967, pp. 88, 89) 

Ţară 


Te-ascult în sânge şi te-aud amiază 
Zvonită-n flori şi-n zumzet de albine 
Şi simt cum dorul tău doineşte-n mine 
Vocala rodnică şi vrere trează 

Ca soarele ce dăinuie-ntr-o rază... 


Te-ascult şi văd Cosmine şi Moldove 
Cum chiotesc în țarina ta mută 

Şi te deschid, mistic altar de slove, 
Spre-mpărăţia-n veci necunoscută 
Ce-ţi prinde rugăciunea pe lăută... 


Te-ascult şi-mi eşti atâta de departe, 
Încât îmi picuri stele pe cuvinte. 

În catedrala cu cupole sparte 

A veacului ce vinde ţări şi ginte, 

Tu singură mai biruieşti, prin moarte... 


Te văd. Stau drepţi arhanghelii de pază 
În pragul uşilor împărăteşti, 

Cu mâinile pe crucea ta vitează: 

Far pe oceanul nopţii pământeşti. 
Saharei veacului, stejar şi oază. 


Te-ascult. C-am învăţat în pribegie 
Să-mi măsur aşteptarea cu mormântul: 

Îţi pun şi crucea mea la temelie 
Şi-ţi port spre ceruri, steag sfințit, cuvântul, 
Spre tronul învierii ce-o să vie... 


(Posteucă, Vasile, În marea şi-n mormintele din noi, 
Madrid 1967, pp. 90, 91) 

Spinul 


Paragina din mine te-a crescut 
Zbârlit în vatra secetei, ţepos, 

Tu gând risipitor, bătut, durut, 
Purtând cojocul dragostei pe dos... 


Te-ai însetat cu hâlbele din troacă, 
Fără privit spre mâine, fără îndărăt, 
Visând bube şi febre, să te coacă, 
Şi ură, ca să-ţi ascuţeşti răzvrăt... 


Frunza ţi-i ţeapa. Sufletul ţi-i spinul 
Sorbind cu jind puroaiele din rană, 
Să-i poţi ieşi deşertului cu plinul 

Şi Mielului să-i poţi ciopli coroană... 


Mi-ai năpădit paragina cu ţepi, 

Cu umbra ştirbă, în ţărâna arsă, 

Cu moartea ce o blestemi şi o-ncepi 
Transfigurându-i arşiţele-n farsă. 


Tu vei rămâne. Mâne la judeţ 
Numai paragina o să plătească, 

În gândul ei uscat, furat de preţ, 
Tu reprezinţi eternul bruş de pască. 


278 


Şi-acum că ţi-ai liturghisit împunsul, 

Nu-ţi sfârlogi suspinul, nu mai plânge, 

Că stelele nu ţi-au trimis răspunsul 

Când te-am roşit cu stropul meu de sânge... 


În paradoxul crâncen al luminii 

Ne creştem viaţa-n cruce şi-n mormânt 
Şi cerul ştirii ni-l măsoară spinii. 
Cuvântu-i numai spini pe sub veşmânt... 


(Posteucă, Vasile, În marea şi-n mormintele din noi, 
Madrid 1967, pp. 92, 93) 

La para candelei 


Luceafărul de-mi poposeşte la fereastră, 
Eu nu sunt semn al nopții. Nici uitat. 
Târziu meridianu-nstrăinării trece beat 
Şi-mi cântă-n somn de inimă albastră. 


Şi nu sunt singur. Când dispare pragul 
Şi dă destinu-n streşina pustie, 
Nimicu-n mine este, prinde-a ştie 

Şi mâinii nu-i mai trebuie toiagul. 


S-aţin pe-aici strămoşii: luminiţe, 
Vestind de lumea vie din morminte. 
În marii-nsinguriţi învie ginte 

Şi vinul altor vremi îi coace-n viţe. 


E grea tăcerea : suflet lângă suflet, 
Chiar lângă para candelei, pe masă, 
În gând şi-n amintire. Ora joasă 

E înviere-n toate: cald răsuflet... 


Nu-s singur. Clipa creşte punte, 
Între cuvântul prigonit şi cruce. 
Luceafărul străbate şi străluce 

Şi golu-i drum al inimii spre Munte. 


(Posteucă, Vasile, În marea şi-n mormintele din noi, 
Madrid 1967, pp. 94, 95) 

Pentru prieteni 


Citeşte-mi fruntea. Stelele şi lutul 

M-au înţeles. Mi-i râsetu-n doi peri. 
Cum veacu-şi scrie zodia cu cnutul, 
În loc de mâne, eu mă duc spre ieri. 


De-mi arde râul lacrimii pe faţă, 

Nu e că plâng, că-s singur ori străin; 
Ci doar că moartea mi-a intrat în viață 
Şi-n loc să merg, de-o vreme parcă vin. 


Ascultă-mi vâlvătaia din cuvinte: 

Mi-i gura bătucită cu noroi. 

Sunt gol, şi-n noapte golul e fierbinte. 
Ne-am semănat şi-acum ne ducem goi. 


Absent, mă strădui să imit copacul 
Ce-şi mută, iarna, floarea-n rădăcini, 
Şi-i fură iernii semnele şi leacul: 
Smerenia şi liniştea din spini. 


Mă vezi râzând că n-am destin nici ţară? 
Cifrează-mi vorba astăzi de-a-ndărăt; 
Sunt tot cel vechi: în rugă şi ocară; 

Dar prind a fi şi nu mai ştiu s-arăt... 

M-auzi, frăţine? Singurul aproape 
S-a-ntors învins din vechiul testament; 
Iar pe Iisus stau spânii să-l îngroape 
Ca pe-un nebun pe noul continent... 


Sunt prea departe? Ți-se-ncurcă şirul? 
Ne coace deznădejdea pe-amândoi. 
Nu blestema, ci ia-mi pe mâini delirul 
Şi-nşiră-te-n convoiul de strigoi... 


Ne-om scăpăra, din noapte, dimineaţă, 
Sub scândura de raclă ce se-nchide: 
De-abia aci ne luminăm la faţă... 

— ŞI tu plângi, mă? 

— Râde, paiaţă, râde!... 


(Posteucă, Vasile, În marea şi-n mormintele din noi, 
Madrid 1967, pp. 96, 97) 

Drumul 


E pe la cotitura inimii. În clipă. 

Rănit de zid, îl vezi. O iei în pripă 
Spre plisa mării ori, pieptiş, în Munte, 
Şi-n urmă se dărâmă mal şi punte. 


Pasul s-adapă din viziuni supreme. 

Nu scrie locul, nu se-nsemană-n vreme. 
Se-mbată-n ştire: în aici şi-acum. 
Adâncul inimii deschide drum... 


Un clin însuma mii de ani-lumină 
Şi mestecă luceferii cu tină; 
Împărăţia s-aromeşte-n dor, 
Cântec şi rugă, frunză de-alior... 


Cuvintele desfarmecă tăcerea. 

În ele timpul otrăveşte mierea; 

De-aceea, plâns, prin colb, uitând de vreri, 
Veghezi netimpul, mergi spre nicăieri... 


De bate-n uşă un vecin din veac, 

Tu vii din morţi şi vrei să-i fii pe plac; 
Şi el se miră. I-ai părut străin. 

Ce-i dai tu apă, când el are vin?... 

Te-nchini şi pui zăvoare şi zăbrele, 
Că până-n inimă-s distanţe grele 
Şi ia netimp să măsuri universul, 
Că nu-i atâta drumul, cât e mersul .. 


Eşti fericit c-ai învăţat pe unde 

Se merge-acasă. Inima răspunde 

Şi când te-neacă noaptea, ceața, fumul, 
Ea se deschide şi-ţi arată drumul. 


(Posteucă, Vasile, În marea şi-n mormintele din noi, 
Madrid 1967, pp. 98, 99) 

Camaradul căzut 


Nu vii de nicăierea: arzi în noi 
Poruncă din niveluri mai adânci, 
Doinire de la Dunăre-n Negoi 

Şi crez hrănit de stele şi de stânci. 


„A jale plânge printre ramuri luna” 
Şi-n plise trec sicriele spre ieri. 
Tăcerea cântă, împletind cununa 
Balade cu mioare şi oieri... 


Dispare timpul, şi tu-nvii în linii, 
Armonizându-ţi visele-n octave, 

Urcând în Munţi potecile luminii 
Şi străjuind cu Dacii peste Dave. 


Adânc în noi! Şi-n zare nici un semn. 
Doar vântul de la Marea spre Carpaţi; 
Sunând a dor în Craniile de lemn, 
Zidind Majadahonde-n Cruciaţi... 


Şi-n orizontul jertfei fără plată 
Îngenunchem umili pe-o verticală 
Ce-nvaţă inima mai viu să bată, 

Să pună pacea, predicând răscoală... 

În noi. Te frângem cuminecătură, 

Ce ne-nstrăină lumii, ne desparte, 
Învrednicindu-ne de glonţ şi ură, 

De dragostea lui Dumnezeu prin moarte. 


(Posteucă, Vasile, În marea şi-n mormintele din noi, 
Madrid 1967, pp. 100, 101) 

Jertfa 


Ştire plămădită-n Munte. 
Înviere-n plex solar. 
Steaua-ţi licăre pe frunte. 
Timpu-i stâncă, manvatar. 


Răstignit. Tu nu te clatini. 
Neamu-l mirui cu lumină. 
Cerul l-ai rodit cu datini. 

Jertfa ne-o găteşti de cină. 


Cruce-n mijloc de planetă... 
Omenirea te cunoaşte. 
Strălucire de cometă 

Creşte pumnul tău de moaşte. 


Drumul ni-i tăiat din tine. 
Adevăru-i semn în creastă. 
Mărturia ta ne ţine. 

Inima, ştiind, te-adastă. 


Munte, prag de-mpărăție, 
Nou colind cu veste dalbă. 
Bucureştiul azi învie: 

Nou mormânt la Casa Albă. 


(Posteucă, Vasile, În marea şi-n mormintele din noi, 
Madrid 1967, pp. 102, 103) 

Prispar biografic 


Beau din fântâni de fragedă copilărie 
Tăcerea ce mă-ntâmpină mirată 

Sub mărul numai flori şi melodie, 

În care-ncepe inima să bată... 


Mâinile mamei, între cer şi creangă, 
Mă leagănă ca-n vis, de subsuori, 
Descântec de azur, parfum şi flori, 
Şi zvon prelung de codru şi talangă... 


Port secerişul verilor fierbinţi 

Şi toamne cu pomete brumării 

În pieptul greu de ţarini şi părinţi, 
Urcând un vraf de visuri spre vecii. 


52. Aceeaşi căldăruşă, 

În care-am moştenit din neam comoară, 
Îmi taie pâine şi-mi deschide uşă 

Spre cerul naşterii de-a doua oară... 


Şi beat de-un licăr, măsur depărtare. 
Şi-mi pare nicăierea mai aproape. 
Mi-aburc nimicu-n semne de-ntrebare 
Şi-mi răstignesc trezia în etape... 


(Posteucă, Vasile, În marea şi-n mormintele din noi, 
Madrid 1967, pp. 104, 105) 

În genunchi 


Doamne, mă soarbe drumul greu şi lung. 
Iisuse, merg şi merg, şi nu Te mai ajung. 
Hristoase, pâinea mea şi trainicul meu prag, 
Fiul trimis din cer drept sceptru şi toiag. 
Lui, Lerui, Doamne, Lerui şi lumină. 
Dumnezeu împarte-şi sângele drept cină. 
Ai acum în oase un piron în plus; 

Milă, nici la Casa Albă, nici la Rus. 

De mine nu uita, ascultă cum cioplesc 

Mine adânci în inimă, spre tronul tău ceresc. 
Păcătosul are astăzi mii de cruci de dus... 


(Posteucă, Vasile, În marea şi-n mormintele din noi, 
Madrid 1967, p. 106) 

PROFESORUL UNIVERSITAR DR. VASILE. POSTEUCĂ 


Tu Ţară, dragomte din urmă area mea din urmă ţi ne 'nehină 

Si buci imi dintâi, i ingenunehe umilită “n prag, 

Simt moartea ca o bară cum m'adurmă eu de mult voiu Îi un pumn de tină, 
Semi pute neliinţei căpătâi, i vei rămâne vinul cel mai drag... 
Primegte-mă "n etema ta lumină VASILE POSTEUCĂ 

Și “malțâmă prin vreme ca pe-un Mean. . > (Pragoment din "Cântec de țară) 


REFERINŢE CRITICE: 

Aron Cotruş: 
Câteva cuvinte către cititor 


După o viaţă de creştere înceată împotriva tuturor 
furtunilor şi îndoielilor, fără prieteni între înaintaşi şi în 
luptă necontenită cu cuvintele, nici acum, în pragul 
asfințitului, nu mă cred vrednic de a lua de mână pe 
poeţii mai tineri decât mine şi de a-i însoţi în faţa ta, 
cititorule! 

Când mă apropiam, cu paşi sprinteni, de douăzeci 
de ani şi încălecam din fugă pe mânjii tuturor cutezan- 
ţelor, nu mi-aş fi putut închipui că va sosi şi pentru mine 
ziua în care îmi va fi teamă de cuvinte ca de nişte 
prăpastii. Şi totuşi, iată-mă bătând, ca-n ajunul Crăciunu- 
lui, drumul spre poarta ta, cititorule, între aceşti trei poeţi 
din trei provincii ale ţării noastre (alături de Posteucă, au 
publicat Nicolae Niculescu-Govora şi Nicolae Novac — n. 
n.), iviţi pe mănoasele câmpuri ale cântecului între cele 
două mari războaie, care ne-au adus, mai întâi, întregirea, 
ca în împărătescul vis al lui Minai Viteazul, şi apoi 
cotropirea cea mai sălbatici şi mai sângeroasă dintre cele 
câte i-a fost sortit neamului nostru să cunoască în 
vijelioasa şi zbuciumata lui istorie. 


Vasile Posteucă s-a desprins viguros din Bucovi- 
na reîntregim, care ne-a dat, ca niciodată, o falangă de 
poeţi, unul mai înzestrat de Dumnezeu decât altul. De la 

acea mare sărbătoare a cântecului, Posteucă a fost smuls 
de prăpăd şi aruncat departe de pământul cotropit al 
patriei. Azi, în Canada depărtărilor, pune la îndemâna 
Românilor, aşezaţi de pe la începutul acestui veac pe 
plinele de făgăduinţe meleaguri americane, toată neodih- 
na şi vrednicia-i de cărturar crescut din năzuinţele spre 
mai bine ale neamului românesc. 


Nicolae Ştefănescu-Govora. căpitan activ in ar- 
mata care a făcut să răsune de cântece româneşti stepele, 
şi să le albească cu oase, este fiu al Moldovei, care ni l-a 
dăruit pe Mihail Eminescu, voievodul întru duh al nea- 
mului nostru obidit şi înşelat. Jefuit şi vândut de toţi 
aduşii de vânturi, Poezia lui Ştefănescu-Govora ne aduce 
aproape ţara, cu toate suferinţele şi virtuțile ei. 


Nicolae Novac este fiu al Banatului, provincia 
noastră cea mai îndrăgostită de cântec. L-am cunoscut 
personal, la Reşiţa, în 1937, dacă-mi aduc bine aminte. 
Purta, cu modestie, uniforma de licean şi o servietă dol- 
dora de manuscrise de copilandru. Astăzi păşeşte sigur de 
sine pe urmele marilor înaintaşi ai poeziei ardelene. 


Toţi trei au sângerat pentru patrie şi rănile sunt, 
poate, singurele lor medalii, pe care le ţin ascunse ca pe 
nişte comori, spre a nu aţâţa pizma altora. Toţi trei au fost 
aruncaţi de furtună peste ţări şi mări şi-şi poartă astăzi 
cântecul printre străini, fără surle şi fără grabă, pe linia 
mare şi dreaptă a poeziei noastre celei mai vii şi mai 
autentice. Zbuciumul neamului este într-adevăr năvalnic 
în strofele lor. Literaturile străine n-au reuşit să le deze- 

chilibreze şi întunece felul românesc de a scrie. Le-ar fi, 
desigur, ruşine de părinţi şi de neamuri să se întoarcă, 
într-o zi acasă, în veştminte de paiaţe, maimuţărind pe cei 
întâlniți la întâmplare pe drumurile străinătăţii, pe unde i- 
a purtat volbura destinului. 


Astâmpărându-şi setea la limpezile izvoare ale 
tradiţiei, ei nu s-au închis în turnul de fildeş al propriei 
lor desfătări şi zădărnicii. lată, cititorule, pe aceşti trei 
doinaşi ai neamului nostru, care îţi bat la poartă, împre- 
ună cu mine. Ei vin, bucuroşi de vorbă, să-ţi treacă 
pragul, când te întorci de la lucru, de la birou, din păduri, 
din fabrici ori de la muncile câmpului. Vei găsi în cânte- 
cul lor: mângâiere, încredere în Dumnezeu şi în ziua de 
mâine; răbdare de neclintit şi, poate, îndemnul de a pune 
din nou mâna pe armă, când vor răsuna iarăşi, ca din fund 
de pământ, goarnele româneşti ale răfuielilor celor mari 
cu cei care ne calcă astăzi neamul în picioare şi-i smulg 
pita de la gură. Ei îţi aduc la vremelnica ta vatră, în 
depărtările cele mai nebănuite, pământul nostru românesc 
în rotunjimea lui dacică, aşa cum este el scris în inimile şi 
în gândurile noastre cele mai curate. Primeşte-i cu toată 
inima pe aceşti soli de bine, care îți bat la poartă cu 
traista lor de jucării şi de comori cu aripi. Cuvintele lor 
vor adia ca de dincolo de lume peste bruşul de pâine al 
îndelungatei şi amarei tale destinări, şi roua lacrimilor, 
care alină durerile omului, te va face să vezi tot mai des 
în visuri Ţara, aşa precum ne-a scris-o soarta în neînţe- 
leasa carte a vieţii; de la Nistru pân” la Tisa, ca în cânte- 
cul de foc al lui Mihail Eminescu. 


293 


Cântă şi tu, cititorule, cântă cu ei, laolaltă, pentru 
ca să poţi înfrunta cu mai multă putere această lungă şi 
amarnică străinie! 


Că nu-i pe pământ mângâiere mare decât aceea de 
a tresări, auzind, pe meleaguri străine, cântece în graiul 
pe care ai început să-l înveţi încă din leagăn şi în strofele 
cărora desluşeşti parcă toate freamătele şi sufletul ţării in 
care ai copilărit. 


Madrid, la 1 Octombrie 1953 


Aron COTRUȘŞ 
(Poeme fără ţară, Madrid, 1954) 


294 


Ovidiu Vuia: 


Testamentul lui Vasile Posteucă 


S-a născut în ţara de sus a pădurilor, celor crescu- 
te până sub acoperişurile cerului, străluminate prin perini 
de-aurori de fugile căpriorului solitar, oprit pe culme, cu 
umbra căzută în genuni, înaltă, aurită, suflată în argintul 
luminilor. 


Țară a Bucovinei, coroană de nestemate pe 
fruntea reginei Doinelor şi Horelor, cântate din tulnicele 
albe, cioplite în lemnul de-abanos al Dornei şi al 
Câmpulungului, România. 


S-a ridicat dintr-un sat, rămânându-i în amintire 
din el cimitirul şi ruinele bisericii, vechi: „Printre merii, 
perii, prunii şi cireşii bătrâni (la noi, se pune, la căpătâiul 
fiecărui mormânt, un pom roditor), am găsit morminte 
vechi, prăbuşite, acoperite de iarbă înaltă, cu crucile 
putrede, aplecate, căzute. Şi-n mijloc, undeva printre 
cruci, o stranie frumuseţe, care însemna locul unde a stat 
biserica veche şi altarul altădată”. 


În seninătatea adâncă şi infinită a plaiului bucovi- 
nean, a învăţat să creadă şi să-şi clădească, întru ideal, un 
templu verde, slujit de el o viaţă întreagă. Şi parcă soarta 
a vrut să-l pedepsească pentru curăţenia sa de om şi poet, 
punându-l pe drumul ţărilor străine, din ce în ce mai 
depărtate de casa lui, cea de sub obcinele raiului. 

Itinerarul şi rătăcirile sale pământeşti întrec cu mult pe 
cele imaginare ale eroilor romantici, ale lui Byron, de 
pildă, descriind o epopee unică, desfăşurată lângă noi, în 
epoca vestită a maşinismului şi a industrializării. Destinul 
lui Posteucă ne mai demonstrează că, de fapt, sufletul 
omului rămâne acelaşi, neatins de dezintegrările atomice, 
pur ca ochiul de apă de izvor, păstrat în munţii Daciei 
depărtate. 


Şi-a dat sfârşitul într-un spital american, modern, 
cu pereţii albi şi pături de plastic, împuns de ace şi canule 
aşa cum îl arată o fotografie. În ultimele clipe ale sale, 
sunt sigur, „antenele Visului” l-au ajutat să se creadă 
acasă la el, culcat pe un tăpşan cu iarbă crudă, în ograda 
unei stâne, duhnind a caş şi fire de sulfină. Compresele 
reci erau roua dimineţii, scaldă pentru fruntea lui 
înfierbântată, iar zgomotele înăbuşite de afară le percepea 
ca pe tălăngile oilor şi noatenilor urcând pe coastă, spre 
păşunile cele dese şi bogate. Undeva, pe un vârf, toată 
numai trene şi covoare de lumină, îl aştepta, înviată din 
ruine, biserica, cea din copilăria sa. 


Moartea acestui crai bucovinean nu putea să fie 
decât asemenea ciobanului moldovean din Mioriţa, având 
la cap, drept lumânări, luceafărul şi luna nouă, cea 
mâncată de vârcolaci. 


Spre cinstea lor, fraţii lui de neam 1-au făcut un 


mormânt frumos şi l-au slăvit,aşa cum o merită, ca pe un 
voievod al poeziei. 

Nu ştiu dacă i-au sădit şi un pom roditor la 
căpătâi, după obiceiul din cimitirul bucovinean al copilu- 
lui Posteucă. Eu aş alege un măr, să înflorească primăva- 
ra ca un candelabru cu foşniri şi erupții roze, mai către 
sfântul Ilie să dea în pârg, încărcând mormântul cu 
fructele lui ca anafura sfințită, de pe masa de altar. 


Şi pomul acesta să dureze acolo, în eternitate, ca 
un simbol, cum este memoria poetului, păstrată în inima 
urmaşilor. 


În 1944, Vasile Posteucă, fiind în lagăr la Bu- 
chenwald, în faţa evenimentelor istorice, al căror martor 
era, se lasă stăpânit de o presimţire, a cărui tâlc numai cei 
înzestrați cu prea multă sensibilitate îl pot înţelege, şi aşa 
ajunge să scrie poezia TESTAMENT. 


Titlul este sugestiv şi duce cu gândul la omul ce, 
pus în faţa sfârşitului de neînlăturat, îşi încheie ultimele 
socoteli cu viaţa. Ci tocmai aici se vede că Posteucă n-a 
fost niciodată un poet a cărui poezie să fie un carusel 
învârtit în jurul propriului său eu, ci, unul dăruindu-se, 
jertfindu-se, trăind pentru alţii- 


Căci Testamentul său nu prevesteşte moartea sa 
trupească, ci pe cea spirituală, poetul simțind că a venit 
ceasul să-şi ia rămas bun, despărţindu-se pe vecie de ţara 
căzută în robie străină, viaţa lui, de-acum, înainte fiind nu 
mai mult decât un fel de moarte. 


În ce-l priveşte pe poet, vedenia lui tragică de 
despărțire veşnică s-a împlinit, testamentul, scris în 1944, 

fiind valabil până în zilele noastre, cum au rămas fără 
ispăşire şi Tristele lui Ovid, exilatul din Tomis: 


„Pământ străbun din răsărit de soare, 
Belşug, de grâne, cântec şi azururi, 
Trăirea noastră-n lume-i trecătoare 
Ci numai tu vei dăinui de-a pururi”. 


Citind, în continuare, Testamentul lui Posteucă, 
rămâi uimit să constaţi că el conţine, de fapt, două fiinţe: 
una văzută, cea zidită în forma versului pus pe hârtie, şi 
una nevăzută, ascunsă, ca după perdele fumurii, în dosul 
vorbelor şi metaforelor, scrisă cu condeiul duhului. 


În prima formă, cea văzută, Posteucă este bardul 
ce reuşeşte să-şi frângă durerea proprie, să se învingă 
potrivit misiunii oricărui poet-profet, proclamat încă de 
Aron Cotruş. 


Poetul se gândeşte doar la ţara lui şi la ziua de 
mâine, la vremurile ce urmează după moartea lui: 


„De-o fi să nu ne întoarcem niciodată, 
Tu să-i aduni pe cei ce vor rămâne 

Şi să-i îndemni spre zilele de mâne: 
Să creadă, să râvnească, să se bată...”. 


Să creadă, să râvnească, să se bată, iată principiile 
de viaţă ale poetului-luptător, cu slujba pusă în solda 


neamului său: 


„Un neam pe lume-atâta luminează 

Şi-atâta stăpâneşte cu dreptate 
Cât poate prinde-n sabia-i vitează 
Şi până unde dragostea-i străbate...”. 


Credinţa lui se îndreaptă spre o Românie puterni- 
că şi liberă, ţinând piept la toate furtunile, victorioasă: 


„Atunci când şi-or croi sub zări hotare 
Să tencuiască pietrele cu sânge, 
Cetățile măririi viitoare 

Să nu le poată nimenea înfrânge”. 


Recitaţi Testamentul lui Posteucă sau lăsaţi-l, cel 
mai bine, să o facă un rapsod cu vocea profundă şi uşor 
tremurândă, de bariton, şi atunci veţi descoperi că, îndă- 
rătul mesajului său, în spatele ditirambelor solemne şi 
clasice, vibrează, ca un bărăgan în flăcări, o jale şi 
disperare fără margini. Fiecare stih apare ca o fecioară 
îndoliată, Niobă cernită din tragedia lui Eschil. Parcă auzi 
discret apropiindu-se iureşul unui torent, gata să-şi facă 
loc prin zidurile digului înalt, invadând, acoperind totul 
cu mâlul său amorf şi negru. Aştepţi, din moment în 
moment, să se piardă forma orânduită a versurilor, 
transformându-se într-un hohot de plâns sau un urlet de 
disperare. Actul creator ar scăpa din drumul său apolinic, 
descriind liniile frânte ale unei prăbuşiri, aşa cum i s-a 
întâmplat, într-o zi anumită, lui Phaeton, conducând carul 
solar al lui Phoebus. 


Este dezvăluită taina aceluia care ni se împărtă- 


şeşte în versul luminos al lui Alecsandri, din fund de 
tranşee, cu un glonte în piept. 

Testamentul lui Posteucă este o dramă sfâşietoare, 
durerea omului despărțit, fără speranţă, de Pământul 
natal, peste această durere încercând să arunce giulgiul 
tăcerii. 


Şi parcă, până la urmă, nu mai poate opri iureşul 
său lăuntric cele două părți ale poemului, văzută şi 
nevăzută contopindu-se în magic, stihurile descriind zbo- 
rurile joase ale unor păsări măiastre, lăsate în grădinile 
dorului: 


„Să treci din neam în neam acest cuvânt, 
Din casă-n casă şi din nume în nume, 

Că noi pe tine te-am iubit pân” la mormânt, 
Şi alta n-am avut mai scump pe lume...”. 


Finalul acesta este apoteotic, suiş în crescendo, 
strofă scrisă pe prima pagină a Cântării României. 


Vasile Posteucă reuşeşte, în Testament, să ridice 
aşa poezie patriotică, a dragostei de ţară şi de neam, pe 
cele mai înalte culmi ale Creaţiei, să o transforme într-un 
unic monument de artă. 


Prin profunzimea şi zbuciumul ascuns al trăirii 
lui, redat într-o formă de marmoră statuară, Testamentul 
lui Posteucă îşi are locul în literatura noastră, lângă 
nemuritoarea Doină a lui Mihai Eminescu. 


(Drum, Anul XV, Nr. 3-4, 
Iulie-Decembrie 1979, pp. 24-29) 

Aron Grămadă: 


Dezgroparea Căpitanului 


Cu un cuvânt înainte de Alexandru Ronnett. 
Madrid, Ed. Mişcării Legionare, 1977 


Cartea a fost tipărită în anul 1977, când s-au 
împlinit 50 de ani de la înfiinţarea Legiunii (1927-1977), 
deci sub semnul unei aniversări. 


L-am cunoscut pe Vasile Posteucă prin anii 1935- 
1936, prin Mircea Streinul, toţi trei fiind colaboratori ai 
revistei ICONAR. Această mică revistă, tipărită îngrijit şi 
scrisă şi mai îngrijit, înmănunchea tineri intelectuali, 
profesori, studenţi, pe care, citindu-i, toţi lăsau impresia 
unor preoţi. 


Între toţi colaboratorii de la ICONAR, Vasile 
Posteucă îmi apărea cel mai raţionalist. Îmi părea a fi 
într-o continuă expectativă, aşezat comod într-un fotoliu 
de orchestră. Vorbea puţin, acţiona discret, şi mi-a rămas 
în amintire ca un om reţinut, modest, smerit. De la 
ICONAR, l-am pierdut. Am auzit de el, în momentele 
deosebite de luptă, dar nu l-am mai întâlnit, nu l-am mai 
văzut. A rămas, pentru mine, un fel de nălucă din TARA 
FAGILOR. 


Venit, după moartea sa, în lumea liberă, am găsit, 
spre surprinderea mea, în exil, un adevărat mit Vasile 

Posteucă. Despre el vorbeau duşmani şi prieteni ca 
despre o autoritate morală şi intelectuală indiscutabilă. 
Nu o singură dată am auzit: „A spus Vasile Posteucă!”, 
„A scris Vasile Posteucă!”. 


Cu întârziere, mi-a ajuns în mână o carte incom- 
parabilă a lui: „Dezgroparea Căpitanului”. Am citit-o cu 
o mare curiozitate, pentru a reîntâlni pe Vasile Posteucă 
şi pentru a-l cunoaşte mai bine. Pentru a-mi explica 
atmosfera de care se bucura în exil. Cartea este un poem 
istoric. O carte scrisă la un înalt nivel intelectual, dar la 
înălţimi ameţitor spirituale. O carte scrisă nu numai cu 
mintea unui învăţat, dar mai ales cu fervorile unui poet şi 
ale unui luptător. Luptătorii sunt toţi poeţi. Precum poeţii 
autentici sunt toţi luptători. 


Cartea lui Vasile Posteucă, Dezgroparea Căpita- 
nului, constituie, de fapt, a doua dezgropare a Căpitanu- 
lui. O dezgropare a Căpitanului din conştiinţa noastră 
adormită, din conştiinţele noastre rătăcitoare şi lenevite. 


Despre Corneliu Codreanu nu se poate scrie la 
rece. Nici un filosof nu-i poate evoca figura şi epoca lui 
(Da! Epoca lui!), cu raţiunea pură şi simplă. Vasile 
Posteucă mărturiseşte că se pierde „într-o stare de evla- 
vie”, scriind că „este fericit că mai este capabil de o reală 
comuniune cu nivelurile adânci şi curate ale visului”. 


Într-un stil profetic, abordând metafora cu frec- 
venţa şi conţinutul din paginile biblice, Vasile Posteucă, 
smerit, se spovedeşte, din primele pagini ale tulburătoarei 
sale mărturisiri: „Poate unde am început să uit obligaţii şi 

jurăminte luate mai de mult”. Pe această conştiinţă a 
lenei spirituale, de care cu toţii suntem pişcaţi (poate), 
Vasile Posteucă a construit un imn şi o lecţie, în acelaşi 
timp, chemând la trezire de dincolo de mormânt. De 
dincolo de mormânt, zic, pentru că indicaţia lui testamen- 
tară a fost să fie publicate. 


Conştiinţa lui Posteucă despre Corneliu Codreanu 
nu este singulară. Pe Corneliu Codreanu l-au urmat într- 
un spirit de luptă asemănător soldaților, 'atletului lui 
Christos, Ştefan cel Mare, milioane de români. Chinte- 
sența intelectualității româneşti, profesori universitari, 
oameni de ştiinţă, poeţii şi scriitorii cei mai reputați, s-au 
aliniat în spatele lui, a profetului, şi în faţa lui erau 
intimidaţi, nu ştiau cum să-şi ţină mâinile. Îmi amintesc 
pe Emil Cioran, într-o astfel de prosternare. Vi-l puteţi 
imagina pe Emil Cioran idolatru? Iar Nae Ionescu afirma: 
„Noi toţi trebuie să ne îngropăm la rădăcina lui, ca el să 
crească în conştiinţa României”. 


În iarna lui 1939, mi-a dat un telefon Liviu 
Rebreanu, rugându-mă să vin până la el şi să-l însoțesc la 
Casa Verde. Ajunşi, a coborât în mausoleu, a 
îngenunchiat şi a rămas în genunchi, la rugăciune, un 
timp aproape stânjenitor de îndelungat. Sculându-se, era 
palid, „lartă-mă, mi-a spus, nu pot rosti un cuvânt! 
Mergem!”. 


Corneliu Sumuleanu, lon Găvănescul sau alţii mai 
tineri: Nae Ionescu, Mircea Eliade, Grigore Cristescu, 
Longinescu, Vasile Băncilă, Chirnoagă etc., etc., l-au 
considerat pe Corneliu Codreanu premergătorul unei noi 

istorii a românilor, în spiritul marilor înaintaşi şi voie- 
vozi, cu rădăcini autentice şi profunde în originile noastre 
istorice şi în raţiunea divină a acestor începuturi. 


Cartea lui Posteucă cuprinde şase capitole, care se 
întreţes unele cu altele: 


1). Dezgroparea Căpitanului (file de jurnal), 
autorul a fost martor ocular al deshumării Căpitanului de 
sub bolta de câteva tone de ciment. 

2). Căpitanul în istorie; 

3). Sarmisegetuza; 

4). Atletul lui Christos (Ştefan cel Mare); 

5). Luceafărul (Eminescu); 

6). Unirea cea mare; 

7). Momentul 1937; 

8). Căpitanul printre noi. 

Toate aceste capitole alcătuiesc un arbore al 
esenţelor istorice, un fel de arbore genealogic al Români- 
ei eterne. 

„Aparţinem, scrie Vasile Posteucă, unui neam 


mare şi nobil, în care Dumnezeu şi-a risipit cuvântul şi 
lumina, cântecul şi dorul, bunătatea şi înţelepciunea...”. 

Cartea lui Posteucă nu este o simplă alegaţie, ci o 
mărturisire, scrisă la temperatura unui spirit elevat, însu- 
mând accentele şi profunzimea unei rugăciuni. 


(Drum, Anul XV, Nr. 3-4, 
Iulie-Decembrie 1979, pp. 30-33) 

Dr. Alexandru Ronnet: 
Ultimele zile ale poetului 
În pragul mortii 


Pe Vasile Posteucă l-am cunoscut încă din vremea 
studiilor liceale şi l-am urmărit apoi în toate împrejurările 
vieţii sale, de-a lungul anilor, în care întreaga sa ființă şi 
activitate şi-a pus-o în slujba idealurilor româneşti şi 
creştine. 


În ultima parte a bolii sale, la Spitalul Columbus 
din Chicago, unde era sub supravegherea unui grup de 
medici specialişti, am avut ocazia să cunosc o altă față a 
personalității sale, care este impresionantă, îndeosebi 
pentru observatorul de ştiinţă medicală: rezistența lui 
fizică şi luciditatea minţii şi a judecății sale în apogeul 
crizei biologice prin care a trecut. 


Toţi medicii consultaţi au fost uimiţi de puterea 
lui de analiză logică a situaţiei în care se găsea şi puterea 
sa de coordonare a judecăților, precum şi de zbuciumul 
său sufletesc legat de idealurile sale supreme de viaţă, în 
pragul dramatic al morţii. Acest zbucium sufletesc a 
depăşit, cu intensitatea şi caracterul lui, toate durerile 
fizice, toate preocupările de salvare medicală şi toate 

grijile de persoana lui sau a familiei sale. Întrebat asupra 
durerilor cauzate de boală, Postelnicu răspundea: „Nu mă 
doare, mă arde, parcă cineva a luat o grămadă de cărbuni 
şi mi-a pus-o în stomac”. Totuşi, nu accepta 
medicamente de uşurarea durerilor decât atunci când 
vroia să doarmă, pentru odihna normală a trupului său. Îşi 
făcea cu regularitate meditaţiile şi rugăciunile zilnice şi 
urmărea cu atenţie şi interes toate situaţiile care priveau 
perspectiva plecării sale „pe tărâmul celălalt”. Sfătuia şi 
încuraja cu bărbăție pe prieteni şi camarazi şi vorbea cu 
seninătate uimitoare despre moartea creştinilor. 


Era o bucurie transfigurată în privirile sale, ori de 
câte ori pomenea de Dumnezeu şi Căpitan, mărturisind şi 
fericirea de a-i vedea în lumea lor cerească, unde va da 
socoteală de toate cele ale lui de pe pământ, bune sau 
rele, făcute aşa după cum şi-a înţeles el rostul vieţii sale. 


Preocuparea lui principală era dominată de două 
idei majore: continuitatea luptei împotriva comunismului 
ateu şi moartea în sine, ca supremă verificare a 
credințelor şi idealurilor de viaţă. Aceste idei au fost clar 
formulate în toate împrejurările: interviuri cu presa şi 
televiziunea, în discuţiile cu oficialii spitalului, medicali 
sau juridici, cu prietenii sau cetăţenii din oraş care-l 
vizitau, precum şi în toate actele scrise şi semnate de 
mâna sa, în faţa martorilor. 


Aşa a dat indicaţii pentru intensificarea luptei 
naţionale şi creştine şi unirea tuturor forţelor sănătoase 
împotriva comunismului şi a celor ce vor să lichideze 
existenţa istorică a neamului românesc. La fel, a dat 

lămuriri asupra continuării revistei DRUM şi asupra 
orientării ei ideologice în viitor. 


El şi-a mărturisit convingerile, certitudinile şi 
credinţele sale cu simplitatea omului creştin, împăcat cu 
propriul său destin. Moartea sa o vedea ca o împlinire 
dreaptă a unui ciclu de existență şi a acceptat-o cu 
conştiinţa luminată de graţia cerească, care-i dădea putere 
să-şi ceară iertare de la cei faţă de care a greşit personal şi 
să-i ierte, la rândul său, pe cei ce au greşit faţă de el. 


„Nu pot însă ierta pe cei ce au înşelat şi furat 
neamul ţăranilor mei. Numai Dumnezeu şi neamul îi 
poate ierta pe aceştia”. 


Nici un fel de ură sau duşmănie nu apărea în 
vorbele sau atitudinile sale. 


Vorbea însă cu mare dragoste despre cei ce 
suferă, ostenesc şi luptă pentru românitatea creştină. 


Toate durerile şi suferințele fizice au fost 
secundare pentru Posteucă, pe patul de suferință al 
spitalului. EI era îngrijorat de soarta celor rămaşi după 
dânsul şi urmează să ducă mai departe greul bătăliilor. A 
fost uimitor cum acest îndrăgostit de viaţă şi cântec, prin 
suferinţa trupească, a reuşit să se detaşeze de orice gând 
şi interes personal. 


Când îl vizita presa şi televiziunea în camera lui 


de spital, ceea ce vroia Vasile Posteucă să le transmită 
acestora ca un mesaj ultim nu era ceva personal, ci 

mesajul unui luptător naționalist şi credincios al Bisericii 
creştina. El dorea, din adâncul inimii, o reîntoarcere a 
lumii la principiile şi legile de viaţă ale creştinătăţii. 


Ceea ce a fost remarcat de întreaga lume, care l-a 
văzut în acea epocă, a fost spiritul său de luciditate şi 
bărbăţie, de care a dat dovadă în ultimele clipe ale vieţii. 
Nu şi-a pierdut niciodată cumpătul şi curajul de a privi 
lucrurile în față şi de a le spune pe nume. 


În ultima fază a vieţii a cerut doctorilor să 
întrerupă orice tratament medical. Nu voia să devină o 
„vegetală muribundă”. „Gândul de a zace ca o buruiană 
mă înspăimântă şi nu-l pot suporta. Doresc să mor 
conştient, căci sunt fericit că merg la Tatăl meu cel 
ceresc, pe care l-am iubit, în care am crezut şi mă 
aşteaptă”. 


Această stare sufletească, în care era purificat de 
toate păcatele lui, împreună cu  nesfârşita şi 
necondiţionata lui credinţă în legile creştine ale existenţei 
i-au conferit lui Posteucă nimbul unei demnități umane, 
de care numai sfinţii creştini şi martirii legionari au fost 
învredniciţi, în setea lor de mântuire. 


(Drum, Anul 9, Nr. 1-2, 
ianuarie-iunie 1973, p. 1) 

V. Bendescu: 


Ne-a părăsit un geniu 
In Memoriam Vasile Posteucă 


Ingerul morţii s-a pogorât să curme subit firul 
unei vieţi încercate şi să împărtăşească cu taina liniştii de 
veci un suflet adânc zbuciumat. 


Patru luni de la împlinirea vârstei de şaizeci de ani 
şi scurt timp numai după încetarea din viaţi a genialului 
poet american EZRA POUND, s-a stins, în urma unei 
neiertătoare boli, care l-a dus prin spitalele din Mankato, 
Rochester/Minn. şi Chicago, fratele geamăn al marelui 
poet american amintit, poetul, gazetarul şi vizionarul 
ideologic al exilului românesc, profesorul universitar 
Dr. V. POSTEUCĂ. 


De multă vreme, conştiinţa românească n-a fost 
mai tălăzuită, mai zguduita ca la această moarte. Parcă 
un cataclism cosmic ar fi cutremurat pământurile exilului 
nostru, parcă o putere elementară a naturii a schimbat 
destinul vieţii noastre. 


Fundator al şcolii literare şi ideologice bucovine- 
ne iconariste şi imagiste, ctitorită în anul 1936, la 
Cernăuţi, în prezenţa prof. univ. TRAIAN BRĂILEASU, 
împreună cu poetul şi romancierul MIRCEA STREINUL 

şi mai mulţi tineri intelectuali bucovineni, grupare ce- 
şi ridicase sufletul în bătăile de vânt ale patimilor po- 
litice-literare minore ale vremii, opunându-le definiţia 
literaturii ca expresie imagistă cât mai autentică a naţio- 
nalului şi etnicului în lumina-i optimă şi în esenţele lor 
genotipice, Vasile Posteucă, iluminat, din adâncul tăceri- 
lor dacice, de acel cutremurător mister, care e mistica 
naţională şi care dă lacrimilor noastre şi metaforei o 
valoare care trece dincolo de fraza ocazională, a rămas şi 
în cei aproximativ treizeci de ani de exil ai săi, un 
afirmator al crezurilor iconariste, un pristav al durerilor 
naţionale colective şi un căpitan al liricii de viziune 
naţională şi creştină. 


Preot al metaforei, rar maestru al cuvântului, 
Vasile Posteucă a înzestrat literatura românească şi, în 
special, cea a exilului românesc cu o simţire personală, 
optimism mesianic, dragoste pentru viitorul neamului, o 
energie sentimentală impresionantă şi o limbă de o 
plasticitate barocă, o poezie care răsare din voinţa de tre- 
zire a unui neam şi care concurează cu cele mai bune cre- 
aţii ale lui Aron Cotruş şi, în parte, le întrece prin 
virtuozitate verbală şi emotivitate. 


Aşa se explică de ce Posteucă avea o înclinare 
specifică şi pentru americanii EZRA POUND, 1. $. 
ELLIOT, WALTER WHITMAN şi germanul RAINER 
MARIA RILKE, toţi, în felul lor, nişte răzvrătiți pentru 
adevăr. 


Ca şi T. S. Elliot, poetul controversat, avan- 
gardist, interiorizat până dincolo de abstractizare şi Ezra 


311 


Pound, exaltatul metaforei, Vasile Posteucă a prins, cu 
fineţe de seismograf, pericolele apocaliptice ale vremii şi 
a încercat să dea expresie unei realități inexprimabile în 
România şi mărturisitoare doar în misterioasele adâncuri 
ale tăcerii. 


Era între el şi ei o comunitate de simţire: senti- 
mentul protestatar în faţa dreptăţii elementare şi cruciatis- 
mul metaforic în serviciul unei idei naţionale şi creştine. 


Posteucă, cel mai însemnat rapsod al Bucovinei, 
şi-a început activitatea literară cu poeme, la „Junimea 
literari” din Cernăuţi, ca student în litere, în 1932. 


Semnificative, profetice şi cu adâncă intuiţie sunt 
versurile unui poem al său de atunci, „Şi scriu cu tălpile 
pe lut / Un cântec de drum şi popas”. 


Într-o scrisoare a sa, din 15 iunie 1962, el ne 
mărturiseşte: „De când sunt, tot pe drum sunt. De aceea 
m-am decis să botez cartea copilăriei mele, pe care am 
încropit-o la Buchenwald şi o scriu acum „BĂIATUL 
DRUMULUI”. 


Contribuțiile sale principale continuară, apoi, la 
„Iconar”, „Glasul Bucovinei” şi „Convorbiri literare”, de 
sub conducerea lui I. E. Torouţiu (1888-1953), care îl 
lansă masiv şi definitiv cu colaborări de vers şi proză. 


In exil, el avuse o colaborare bogata la „Axa” 


(Rostock), scoasă de C. Deleanu, iar din 1948, la 
revistele „Luceafărul” (Paris, al lui Mircea Eliade), 

„Dacia” (editată de Țolescu, I. G. Dimitriu, Mihailescu, 
Paulescu), „Înţir” te Mărgărite (|. C. Dimitriu), „Cetatea 
luminii” (Brasilia: Paulescu), „Arc” (Montreal), „Cuvân- 
tul în exil” (Eresising: Racoveanu), „Vers” (USA: 
Sovac), „Revista Scriitorilor Români” (Minchen), 
„Calendarul America” (Cleveland) etc.. 


Posteucă a publicat versuri, proză şi literară şi în 
volum. Primul său volum de versuri, „Cântece de ţară” 
(1938) a rămas în manuscris, oprit fiind de ministrul de 
interne Armand Călinescu, pentru unele aluzii privitoare 
la fostul rege Carol II. 


Volumele sale de poezie lirică, apărute în exil 
sunt: „Icoane de dor” (Madrid 1954), parte a volumului 
„Cântece fără de ţară”, care include şi cicluri de versuri 
de Novac şi Govora; „Cântece din fluier” (Cleveland 
1960), „Poeme ghivizii” (Mexico 1963), „Catapeteasmă 
bucovineană” (Mexico 1962), ultima considerată drept o 
cântare a României şi „În marea şi mormintele din noi” 
(Madrid 1968). 


In cursul veni 1972, el anunţa şi terminarea, în 
manuscris, a unui volum de catrene. 


Conform esteticii iconariste, opera literară a lui 
Vasile Posteucă a valorificat o bogată gamă de afecte şi 
sentimente, iar în exil, alături de o frumoasa poezie 
reflexivă subiectivă, în special lirică coordonată vieţii 
naţionale şi stărilor concrete istorice, legate de toate for- 
mele sociale ale poporului romanesc: familia, satul, 

provincia sa natală, Bucovina, ţara trunchiată. neamul 
desuveranizat. 


În lirica sa de exil, Posteuca s-a remarcat înainte 
de toate ca un mare cântăreţ al dorului, al durerii ţării 
cotropite, mutilate şi desfigurate şi al liricii protestative 
împotriva  înstrăinării teritoriilor naţionale. În aceste 
categorii de poezii, afirmaţia etnosului şi clocotului de 
durere şi resentiment al lui cunoaşte intensităţi rare în 
literatura noastră. 


Lucrarea sa lirică cea mai amplă de până acum e 
„Catapeteasmă Bucovineană”, în care, în versuri când 
metalice, cu un suflet nou, când melodice de oratoriu, 
evocă imaginea apocaliptică a neamului trădat şi înjosit, 
ilustrându-i durerea în jalea Bucovinei, atât de contopită 
cu sufletul său, dând impulsii irezistibile conştiinţei 
noastre de a ne închina viaţa eliberării neamului: 


„Văd acum departe, dincolo de cortina de fier, 
Strigăt de moarte, în stranii miragii: 

Ard fagii pe zariştea lumii. . . 

Ard fagii .... 

... năvălind tăvălug 

Noaptea Asiei, peste Putne, Ceremuşuri, Suceve; 
Arde Biblia Bucovinelor, arde aeve, 

Până-n zenit, ca un rug... 

pe unde Ţi-a purtat Domnul Ştefan crucea, semeţ, 
Hălăduie, azi, Doamne, satanele-n je: 

La Suceava, în Rădăuţuri, la Voroneţ; 

Şi unde au plâns arcaş şi mazil şi boier 

Pe psaltiri, ceasloave şi liturghier, 

Rânjeşte politrucul bolşevic, temnicer... 
Aurul din mănoasele câmpuri, din vaduri, 
Curge spre Kremlinuri şi Stalingraduri”. 


Din opera sa în proză, notăm romanul autobio- 
grafic „Băiatul drumului”, neterminat în manuscris, 
cartea copilăriei sale, din care au fost publicate fragmente 
în „Calendarul America”, şi un roman politic, început în 
țară, „Bandiţii”. Manuscrisul volumului 8 (1938-40) a 
rămas în ţară; vol. 2, scris la Roslock, 1942, e ţinut în 
custodia unui prieten la Madrid. 


Posteucă a scris şi nuvele, a editat o antologie de 
cântece şi romanțe şi a reeditat poveştile populare ale lui 
Leca Morariu („De la noi”). 


Personalitate complexă, Vasile Posteucă s-a 
remarcat în tot cursul vieţii sale, şi ca om de acţiune 
politică, gazetar, critic politic, ideolog şi tribun al 
credinţei naţional-creştine, mânuind un verb plin de nerv 
şi emoție, plastic şi colorat de metafore, între proza sa 
politica şi arta sa poetică fiind o desăvârşită unitate de 
expresie. 


Mărturisitor al sociologiei şi politologiei profeso- 
rului Traian Brăileanu, el a continuat linia de viziune şi 
de jertfă a marelui său maestru, cu care s-a identificat şi 
căruia 1-a rămas devotat, până în ultimul număr al 
„Drum”-ului, în care i-a închinat o grandioasă evocare. 


Vasile Posteucă şi-a început activitatea sa politică 
şi ideologică, în anii studenţiei la Cernăuţi (1930-36), ca 

membru al asociaţiei studenţeşti „Arboroasa”, al cărei 
preşedinte a fost în 1934-35; ca vicepreşedinte al 
„Centrului studenţesc” şi conducător efectiv al acestui 
centru. în timpul absenței şi îmbolnăvirii lui Dimitrie 
Străchinaru; ca organizator al primului „Congres al 
studenţimii bucovinene” (1936) şi ca delegat, timp de trei 
ani, la „Uniune”, culegând întotdeauna, cu ocazia cuvân- 
tărilor sale, orcane de aplauze. 


După trecerea examenului de licenţă, la prof. Leca 
Morariu, cu o teză despre prozatorul bucovinean Emanoil 
Grigorovitza, îmbrăţişând cariera de profesor şi gazetar, 
Posteucă a colaborat, în anii 1936-37. la „Buna- Vestire” 
din Bucureşti; la „Gazeta Gospodarilor” din Cernăuţi, 
scoasă de C. Țopa şi G. Drumur, un periodic în sensul 
„Libertăţii” părintelui  Moţa, iar în anii 1940-41, la 
„Cuvântul” lui Nae Ionescu. 


Trecând apoi în exil, mai întâi în Germania, 
Austria şi Franţa, iar din iunie 1950, în Canada - USA, 
unde re-studie, luându-şi doctoratul la Universitatea din 
Toronto, cu teza „Inner experience în Rilke's work” 
(1962), Posteucă, pornind de la Icoana patriei martirizate, 
a închinat tot scrisul politic prezentării proceselor surve- 
nite în structura României ocupate de ruşi, a nedreptăţilor 
împotriva drepturilor neamului românesc, combaterii 
ideologiei criminale a marxismului şi  demascării 
fenomenelor corupte în culturile occidentului, dar în 
special ale lumii americane. 


Această activitate el o exercită în numeroase 
perioade ale exilului şi ale românilor americani, în 

special însă în periodicele „Libertatea” (Madrid), 
„America” (Cleveland) şi propriul periodic, „Drum” 
(Mankato/Mînn., 1963-72). 


Tot scrisul politic al lui Posteucă din exil a fost un 
protest cutremurător împotriva imperialismului sovietic, 
regimului comunist din ţară, un strigăt de revoltă împo- 
triva trunchierii țării, demascarea uneltirilor comuniste pe 
plan mondial, rechizitoriu la adresa vânzătorilor de la 
Yalta, discuri de apărare a romanităţii. 


Înfierând expansionismul imperialist sovietic, el 
a combătut penetrarea lui în spaţiul vital daco-românesc, 
răpirea Bucovinei de nord şi a Basarabiei, a dedicat zeci 
de articole istorice şi culturale acestor provincii 
martirizate, a ţinut, permanent sub luceafărul exilului 
provincia sa natală şi figurile ei culturale reprezentative 
şi a înfierat „YALTA” şi politica occidentală pentru 
politica lor de resemnare în faţa neo-colonianismului 
sovieticilor şi lipsă de seriozitate politică şi militară. 


În altă ordine de idei, el a demascat comunismul 
politic practicat în România, omorurile, arestările, 
genocidul, exploatarea  neomenească a populaţiei, 
satanizarea ţării şi prostituarea scriitorilor sub cnutul 
politruc. 


De platforma acestor convingeri, Posteucă a 
reaprins politica  co-existenţialistă cu sovieticii şi 
democraţiile populare şi a detestat dialoghismul exilului 
cu statul comunist român şi organele sale, „cu cei fără de 
țară şi fără Dumnezeu”, cu „duşmani de moarte ai 

neamului”, cerând fixarea emigranţei pe o poziţie non- 
colaboraţionistă de intransigenţi naţionali totali. 


Critic al culturii americane şi vestice, în general, 
Vasile Posteucă a lăsat să se vadă, în numeroase articole, 
indicibila amărăciune a grupurilor de exilați, fugiţi de 
comunism, pentru a afla, în ţările acestor culturi, înde- 
osebi în USA, protectori şi validatori ai comunismului 
mondial şi o democraţie dominată da hrubele mafiilor şi 
forţelor negre ale lui Antihrist. 


Ghidat de imperativul că noi nu putem înfrânge 
consumismul, atâta vreme cât există în America cercuri 
care nu renunţă la „rolul de nănaşi ai comunismului”, V. 
Posteucă a demascat, în sfârşit, în numeroase serii de 
comentarii, acţiunea subversivă şi antistatală a agenturi- 
lor marxiste în USA, în diferite organizaţii, şi a 
demonstrat necesitatea creării unei mişcări pentru salva- 
rea Americii creştine. 


Astfel, Posteucă, simultan cu lupta sa pentru eli- 
berarea statului român de sub cnutul sovietic, a sunat 
alarma marilor pericole şi pentru statul american, pe care 
elemente inconştiente, cocoţate la conducerea lui, voiesc 
să le ignoreze. 


Despărţit, din Il octombrie 1941, până-n iulie 
1968 de familia sa, rămasă în ţară (doamna Zamfira 
Posteucă: soţia, căsătoriți în 1936, şi copiii: Doina şi 
Doru), Vasile Posteucă a dus în exil o viață dedicată 
şcolii, literelor, luptei politice, organizării vieţii 
româneşti peste hotare, luptei pentru învierea Neamului 

românesc, crucificat de uneltele bolşevismului. A fost 
profesor secundar de germană şi franceză la Toronto/Ont 
(1956-1961) şi King City (1961-1966), iar din noiembrie 
1966 în USA: profesor agregat („„Associate profesor”) la 
State Colege, în Mankato/Minn. 


În 1968, în fine, îi reuşi să-și re-înjghebe familia, 
cu ajutorul senatorilor Walter Mondale şi Eugeniu 
Anderson, cărora le reuşi să obţină, din partea guvernului 
român, în iulie, viza de ieşire a soției sale, iar în 
noiembrie, a copiilor (ing. Doru Posteucă şi hidrologista 
Doina Vicol). Primii rămaseră în USA, în vreme ce fiica 
sa se reîntoarse la Bucureşti, în vederea căsătoriei ei. 


Vasile Posteucă nu a avut, însă, norocul să se 
bucure de fericirea comunităţii sale familiale — soarta 
nemiloasă hotărând altfel. 


Munca încordată, pusă în slujba scrisului şi luptei 
naţionale româneşti şi a idealului unei Americi creştine, 
înăsprită de apăsarea marilor răspunderi în faţa pericolu- 
lui comunist, la care se adaugă şi prodigioasa sa activitate 
ca profesor, i-au istovit puterile. 


Azi, Vasile Posteucă, stegarul exilului românesc, 
magul care storcea, cu „Cântecele de dor” sau 
„Catapeteasma  bucovineană” lacrimile cititorilor şi 
încleşta mâinile noastre pe plăseaua cuţitului, ne-a pără- 
sit pentru totdeauna. În organismul debilitat de griji şi os- 
teneli s-a încuibat, cu vremea, germenele unei crude boli, 


care nu iartă. 

S-a prăbuşit, stingându-şi ultimele sale gânduri şi 
bătăi de inimă desigur undeva pe meleagurile bucovinene 
ale frumosului său sat natal, Stănești, sat între doi codri, 
în hotar cu Cosminul şi mănăstirile lui Ştefan cel Mare, 
sat de stânari şi ciobani, de bogate tradiţii folclorice, sat 
de doine şi poveşti, dar unde, în preajma războiului 
întregirii, pe mulți i-a înghițit Molniţa sub goana janda- 
rilor austrieci. 


Vestea tristă ne-a îndurerat adânc sufletele vădu- 
vite de cântul şi scrisul său energetic şi incendiar, căci 
plecarea lui e ca un apus de soare ce incendiază cerul. 


Emigraţia românească, fraţii săi bucovineni de 
pretutindeni, sora Bucovinei, Basarabia, românii  ameri- 
cani şi întreg neamul românesc îndură o grea şi irepara- 
bilă pierdere, care e cu atât mai mare, cu cât Vasile 
Posteucă dispare din mijlocul nostru tocmai în clipele 
când atinsese culmea năzuinţelor sale literare, scriito- 
riceşti, politice şi creştino-reformatoare şi prezenţa sa în 
LSA era indispensabilă. 


Mă gândesc câte pagini strălucitoare, câte cuvân- 
tări întraripate şi poate câte înfăptuiri utile n-ar fi luat 
încă fiinţă, dacă nu se prăpădea, şi de câte mărgăritare n-a 
fost pentru vecie văduvit tezaurul spiritual al neamului 
nostru. Ceea ce putea face Posteucă nu va putea să facă 
altul, căci niciodată un geniu nu poate fi înlocuit în ceea 
ce dânsul are mai inefabil şi mai personal. 


Dacă premiile oferitoare ale premiului Nobel ar fi 
fost iubitoare de adevăr şi capabile de apreciere obiectivă 

a valorilor sufleteşti, atunci, fără îndoială, s-ar fi căzut ca 
şi un Ezra Pound, şi un Vasile Posteucă să fi fost printre 
laureaţii acestui premiu. 


In epoca aceasta reacționară şi asasină de valori 
morale, au fost însă preferaţi, de curând, un Grass şi un 
Boll. 


Cu bucovineanul Vasile Posteucă ne-a părăsit un 
geniu liric de mare vigoare, un gazetar critic, un tribun 
politic şi un cruciat întru Hristos de înalt format, pe care 
instinctul neamului îl aruncă, din timp, în timp, pentru a-i 
croi destinul şi a-i uşura realizarea. S-a închis un mor- 
mânt cât Ţara Fagilor de mare. 


Au rămas, în schimb, veneticii şi cozile de topor, 
recrutate din ciurucurile şi neghina acestei generaţii, ce 
au avut neruşinarea meschină de a-i arunca vorbe 
mişeleşti, care s-au dat la el să-l defăimeze, şi l-au lucrat, 
cu ajutorul streinilor de lege în învățământ, fiindcă 
comuniştilor şi nănaşilor occidentali ai marxismului nu le 
convenea să vorbească cineva neamului românesc cu 
autoritate de catedră universitară americană şi prestigiu 
de mobilizator de inimi şi conştiinţe naţionale. 


Noi, însă, suntem mândri că l-am avut, în viaţă, ca 
prieten şi fericiţi că Dumnezeu ne-a apropiat în exil şi ne- 
a înhămat la acelaşi car al spiritului. 


Fie-i uşoară țărâna ospitalieră a Americii, sub care 


odihneşte la „Vatra Româneasca” şi din cenuşa-i funera- 
ră, ca odinioară pasărea Phoenix, să răsară pentru neamul 

nostru suflul imboldurilor păstrătoare a permanenţelor 
istorice şi promovatoare ale valorilor vieţii româneşti. 


(Drum, Anul 9, Nr. 1-2, 
ianuarie-iunie 1973, pp. 2, 3) 


322 


Cuprins 


Mărturisitorii: Vasile Posteucă 2 


Cântec de drum şi popas 5 
Străin 6 

Baladă 7 

Gând de răzbunare 8 
Strigăt 9 

Bucovină 10 

Ascultă 11 

Motiv 13 

Scrisoare mamei mele 14 
Cântec de domniţă 17 
Dedicaţie 19 

Zădărnicie 20 

Cântec de leagăn 21 


Poeme fără de ţară: Icoane de dor 22 


Prefaţă 23 
Cântec de ţară 25 
Pribeag 27 
Departe 28 
Moţească 30 
Testament 32 
Mioriţa 33 
Descântec 35 
Bucovina 36 
Descântec Il 38 
Joc 40 


323 


Satule... 41 
Psalm 43 

Lui lon Pillat 44 
Satul meu 46 
Toamna 48 


Poveste de leagăn 49 


Zodier 51 

În ţara mea 53 
Plânge ţara 54 
Trufie 56 
Profetul 58 
Ceas 61 
Interior 62 
Interior II 64 
Iconar 66 
Franţa 68 
Claviaturi 70 
Mă duc 72 
Nenoroc 74 
Motiv 75 
Sculptură 76 
Creion 77 
Adânc 78 
Monolog 80 
Cuţitul 82 
Ora 84 
Claviaturi Il 85 
Rugăciune 87 
Priveghi 89 
Monoton 91 
Veghe 92 
Teama 93 


324 


Grădina 95 

Senin 97 

Amurg 99 

Veghe II 100 

Psalm II 101 

Înfrăţire 103 

Răspuns 104 
Rugăciune II 105 

De spus la amar... 106 
Ora dintâi 108 
Funigei 110 

Colind 113 
Ocazională 115 
Primăvara 117 
Tristeţe 119 

Întâlnire 121 

Vecini 122 

Să vii măcar odată 124 
Dedicaţie 1 126 
Dedicaţie II 127 
Aşteaptă-mă 128 

Ora chinuită 130 
Pribeag II 132 
Mioritică 134 

Cântec de invalid 135 
Joc pe sârma ghimpată 137 
Închisoare 138 
Deznădejde 140 

K. Z. 142 

Legenda 144 

D. P. 146 

Scrisoare mamei 148 


323 


Doiniţa scrie lui Moş Crăciun 150 
Febra 154 

Autumnală 155 

Pentru Zamfira 158 
Acesta-i dorul... 159 
Postumă 160 

Priveghi II 161 

Destin 163 

Poveste de Crăciun 165 
Scrisoare 169 

Colind II 170 

Asfinţit 173 

Romanţă 174 

Morgana 175 

Demult 176 

Canada 178 

Scrisoare de toamnă 180 
Ultima scrisoare 182 
Marină 184 

Meditaţie 186 
Întoarcere 187 

Jale basarabeană 190 
Tâncăbeşti 192 

Exod 193 

Pentru Bucovina 195 
Epilog 196 


În marea şi-n mormintele din noi 197 


Chemare 198 
Paşii Maicii Domnului 200 


326 


Pulberea pământului 202 
Marea cea mare 203 
Toamna 205 

Hristos 206 

Carmen Sylva 209 
Continent nou 211 
Sărutând un bulgăre de pământ 213 
Fiu risipitori 215 
Târziu în noapte 217 
Iniţiere 218 
Gospodărie 220 

Din vioară 222 

Țăran român 223 
Denie de toamnă 225 
Antihrist 227 
Lacrimosa 229 
Mormântul mamei 230 
Colhoz 231 

Arcaş 233 

Hanul Stelei 235 

Fără Ţară 237 

Zidul de la Berlin 239 
Mioritică 241 

Marea 243 

Biruinţa 244 

Miez 246 

Crăciun 1964 247 
Trăire 249 

Drum 251 

Paşti 253 

De ziua mamei 255 
Pluguşor 257 


32.7 


Casa cea mare 259 
Omul nou 262 
Bunavestire 264 

Dacii 266 

Blid sfinţit 268 

În colbul drumului 269 
Crucea de pe Pietrosul 271 
Crai nou 273 
Cojbuciană 274 

Țară 276 

Spinul 278 

La para candelei 280 
Pentru prieteni 281 
Drumul 283 
Camaradul căzut 285 
Jertfa 286 

Prispar biografic 288 
În genunchi 289 


REFERINŢE CRITICE: 290 


Aron Cotruş: Câteva cuvinte către cititor 291 

Ovidiu Vuia: Zestamentul lui Vasile Posteucă 295 
Aron Grămadă: Dezgroparea Căpitanului 

Dr. Alexandru Ronnet: Ultimele zile ale poetului / În 
pragul morţii 306 

V. Bendescu: Ne-a părăsit un geniu / In Memoriam 
Vasile Posteucă 310 


328 


